27 މާޗް 2019 - 07:36 10 comments\nޖަވާހިރު ނާދިރުވި ވަރަކަށް އޭގެ އަގު ބޮޑުވެއެވެ. ދަޅަ ގަދަވި ވަރަކަށް ރީތިވެއެވެ. އަހަރެންގެ ޖަވާހިރު ނާދިރެއް ނޫނެވެ. ދަޅަ ގަދައެއް ވެސް ނޫނެވެ. އެ ގަންނާކަށް މީހަކު ނާންނާނެއެވެ. އަޔަސް ނުވެސް ވިއްކާނަމެވެ. އެކަމަކު އަހަންނަށް އެ ވަރެއް ނެތެވެ. އެއީ އަހަރެންގެ ދަރިފުޅު ފައިނާއެވެ. އުމުރުން ފަސް އަހަރުގެ ފައިނާއަކީ އަހަރެންގެ ހަޒާނާގެ ހަމައެކަނި ޖަވާހިރެވެ. އޭގެ ފަހުން ލިބެން އުޅުނު ދަރިފުޅަށް ދުނިޔޭގެ އަލިކަން ފެންނަ ވަރެއް ނުވިއެވެ. އެހެންވުމުން ދެ ދަރިންގެ ލޯބި އަހަރެން ފައިނާއަށް ދެމެވެ. ބިލާހަކަށްވި ހުވަފެން މަތިން ހަނދާންނައްތާލަން އަހަންނަށް އެހީތެރިވީ ފައިނާއެވެ.\nފައިނާ ލިބުނު ފަހުން އަހަރެންގެ އަތްމަތި ތަންކޮޅެއް ތަނަވަހެވެ. އަހަންނަކީ ގޭގައި ވަރަށް ގިނަ މަސައްކަތްކުރާ މީހެކެވެ. ތެއްލިފަތް ހަދަމެވެ. ބަނބުކެޔޮ ތެއްލަމެވެ. ކުޅިރޮށްޓާއި ފޮނިރޮށި ހަދަމެވެ. ފޮނިކާޖާ އާއި ކުޅިކާޖާ ހަދަމެވެ. ކުދިގުޅައާއި އޮޅުންސުވާލި ވެސް ހަދަމެވެ. ބައެއް ދުވަސްދުވަހު އާދިލާ ބައިވެރިވެއެވެ. އޭނައަކީ އަވަށްޓެރިއެކެވެ. މާލެއިން އައި އޯޑަރުތައް ގިނަވާން ފެށީ ފައިނާއަށް އަހަރުވާން އުޅެނިކޮށެވެ. އޭގެ ފަހުން އަހަރެންގެ އުފެއްދުންތައް އަތުފަތުނޭޅި ވިކެއެވެ. އަނެއްކޮޅުން ފިރިމީހާ ހަމީދުގެ ވަޒީފާ މަތިވިއެވެ. އޭނަ އުޅެނީ މާލޭގައެވެ. އޮފީހުގެ ފަރާތުން ހަމީދަށް އެޕާޓުމަންޓެއް ލިބުނެވެ. އެ ހިސާބުން އަހަރުމެން ނިންމީ ފައިނާ ގޮވައިގެން މާލެއައުމަށެވެ. ފައިނާއަށް ރަނގަޅު މުސްތަގުބަލެއް ހޯދައިދިނުމަށް ޓަކައެވެ. ފައިނާ އުފަލުގައި ގެންގުޅުމަށް ޓަކައެވެ. ބައްޔެއް ކުރިމަތިވާ ވަގުތު ވީހާ ވެސް ރަނގަޅަށް ފައިނާއަށް ބޭސްފަރުވާކުރުމަށް ޓަކައެވެ. އަހަރުމެންގެ ހުރިހާ ވިސްނުމެއް ވެސް ހުރީ ފައިނާއަށެވެ. އަހަރުމެންގެ ނަޒަރުގައި ފައިނާއަކީ އަހަރުމެންގެ ނަސީބުގެ ނާރެވެ.\nމާލޭގައި އަހަރުމެން ތިބީ ދެ ކޮޓަރީގެ އެޕާޓުމަންޓެއްގައެވެ. އެއް ކޮޓަރި އަހަރުމެން ދެމަފިރިންނަށެވެ. އަނެއް ކޮޓަރި ފައިނާއަށެވެ. ފެންވަރު ރަނގަޅު އިސްކޫލަކުން ޖާގަ ލިބުނެވެ. ފައިނާއަށް ގިނަ އެކުވެރިންތަކެއް ލިބުނެވެ. ރަށުގައި އުޅުނުއިރު ފައިނާގެ ގައިން ފިތްތަކެއް ނަގައެވެ. ޑަކުޓަރު ބުނީ އެ މާހައުލު ފައިނާއާ ނުގުޅެނީ ކަމަށެވެ. މާލެ އައުމުން އެ މައްސަލަ ވެސް ހައްލުވިއެވެ. ބޭސްކުރާކަށް ނުޖެހެއެވެ. މާލެއަށް ބަދަލުވުމުގެ ސަބަބުން އައި ރަނގަޅު ބަދަލުތައް ގިނަކަމުން އަހަރެން ބިރުގަންނަ ވަރު ވިއެވެ. ކޮންމެ މީހަކަށް ވެސް އެހެން ވާނެއެވެ. އުފާތައް މާ ގިނަވެއްޖެއްޔާ ޝައްކު ކުރެވޭނެއެވެ. ދެން ވެއްޓޭނީ ކިހާ ފުން އަޑިގަނޑަކަށްތޯ ސުވާލުއުފެދޭނެއެވެ. ފާރަވެރިވެވޭނެއެވެ. އަހަރެންގެ މިޒާޖުގައި އެ ކަހަލަ ސިފައެއް ހުރެއެވެ.\nރަށުގައި އުޅުނުއިރު އަހަރެން މާލެ އައިސްއުޅުނީ ވަރަށް މަދުންނެވެ. ވީމާ، ހަމީދުގެ އެކުވެރިންނެއް ނުދަންނަމެވެ. މާލޭގައި ދިރިއުޅެން ފެށުމުން ހަމީދުގެ އެކުވެރިން އަހަންނަށް ފެންނަން ފެށިއެވެ. އެ މީހުން ގެއަށް އަންނަން ފެށިއެވެ. މުޅީން ވެސް ރަނގަޅު އެކުވެރިންނެވެ. އަހަރެންގެ އާއިލާއަށް ހެޔޮއެދޭ މީހުންނެވެ. ކަމެއް ޖެހިގެން ހަމީދަށް އެ ވަގުތު އެ ކަމަކާ ނޫޅެވުނަސް ހަމީދުގެ އެކުވެރިން އެހީތެރިކަން ފޯރުކޮށްދެއެވެ. ކޮންމެ ވަގުތެއްގައި ގުޅައިލިޔަސް ވެހެވެ. އެންމެ ފާހަގަކުރެވެނީ ހަމީދުގެ އެންމެ ގާތް އެކުވެރިޔާ ޖަލީލެވެ. ހަމީދު އެންމެ އިތުބާރުކުރާ މީހާއެވެ. އެ ދެ މީހުން އުޅެނީ އެއް އޮފީހުގައެވެ. ހަމީދު ރަށުގައި ނޫޅޭ ދުވަސްތަކުގައި ވެސް ޖަލީލު ގެއަށް އާދެއެވެ. އަހަންނާއި ފައިނާގެ ހާލުއަހުވާލު ބަލައިހަދައެވެ. ފައިނާ ވެސް ޖަލީލު ދެކެ ވަރަށް ލޯބިވެއެވެ. ކިތަންމެ ރެޔަކު ފައިނާ ނިދާނީ ޖަލީލު އައިސް ވާހަކަކިޔައިދިނީމައެވެ. އެ ގުޅުމާ މެދު އަހަރެން ޝައްކެއް ނުކުރަމެވެ. އެކަމަކު އަހަންނަށް ފެނުނު ހުވަފެނެއްގެ ސަބަބުން އަހަރެންގެ ހިތުގައި ވަހުމު އުފެދެން ފެށިއެވެ. އެ ހުވަފެނުގައި ޖަލީލުގެ ޖިންސީ ސިކާރައަކަށް ފައިނާ ވެއެވެ. އެ މަންޒަރު ފެންނަނީ ހަމީދަށެވެ. ހަމީދު ބޭނުންވީ ސިއްރުކުރާށެވެ. ހުވަފެނަކީ ބިލާހެކެވެ. އެ ކަން ނޭނގެނީކީ ނޫނެވެ. އެހެންނަމަވެސް ބައެއް ހުވަފެން ހަގީގަތާ ވަރަށް ވައްތަރެވެ. ނިދިން ހޭލެވުމުން ވިސްނައިލަން މަޖުބޫރުވެއެވެ. އެއްވެސް ހިފެހެއްޓުމެއް ނެތި ސުވާލުތައް އުފެދެން ފަށައެވެ. އެ ހުވަފެނަކީ އަހަންނަށް ލިބުނު އިންޒާރެއް ހެއްޔެވެ؟ ހަމީދުގެ އެތަކެއް ރައްޓެހިންނެއް ގެއަށް އައިސްގޮސްވާއިރު ޖަލީލު ހުވަފެނުން ފެނުމަކީ ނުބައި ފާލެއް ހެއްޔެވެ؟ ހަމީދަށް ފައިނާއަށް ވުރެ ޖަލީލު މުހިންމުވެދާނެ ހެއްޔެވެ؟ އެ ހުވަފެނުގެ ފަހުން ޖަލީލު ފެންނައިރަށް ހުވަފެންމަތިން އަހަރެން ހަނދާންވެ ހިތަށް އުނދަގޫކުރަން ފަށައެވެ.\nއެއްދުވަހަކު މެންދުރުފަހު އަހަރެން ބަދިގޭގައި އުޅެފައި ފައިނާ ކޮޓަރިއަށް ވަންއިރު ޖަލީލު ހުރީ ކޮޓަރިތެރޭގައެވެ. އޭނަ އަތުގައި ޗޮކުލެޓެއް އޮތެވެ. ފައިނާ އޮތީ ނިދައިފައެވެ. ހަމީދު އެ ވަގުތު ގެއަކު ނޫޅެއެވެ. އަހަރެން ދޮރު ހުޅުވައިލުމާއެކު ޖަލީލު ސިއްސައިގެންދިޔައެވެ.\n"ފައިނާ ނިދާފަ ދޯ؟" ޖަލީލު ބުންޏެވެ. "މީ ފައިނާއަށް މާ މީރު ޗޮކުލެޓެއް. ހީކުރީ މި ގަޑީގަ ކުލަޖައްސަން އިންނާނޭ."\nއަހަރެން އަތަށް ޗޮކުލެޓު ދީފައި ޖަލީލު ނުކުމެގެން ދިޔައެވެ. އެ ދުވަހު އަހަރެންނަކަށް އެ ކަން ރަނގަޅެއް ނުވިއެވެ. އެއީ ކުޑަ ކަމަކަށް ވެސް ނުވިއެވެ. ހީވި ކަހަލައެވެ. އަހަންނަށް ފަހު އިންޒާރު ލިބިއްޖެއެވެ. ކޮޓަރީގެ ދޮރު ހުޅުވައިލުމުން ފައިނާ ނިދާފައި އޮތްތަން ޖަލީލަށް ފެންނާނެއެވެ. ވީއިރު ޖަލީލު ކޮޓަރިއަށް ވަނީ ކީއްވެގެން ހެއްޔެވެ؟ ނުވަތަ ފައިނާ އޮތީ ނިދާފައިކަން އެނގުމުން ޖަލީލު ނުނިކުތީ ކީއްވެގެން ހެއްޔެވެ؟ އަހަރެންނަށް ކޮޓަރިއަށް ނުވަދެވުނު ނަމަ އެ ދުވަހު ކަންތައް ވާނީ ކިހިނެއް ހެއްޔެވެ؟ އަހަރެންގެ އާއިލާ ވެއްޓެން އުޅުނު އަޑިގަނޑަކީ އެއީ ހެއްޔެވެ؟ އަހަރެން ދޮރު ހުޅުވައިލި ވަގުތު ޖަލީލު ސިއްސައިގެން ނުދިޔަ ނަމަ އެ ހުރިހާ ސުވާލެއް އަހަރެންގެ ހިތަކު ނުއުފެދުނީހެވެ. ސުވާލު އުފެދުނީ އުފެދެން ވެގެންނެވެ.\nޖަލީލަކީ ހަމީދުގެ އެންމެ ގާތް އެކުވެރިޔާއެވެ. އަހަރެން އެ ކަން ހަނދާނެއް ނުނެތެއެވެ. އެހެންވިޔަސް، ހަމީދާ ހަމައަށް އެ ވާހަކަ ގެންދިޔުމަކީ އަހަރެންގެ ވާޖިބެއްކަމުގައި ދުށީމެވެ. އަހަރެން އެ ވާހަކަ ބުނާތަނާ ޖަލީލާ ހަމައަށް ވެސް ހަމީދު އެ ވާހަކަ ގެންގޮސްފާނެއެވެ. ޖަލީލު ގެއަށް ވަނުން ހުއްޓައިލަފާނެވެ. އެންމެ ޒަމާންވީ އެކުވެރިޔާއާ މޫނުކެނޑުމުން އޮފީހުގައި އުޅެން ހަމީދަށް އުނދަގޫވެދާނެއެވެ. އެ ހުރިހާ ކަމަކަށް އަހަރެން ވިސްނީމެވެ. އެކަމަކު އެ ހުރިހައި ފިކުރަކަށް ވުރެ ބޮޑަށް އަހަރެންގެ ސިކުނޑިއަށް އުނދަގޫކުރީ އެންމެ ސުވާލެކެވެ. ހަމީދު ގާތުގައި އެ ވާހަކަ ނުބުނެ ހުއްޓައި ދެރަ ގޮތެއް ވެއްޖެއްޔާ ދެން ކުރާނީ ކީއް ހެއްޔެވެ؟ އަހަރެން ނިންމީ އެ މައްސަލަ ފެންމަތިކުރާށެވެ. ދެތިން ދުވަސް ވަންދެން ވަރަށް ގިނަ ގޮތްގޮތަށް ވިސްނައި ތައްޔާރުވުމަށް ފަހު ހަމީދު ގާތުގައި އެ ވާހަކަ ބުނީމެވެ.\n"ޖަލީލަކީ ކޮން ކަހަލަ މީހެއް؟" ނިދަން އޮށޯވެފައި އަހަރެން އެ ސުވާލުކުރީމެވެ.\n"ކުއްލިއަކަށް ތިހެން ތި އެހީ ކީއްވެ؟" ހަމީދު އެހިއެވެ.\nހަމީދުގެ ހިތުގައި އެ ސުވާލު އުފެދެން ޖެހޭނެއެވެ. ގުޅުވޭނެ އެއްވެސް ކަމެއް ނެތީސް ކުއްލިއަކަށް އަހަރެން އެހެން އެހީމައެވެ. އޭތިމީތި ކިޔައިގެން އަހަންނަށް ދިގުދެންމުނީހެވެ. ވާހަކަ އޮއްބައި ވެސް ލެވުނީހެވެ. އަހަރެން އެހެނެއް ނަހަދަމެވެ. އަހަންނަށް ފެނުނު މަންޒަރު ކިޔައިދިނީމެވެ. ކަންބޮޑުވެފައި އޮވެގެންނެވެ. ހަމީދު ފެށީ ހޭށެވެ.\n"ސަތޫ! އޭނައަކީ އެ ކަހަލަ މީހެއް ނޫނޭ،" ހަމީދު ވަރަށް ހަމަޖެހިލައިފައި ބުންޏެވެ. "އޭނައަކީ ފައިނާ އޭޖުގެ ދެ ކުދިންގެ ބައްޕައެކޭ. ޓުވިންސް ތިބޭނީ. ކުޑަކުދިން ދެކެ ޖަލީލު ވަރަށް ލޯބިވާނެ. އަހަރެން ވަރަށް ރަނގަޅަށް ޖަލީލު ދަންނަން. އަހަރެން ފައިނާއަށް އެ ކަހަލަ ކަމެއް ކޮށްފާނެތަ؟ ހަމަ އެ އިތުބާރު ޖަލީލަށް ވެސް ކުރެވޭނެ. އަދި އެނގޭތަ؟ ޖަލީލަކީ ކުޑަކުދިންގެ ހައްގުތަކާ ބެހޭ ތަންތަނާ ވަރަށް ގުޅުން ވެސް އޮންނަ މީހެކޭ. އެ ކަހަލަ ކޯސްތަކާ ވޯކްޝޮޕްތަކުގަ ވެސް އޭނަ ވަރަށް ގިނައިން ބައިވެރިވާނެ. އެ ކަހަލަ މީހަކަށް ކިހިނެއް ކުއްޖަކަށް ކަމެއް ކުރަން ކެރޭނީ؟"\nހަމީދު ކިތަންމެ ޔަގީންކަން ދިން ނަމަވެސް، އަހަރެންގެ ހިތަކުން ޝައްކެއް ނުފިލިއެވެ. އެކަމަކު ހަމީދަށް އަހަރެން ދައްކާނެ ހެއްކެއް ނެތެވެ.\n"ޗޮކުލެޓެއް ހިފައިގެން ފައިނާއަށް ދޭން އެ އައީ،" ހަމީދު ދެއްކީ ހުވަފެނުގައި ދެއްކި ކަހަލަ ވާހަކަތަކެކެވެ. "ފައިނާ އޮތީ ނިދާފަ. އެހެންވެ ސަތޫ އަތަށް ޗޮކުލެޓު ދީފަ ދިޔައީ. ތި ހީކުރާ ކަހަލަ ކަމެއް ކުރާކަށް ރޯމާ ދުވާލު އައިހެއް އެ ފާޑަކަށް ނޫޅޭނެއްނު. ޖަލީލު ދެކެ އެއްވެސް ބިރެއްގަންނާނެކަމެއް ނެތް. އޭނައަކީ މާ ނައިސް މީހެއް."\nއޭގެ ފަހުން ޖަލީލު ގެއަށް އަތުވެއްޖެއްޔާ އަހަންނަށް ފާރަލެވެއެވެ. ޖަލީލު ހުންނަ ކޮންމެ ތަނެއްގައި އަހަރެން ހުންނަމެވެ. ކޮންމެވެސް ކަމެއް ކުރާކަމަށް ހެދިގެންނެވެ. ދަރިފުޅަށް ވާހަކަކިޔައިދޭން ޖަލީލު ކޮޓަރިއަށް ވަދެއްޖެއްޔާ އެ ތަނުގައި ވެސް އަހަރެން ހުންނަމެވެ. އެއްވެސް ވަރަކަށް ޖަލީލަށް ޝައްކުވިޔަކަ ނުދެމެވެ. އަހަންނަކީ ޖަލީލުގެ ހިޔަންޏެވެ.\nރެޔެއްގެ އިރާކޮޅުގެ ވަގުތެވެ. އާންމު ގޮތެއްގައި އެ ގަޑިއަކު ފައިނާއެއް ނުނިދައެވެ. އެރޭ ޖަލީލު ވާހަކަކިޔައިދެނިކޮށް ފައިނާއަށް ނިދުނެވެ. ޖަލީލު ފޮތް ލައްޕައިލިއެވެ. ފައިނާގެ އަލަމާރި ތަރުތީބުކުރާކަމަށް ހެދިގެން އިނަސް އަހަރެންގެ ވައްކަޅި ހުރީ ޖަލީލަށެވެ.\n"އަހަރެން އެބައޮތް ވާހަކައެއް ބުނަން ވެފަ." ޖަލީލު ބުންޏެވެ.\nއަހަރެންގެ ފައިން ފެށިގެން ބޮލަށް ފިނިވެގެންދިޔައެވެ. ޖަލީލު ދައްކަން އުޅެނީ ކޮން ވާހަކައެއްކަން އަހަންނަށް އެނގުނެވެ. ހިތަށްއެރިއެވެ. އަހަރެން ހަމީދު ގާތުގައި ދެއްކި ވާހަކަ ޖަލީލަށް އެނގުނީއެވެ. އެހެން ނޫނީ ޖަލީލަށް އަހަރެން ފާރަލާކަން ޖަލީލަށް އެނގުނީއެވެ. އެ ވަގުތު ހިތަށްއެރިއެވެ. އަހަރެން ކުޑަވެގެން ގޮސް ޖަލީލުގެ ލޮލަށް އަހަރެން ނުފެންނަ ވަރު ވާނެ ނަމައެވެ. އެ ތަނުން އަހަރެން ގެއްލޭނެ ނަމައެވެ.\n"އަހަރެން މީ ކުޑަކުދިންނާ ގުޅޭ ކަންތައްތަކުގަ ވަރަށް ގަދަޔަށް އުޅޭ މީހެއް. ހަމީދު ބުނެފަ ކަންނޭނގެ އޮންނާނީ،" ޖަލީލު ބުންޏެވެ. "އަހަރެން އަތުގަ ހުންނާނެ ބައިވަރު ސެޓްފިކެޓުތައް ވެސް."


ނަމާދުގައި މީސްތަކުންގެ ދަރަޖަތައް - ޙައްސާން ޢަބްދުއްރައްޒާޤް\nއަޅުގަނޑުގެ ސައިޓަށް މަރުޙަބާ\nނަމާދުގައި މީސްތަކުންގެ ދަރަޖަތައް\n29 އޮކްޓޯބަރު 2020\n435 ލަފުޒު ގާތްގަނޑަކަށް3މިނިޓު ތެރޭ ކިޔާލެވޭނެ\nއިމާމް އިބްނުލް ޤައްޔިމް  ވިދާޅުވިއެވެ:\nނަމާދުގައި މީސްތަކުން ވަނީ ފަސް ދަރަޖައަކަށެވެ.\nފުރަތަމައީ: އަމިއްލަ ނަފްސަށް އަނިޔާވެރިވެ، ފަރުވާކުޑަކުރި މީހާއެވެ. އޭނާއަކީ ނަމާދުގެ ވުޟޫގައާއި، ވަގުތުތަކުގައާއި، އޭގެ ޙައްދުތަކާއި ރުކުން ތަކުގައި އުނިކުރި މީހާއެވެ.\nދެވަނައީ: ނަމާދުގެ ވަގުތުތަކަށާއި، ބޭރުފުށުގެ ޙައްދުތަކާއި، ރުކުންތަކަށާއި ވުޟޫއަށް ރައްކާތެރިވާ މީހާއެވެ. ނަމަވެސް ވަސްވާސްތަކުން ދުރުވުމަށް އޭނާގެ ނަފްސާ ޖިހާދުކުރުން ދޫކޮށްލާފައިވާ މީހާއެވެ. ފަހެ އޭނާ ވަނީ އެ ވަސްވާސްތަކާއި އޭނާގެ އަމިއްލަ ފިކުރުތަކާ އެކުގައެވެ.\nތިންވަނައީ: ނަމާދުގެ ޙުދޫދުތަކާއި، ރުކުންތަކާ މެދު ރައްކާތެރިވެ، ވަސްވާސްތަކުން ދިފާޢު ވުމަށް އަމިއްލަ ނަފްސާ ޖިހާދު ކުރާ މީހާއެވެ. އެނާ މަޝްޣޫލުވެގެންވަނީ، އޭނާގެ ނަމާދުން އޭނާގެ ދުޝްމަނު ވައްކަން ކޮށްފާނެތީ، ދިފާޢު ވުމަށް ޖިހާދު ކުރުމުގައެވެ. އޭނާ އެވަނީ ނަމާދާއި ޖިހާދާއި މި ދެކަމުގައެވެ.\nހަތަރުވަނައީ: އޭނާ ނަމާދަށް ހުއްޓިއްޖެ ހިނދުގައި، އޭގެ ޙައްޤުތަކާއި، ރުކުންތަކާއި ޙުދޫދުތައް ފުރިހަމަ ކުރާ މީހާއެވެ. އޭނާގެ ހިތްވަނީ އެ ނަމާދުގެ ޙައްދުތައް ރައްކާތެރި ކުރުމާއި، އެއްވެސް ބައެއް އުނިވިޔަ ނުދިނުމަށް މަސައްކަތް ކުރުމުގައެވެ. އަދި ކިޔެއް، އޭނާގެ ވިސްނުން އެކީގައި ހުސްވެފައި ވަނީ އެންމެ ފުރިހަމަށް އެނަމާދު ކުރުމާމެދުގައެވެ. އޭނާގެ ހިތް ފުރިފައި ވަނީ އެ ނަމާދުގެ މަތިވެރިކަމުންނާއި އޭގައި އޭނާގެ ރައްބަށް އަޅުވެތިވުމުންނެވެ.\nފަސްވަނައީ: ނަމާދު ކުރާއިރު އިސްވެދިޔަ މީހާ ފަދައިން ފުރިހަމައަށް ނަމާދު ކުރާ މީހެކެވެ. ނަމަވެސް އެއާއެކު އޭނާ އޭނާގެ ހިތް ނަގައި ބާއްވާފައި ވަނީ އޭނާގެ ރައްބުގެ ޙަޟްރަތުގައެވެ. އެ ހިތް ވަނީ އެކަލާނގެއަށް ސަމާލުވެ ބަލަބަލައެވެ. އަދި އެކަލާނގެ ދެކެ ވާ ލޯތްބާއި، އެކަލާނގެ މަތިވެރިކަމުން ފުރިގެންނެވެ. ޚުދު އޭނާއަށް އޭނާގެ ރައްބު ފެންނަ ފަދައެވެ. ކުރީގެ ވަސްވާސްތަކާއި، ޝައިޠާނީ ފިޔަވަޅުތައް ވަނީ ބަލިކަށިވެފައެވެ. އޭނާއާއި އޭނާގެ ރައްބާ ދެމެދު އެތަކެތިން ލެވިފައިވީ ފަރުދާތައް ވަނީ ކަހާލެވިފައެވެ. ފަހެ މާތްކަމާއި މަތިވެރިކަމުގެ ގޮތުން ނަމާދުގައި މީނާއާއި އެނޫން މީހުންނާ ދެމެދުވާ ފަރަޤު އުޑާއި ބިމާ ދެމެދަށް ވުރެ ވެސް ބޮޑެވެ. މީނާ ވަނީ މީނާގެ ވެރިރަސްކަލާނގެއާއިގެން މަޝްޣޫލު ވެގެންނެވެ. އަދި އެކަލާނގެ ވެފައި ވަނީ އޭނާގެ ލޮލުގެ ފިނިކަން ކަމުގައެވެ.\nފަހެ ފުރަތަމަ ބަޔަކީ ޢަޛާބު ލިބެނިވި ބައެކެވެ.\nދެވަނަ ބަޔަކީ އެ ނަމާދާމެދު ޙިސާބުކުރެވޭނެ ބައެކެވެ.\nތިންވަނައީ (ނަމާދުގައި ކުރެވުނު) ކުށްތަކަށް ކައްފާރާ ލެއްވިގެންވާ ބައެކެވެ.\nހަތަރުވަނައީ ފުރިހަމަ ސަވާބު ލިބިގެންވާ ބައެކެވެ.\nފަސްވަނައީ އޭނާގެ ވެރިރަސްކަލާނގެ ޙަޟްރަތުގައި ކުއްތަންވެގެންވާ ފަރާތެކެވެ. އެހެނީ އޭނައަކީ އެބައެއްގެ ލޮލުގެ ފިނިކަން ނަމާދުގައި ލައްވާފައިވާ މީހުންގެ ތެރެއިން ހިމެނޭ މީހެކެވެ. ފަހެ ދުނިޔެމަތީގައި ނަމާދުން ލޮލަށް ފިނިކަން ލިބިއްޖެ މީހަކީ، އާޚިރަތުގައި އޭނާގެ ރައްބުގެ ޙަޟްރަތާ ކުއްތަންވުމުން ލޮލަށް ފިނިކަން ލިބިގެންދާނެ މީހެކެވެ. އަދި ދުނިޔޭގައި ވެސް ލޮލަށް ފިނިކަން ލިބިގެންވީ މީހެކެވެ. ﷲ ޛިކުރު ކުރުމުން އެމީހެއްގެ ލޮލަށް ފިނިކަން ލިބިއްޖެ މިހާގެ ހުރިހާ ވެސް ހިތްހަމަޖެހުމަކީ އެއީއެވެ. އަދި ﷲ ޛިކުރު ކުރުމުން ލޮލަށް ފިނިކަން ނުލިބިއްޖެ މީހާއީ އޭނާގެ ދުނިޔެއާމެދު ހިތާމައިން، ނަފްސު ކުދިކުދިވެގެންދާ މީހެކެވެ.\nރިވާވެގެންވާ ގޮތުގައި،1 އަޅާ ނަމާދަށް ތެދުވާހިނދު ﷲ  (މަލާއިކަތުންނަށް) ވަޙީކުރައްވައެވެ. ”ޙިޖާބުތައް އުފުއްލަވާށެވެ!“ އަދި އޭނާ އެހެންފަރާތަކަށް އެނބުރިގެންފިނަމަ ވަޙީކުރައްވައެވެ. ”ޙިޖާބުތައް ތިރިކުރައްވާށެވެ!“\nމިތަނުގައި އެނބުރިގަތުން ތަފްސީރު ކުރެވެނީ ﷲ  ނޫން އެހެން ފަރާތަކާ ދިމާއަށް އޭނާގެ ހިތް ލެނބުމަށެވެ. އެހެން ފަރާތަކަށް އެނބުރިގެންފި ނަމަ އެކަލާނގެ ފަރުދާތައް ތިރިކުރައްވައެވެ. އެއަށްފަހު ޝައިޠާނާ އެ ދޭރެއަށް ވަދެ ލޯގަނޑެއް ފަދައިން ދުނިޔޭގެ ކަންކަން އޭނާއަށް ދައްކައިދެއެވެ. އޭނާގެ ހިތުން ﷲ އަށް ކުރިމަތިލައި، އެހެން ފަރާތަކަށް ދީލާނުލައިފި ނަމަ ޝައިޠާނާއަކަށް ﷲއާއި އެ ހިތާ ދެމެދަށް ވަނުމަކަށް ކުޅަދާނައެއް ނުވާނެއެވެ. ޝާއިޠާނާ ވަންނަނީ އެ ފަރުދާ ތިރިކުރެއްވުމުންނެވެ. ފަހެ އޭނާގެ ހިތާއިގެން ﷲގެ ޙަޟްރަތަށް ފިލަން ގޮސްފިނަމަ ޝާއިޠާނާ ވެސް ފިލައިފާނެއެވެ. ދެން އެކަލާނގެ ނޫން ކޮޅަކަށް ޖެހިލައިފިނަމަ ޝައިޠާނާއި ޙާޟިރުވެދެއެވެ.\nފަހެ ނަމާދުކުރާ މީހާއާއި އޭނާގެ ދުޝްމިނާއާ ދެމެދު ކަންތައް އޮތް ގޮތަކީ މިއީއެވެ.\nމަޞްދަރު: އިބްނު ޤައްޔިމް  ގެ އަލްޥާބިލުއްޞައްޔިބު މިނަލް ކަލިމިއްޠައްޔިބި، ޞ 19.\nޢިލްމުވެރީން ”ރިވާވެގެން ވެޔޭ“ ވިދާޅުވަނީ ޢާންމު ގޮތެއްގައި އެ ޙަދީޘުގެ ޟަޢީފުކަމަށް އިޝާރާތް ކުރެއްވުމަށެވެ. އަޅުގަނޑު ބެލި ބެލުމުން މި ޙަދީޘްގެ އަސްލު މަޞްދަރެއް އަތަކު ނުޖެހުނެވެ. ↩\nހިތްތައް އެއްބައިކުރުމަށްޓަކައި މުސްތަޙައްބު ކަންކަން ދޫކޮށްލުން ކުރީގެ ލިޔުން ތިބާ ކަންކަމު އެދެނީ ކާކުގެ ފަރާތުން ހެއްޔެވެ؟ ދެންއޮތް ލިޔުން\nފުރިހަމަ ނަންފުޅަކީ މުއްމަދު ބިން އަބީ ބަކްރި ބިން އައްޔޫބަ ބިން ސަޢުދް އައްޒުރްޢީ އައްދިމަޝްޤީއެވެ. ކުންޔަތަކީ އަބޫ ޢަބްދި ﷲ އެވެ. ލަޤަބުފުޅަކީ ޝަމްސުއްދީނެވެ. އެކަލޭގެފާނަކީ އިސްލާމީ އިޞްލާޙުގެ އެއް ރުކުނެވެ. އަދި އުންމަތަށް ފާޅުވީ ބޮޑެތި ޢިލްމުވެރީންކުރެ އެއް ބޭކަލެކެވެ. އުފަންވެވަޑައިގަތީ އަދި އަވަހާރަވީ ވެސް ދިމަޝްޤުގައެވެ. ޝައިޚުލް އިސްލާމް އިބްނު ތައިމިއްޔާ އަރިހުން ދަރިވަރު ވެވަޑައިގަތެވެ. އަދި އެކަލޭގެފާނުގެ ފޮތްތައް ތަހުޒީބު ކުރައްވައި އެކަލޭގެފާނުގެ ޢިލްމުފުޅު ފެތުރުއްވިއެވެ. އެކަމާހެދި ޝައިޚުލް އިސްލާމާއެކު ދިމަޝްގުގެ ކިއްލާގައި ޖަލަށް ލެވި އެތާގައި އަދަބު ދެވުނެވެ. ދެން ޝައިޚުލް އިސްލާމް އަވަހާރަ ވުމާއެކު ދޫކޮށްލެއްވުނެވެ.\nސައިޓު ހަދާފައި ވަނީ ހިޔޫގޯ ބޭނުންކޮށްގެން | ތީމްގެ އަސްލު: ޖޭން © 2019 – 2022 މ. ޙައްސާން ޢަބްދުއްރައްޒާޤް. info@hassaanmv.com hassaan_ar


Aharu feshi dhuvahu appstore ah $240m ge faidhaa eh\nއަހަރު ފެށި ދުވަހު އެޕްސްޓޯއަށް 240 މިލިއަން ޑޮލަރުގެ ފައިދާއެއް\nވޭތުވެދިޔަ އަހަރު ވެގެން ގޮސްފައިވަނީ ޑިވެލޮޕަރުންގެ އާދަޔާހިލާފު މޮޅު ސޮފްޓްވެއާތަކާއި ގޭމްތަށް ފެނުގިންދިޔަ އަހަރަކަށެވެ. މިގޮތުން ފަހުގެ ޓެކްނޮލޮޖީއަށް ޓާގެޓްކޮށް ވަނީ މުޅިން ތަފާތު އަދި ގިނަ ބަޔެއްގެ ޝައުގުވެރިކަން ދަމައިގަންނަ ފަދަ ޕްރޮޑަކްޓްތައް އަހަރަމެންނާ ހިސާބަށް އައިސްފައެވެ. އެގޮތުން ސްމާާޓްފޯން އެޕް މާކެޓްތަކަށް މިދިޔަ އަހާރު މިވަނީ ބޮޑު ފައިދާތަކެއް ވެފައެވެ. އެޕަލް އެޕްސްޓޯއަށް ވޭތުވެދިޔަ އަހަރު ވެގެންގޮސްފައިވަނީ ރިކޯޑް އަދަދަކަށް ފައިދާވި އަހަރަކަށެވެ. އެޕްސްޓޯގެ ޑިވެލޮޕަރުން އުފާކޮށްލަދިން އަހަރަކަށެވެ.\nދެހާސްސަތާރަ ވަނަ އަހަރު ފެށިދުވަސް ވެގެން ގޮސްފައިމިވަނީ އެއް ދުވަހެެއްގެ ތެރޭގައި އެޕްސްޓޯއަށް އެންމެ ބޮޑު ފައިދާއެއް ޖަހައި އެޕަލްގެ ރިކޯޑެއް ހަދާލި ދުވަހަކަށެވެ. ޖެނުއަރީ އެއްވަނަ ދުވަހު އެކަނިވެސް އެޕްސްޓޯއަށް ވަނީ 240 މިލިއަން ޑޮލަރުގެ ފައިދާއެއް ހޯދާފައެވެ. މިއީ އެޕަލް ސްޓޯގެ ވާދަވެރިއާ ކަމުގައިވާ ގޫގަލް ޕްލޭސްޓޯއަށް ވެސް އެއްދުވަސް ތެރޭގައި ވެސް ހޯދިފައި ނުވާ ވަރުގެ އާމްދަނީއެކެވެ. މި ރިކޯޑާއި އެއްކޮށް އެޕްސްޓޯ މިއަހަރު ފަށައިފައިމިވަނީ ވަރަށް ބޮޑު އުންމީދުތަކާކައި އެކުގައެވެ. މިކަން އެޕަލްއިން އިއުލާން ކޮށްފައިމިވަނީ ބުރާސްފަތި ދުވަހު ނެރުނު ނޫސްބަޔާނެއްގަ އެވެ.\nވޭތުވެދިޔަ އަހަރު އެކަނިވެސް 2015 ވަނަ އަހަރު އެޕްސްޓޯއަށް ޖެހުނު ފައިދާގެ 40 ޕަސެންޓް އިތުރު އަދަދެއް މިވަނީ ހޯދިފައެވެ. މިދިޔަ އަހަރު އެޕްސްޓޯގެ ޖުމުލަ ފައިދާ އުޅެނީ 20 ބިލިއަން ޑޮލަރަށް ވުރެ މަތީގައެވެ. ދެހާސް އަށް ވަނަ އަހަރު އުފެދުނު މި މާކެޓް ބޭނުން ކުރަމުން އަންނަ ޑިވެލޮޕަރުންނަށް މި ވޭތުވެދިޔަ އަހަރު ނިމުމާއެކު މިވަނީ 60 ބިލިއަން ޑޮލަރުގެ ފައިދާއެއް ލިބިފައެވެ. މިއީ 2008 ވަނަ އަހަރުން ފެށިގެން 2016 ވަނަ އަހަރާ ހިސާބަށް ޖުމުލަ ލިބުނު ފައިދާއެވެ.\nވޭތުވެދިޔަ އަހަރުގެ ޑިސެމްބަރ މަހުގައި އެޕަލް އެޕްސްޓޯއަށް ޖެހުނު ފައިދާވެސް ވެގެންގޮސްފައިމިވަނީ ރިކޯޑް އަދަދެއްގެ ފައިދާއަކަށެވެ. ތިން ބިލިއަން ޑޮލަރުގެ ބޮޑު ފައިދާއަކާ އެއްކޮށް މިވަނީ ހޮލިޑޭ ސީޒަންގެ ރިކޯޑް ވެސް މުގުރާލާފަ އެވެ. އެއީ މިހާތަނަށް އެޕަލްއިން މިހާތަނަށް އެއްމަސް ދުވަސް ތެރޭގައި ލިބުނު އެންމެ ބޮޑު ފައިދާކަން ވެސް ފާހަގަކޮށްލެވެއެވެ.\n2016 ވަނަ އަހަރު އެންމެ ހިންގި އެޕްތަށް\n- ޕޮކޮމޮން ގޯ\n- ފެންޓަސީ ވެސްޓްވާޑް\n- ކްލޭޝް ރޯޔަލް\n- މޮންސްޓާ ސްޓްރައިކް\nވޭތުވެދިޔަ 2016 ވަނަ އަހަރު އެޕްސްޓޯގެ އެންމެ ޑައުންލޯޑްސް ގިނަވި ގޭމަކީ ޕޮކޮމޮން ގޯއެވެ. މި ގޭމަކީ ދުނިޔެއަށް މިދިޔަ އަހަރު އެންމެ ބޮޑު އިންގިލާބެއް ގެނައި ގޭމްކަންވެސް ފާހަގަކޮށްލެވެއެވެ. ޖީޕީއެސް ޓެކްނޮލޮޖީ ހިމަނައިގެން ނެރުނު މި ގޭމްވަނީ ބޮޑެތި ކާމިޔާބީތަކެއް އެހެނިހެން ސްމާޓް މާކެޓްތަކުގައި ވެސް ހޯދާފައެވެ. މި ގޭމުގެ އިތުރަށް އަހަރު ނިމެން ދަނިކޮށް އެޕަލްއިން ވަނީ އެޕްސްޓޯއަށް މަޝްހޫރު މާރިއޯގެ ސުޕާ މާރިއޯ ރަން ކިޔާ އެޕެއް ތައާރަފް ކޮށްފައެވެ. މި ގޭމްވަނީ ކްރިސްމަސް ދުވަހުގައާއި އާއަހަރު ފެށިދުވަހު ރިކޯޑް އަދަދަކަށް ޑައުންލޯޑްސް ހޯދާފައެވެ. މިއީ އާއަހަރު އެޕަލްއިން ހެދި އެއްދުވަހުގެ ރިކޯޑް ފައިދާގެ ހަގީގީ މަސްއޫލުވެރިޔާކަން ކަށަވަރެއެވެ.\nދެހާސް ފަނަރަ ވަނަ އަހަރަށް ވުރެ 20 ޕަސެންޓް އިތުރު އެޕްތައް ވަނީ އެޕްސްޓޯއަށް އައިސްފައެވެ. އެގޮތުން ވޭތުވެދިޔަ އަހަރު އެކަނިވެސް އެޕްސްޓޯއަށް ވަނީ މުޅިން އާ 2.2 މިލިއަން އެޕް އައިސްފައެވެ. މީގެ އިތުރުން އެޕަލްއިން ވޭތުވެދިޔަ އަހަރު ވަނީ އެމީހުންގެ އެންމެ ދަށް މާކެޓް ކަމުގައިވާ ޗައިނާ މާކެޓްގައި 90 ޕަސެންޓްގެ ކުރިއެރުމެއް ހޯދާފައެވެ. އެހެންކަމުން ޓެކް، ދިރާސާ ކުރާ ފަރާތްތަކުން ދެކޭ ގޮތުގައި މި ފެށި އަހަރަކީ އެޕަލް އަދި އެޕް ސްޓޯއަށް ކުރިއެރުންތަކެއް ލިބި މިއަށް ވުރެ ގިނަ ރިކޯޑް ތަކެއް މުގުރާލާނެ އަހަރެކެވެ.


"China In Dhathi Kuriyas, Australia Ekani Dhookosheh Nulaanan" - Vaguthu\nޗައިނާ އިން އޮސްޓްރޭލިއާ އަށް އިގްތިސާދީ ގޮތުން ދަތި ކުރުމުގެ ފިޔަވަޅު އަޅާފައިވަނިކޮށް، އޮސްޓްރޭލިއާ އާ އެކުގައި އެމެރިކާ ސަރުކާރުން އޮތްކަން އެމެރިކާގެ ސެކްރެޓަރީ އޮފް ސްޓޭޓް އެންތޮނީ ބްލިންކެން ކަށަވަރު ކޮށްދީފައެވެ.\nއޮސްޓްރޭލިއާ އާއި އެމެރިކާގެ ދެމެދުގައި އޮންނަ ގުޅުމަށް 70 އަހަރު ފުރުން ފާހަގަކޮށް ދެކެވުނު ވާހަކައިގެ ތެރެއިން ބްލިންކެން ވިދާޅުވީ ޗައިނާގެ ސަބަބުން އޮސްޓްރޭލިއާގެ އިގްތިސާދަށް ހީނަރުކަމެއް ލިބިފައިވާ މި ދަނޑިވަޅުގައި އެ ގައުމު އެކަނި ވިޔަފާރީގެ ކަންކަމުގައި ދޫކޮށް ނުލާނެ ކަމަށެވެ. އެއްބައިވަންތަ ގުޅުން މި ދަނޑިވަޅުގައި ދައްކާލާނެ ކަމަށް ވެސް އޭނާ ވިދާޅުވިއެވެ.\nއޮސްޓްރޭލިއާ އާއި ޗައިނާއާ ދެމެދުގެ ގުޅުމަށް ބުރޫ އަރާފައިވަނީ މިދިޔަ އަހަރު ޗައިނާއިން އޮސްޓްރޭލިއާގެ ކޯލް، އަދި އެހެންވެސް އޮސްޓްރޭލިއާގެ އުފެއްދުންތައް އިމްޕޯޓު ނުކުރަން ނިންމި ހިސާބުންނެވެ.\nޗައިނާއިން އޮސްޓްރޭލިއާގެ ކޯލް އިމްޕޯޓު ކުރުން ހުއްޓާލުމުން، އޮސްޓްރޭލިއާއިން ޗައިނާއަށް ކޯލް އިމްޕޯޓު ކުރާ މިންވަރު 47 އިންސައްތައަށް ދަށް ވެފައިވެއެވެ. މިއާއެކު އޮސްޓްރޭލިއާގެ ޖުމުލަ ކޯލް އެކްސްޕޯޓު ވަނީ ހަތް އިންސައްތައަށް ވުރެ ބޮޑަށް ދަށްވެފައެވެ. މިއީ އޮސްޓްރޭލިއާގެ އިގްތިސާދަށް ޗައިނާގެ ސަބަބުން ލިބުނު ވަރަށް ބޮޑު ގެއްލުމެކެވެ.\nއެމެރިކާއިން ނިންމާފައިވަނީ އޮސްޓްރޭލިއާ އާއި އެމެރިކާއާ ދެމެދު ވިޔަފާރި ގުޅުން ވަރުގަދަ ކުރުމަށެވެ.\nހިތްވަރުދޭން މޮޅު ވާހަކައެއް ބުނުން ފިޔަވައި އެމެރިކާއަށް ފެސިފިކަށް އައިސް ކުރެވޭނެ މާބޮޑު ކަމެއް ނެތް. ޕެސިފިކާ ގާތުގައި އޮތީ ޗައިނާ. ޗައިނާ ރުއްސައިގެން ނޫނީ އޮސްޓްރޭލިޔާގައި ތިއުޅޭ ބޮޑާ ދޮން މީހުންނަށް ދެން ހިންދެމިއެއް ނުލެވޭނެ. ލައްކަ ދުވަހު އިންޑޮނޭޝިޔާއަށް ދުއްޕާންކޮށްފައި ތިބި ބައެއް ތިއީ. އެމެރިކާއަކީވެސް މިހާރު ޗައިނާ އަތުން ލޯނު ނަގައިގެން އުޅޭ ގައުމެއް.\nމެއި 16, 2021 10:28\nތީ ބޭޗަރާ އަށް ހަމަ ހީވާ ގޮތް!! ވާހަކަ އެއް ދެއްކުމުގެ ކުރިން ރަނގަޅަށް ތަންދޮރު އެނގިގެން ދެއްކުން ރަނގަޅު!!! ދުނިޔޭގެ ހުރިހާ މީހުންނަށް ވެސް އެނގޭ އެމެރިކާ އަކީ ލޯނު ނަގައިގެން އުޅޭ ބައެއް ނޫންކަން.އަދި އެވެސް ޗައިނާ އިން!!😂😂 ޗައިނާ އާއި އިންޑިއާ އަށް ބަރޯސާވެގެން އުޅެނީ ދިވެހިރާއްޖެ 🤣🤣 އެމެރިކާ މީހުން އެއް ނޫން!!!😂😂


Gellifaivaa Barreh Scienceverin hoadhaifi\nގެއްލިފައިވާ ބައްރެއް ސައިންސްވެރިން ހޯދައިފި\nއަލަށް ފެނުނު ބައްރު ކަމަށްވާ ގްރޭޓް އެޑްރިއާ\nމީގެ އެތައް މިލިއަން އަހަރު ކުރިން ޔޫރަޕްގެ ސަރަހައްދަށް ގެއްލިފައިވާ ކޮންޓިނެންޓެއް ނުވަތަ ބައްރެއް ސައިންސްވެރިން ހޯދައިފި އެވެ. މި ކޮންޓިނެންޓް ފެނިފައި ވަނީ ސްޕެއިނުން ފެށިގެން އިރާނާއި ހަމައަށް އުފެދިފައިވާ ފަރުބަދަ ތަކާއި ފެން ކޯރުތަކުގެ ގިއޮލޮޖިކަލް ސިފަތައް ދިރާސާ ކުރުމުގެ މަސައްކަތް ކުރަމުން ދިޔަ ސައިންސްވެރިންނަށެވެ.\nމި ކޮންޓިނެޓުގެ ބޮޑު މިނަކީ 2.166 ކިލޯ މީޓަރެވެ. އެއީ ގާތްގަނޑަކަށް ޔޫރަޕުގެ ގައުމެއް ކަމަށްވާ ގްރީންލޭންޑުގެ ބޮޑު މިނެވެ. އަލަށް ފެނުނު މި ކޮންޓިނެޓަށް ކިޔަނީ ގްރޭޓާ އެޑްރިއާ އެވެ.\nފަރުބަދަ ސަރަހައްދުގެ ޖިއޮލޮޖިކަލް ސިފަތަށް ދިރާސާ ކުރުމުގެ މަސައްކަތް ކުރަމުން ދިޔަ ގްލޯބަލް ޓެކްޓޮނިކްސް އެންޑް ޕަލިއޮގްރަފީ ޔުނިވާސިޓީގެ ޕްރެފެސަރެއް ކަމަށްވާ ޑޫވީވެން ހިންސްބާގެން މި ކޮންޓިނެޓުގެ މައުލޫމާތު އާންމު ކުރަމުން ވިދާޅުވީ، ގްރޭޓާ އެޑްރިއާއަކީ މީގެ 140 މިލިއަން އަހަރު ކުރިން އުތުރު އެފްރިކާއިން ވަކިވި ބައެއް ކަމަށެވެ. ވަކިވި އެ ބަޔަކީ މިހާރު ސްޕެއިނުން އިރާނާ ހަމައަށް ހުރި ފަރުބަދަތަކުގެ ތެރެއިން ބައެއް ކަމަށެވެ. ގްރޭޓާ އެޑްރިއާއަކީ ޓޫރިސްޓު ޑެސްޓިނޭޝަކަށް މަޝްހޫރުވެފައިވާ ތަނަކެވެެ. އޭރު އެއީ ކޮންޓިނެޓެއް ކަމެއް ނޭނގެ އެވެ.\nހިންސްބާގެން ވިދާޅުވީ، ފަރުބަދަތައް ދިރާސާކޮށް ސާމްޕަލްތައް ނަގައި ޓެސްޓް ކުރުމުން އެއީ އެތަކެއް މިލިއަން އަހަރުތަކެއް ކުރިން އުތުރު އެފްރިކާގެ ބައްރުން ވަކިވެގެން އައި ބައިކަން އެނގެ އެވެ. އަދި އުތުރު އެފްރިކާގެ ފަރުބަދަތަކާއި ގްރޭޓާ އެޑްރިއާގެ ފަރުބަދަތަކަށް ލިބިގެންވާ ސިފަތައް ޖިއްގްރަފީ ގޮތުން އެއްގޮތް ކަމަށްވެސް ހިންސްބާގެން ވިދާޅުވި އެވެ.\nއޭނަ ވިދާޅުވީ އުތުރު އެފްރިކާއިން ވަކިވި ގްރޭޓާ އެޑްރިއާ ސަރަހައްދު މިހާރު ކުޑަ ނަމަވެސް އެއީ ހަގީގަތުގައި ވަރަށް ބޮޑު ބައެއް ކަމަށާއި އިޓަލީ އުފެދިފައިވަނީ ވެސް ގްރޭޓާ އެޑްރިއާގެ ބައިން ކަމަށް ޖިއްގްރަފިކް ހެކި ލިބޭ ކަމަށެވެ.\nގްރޭޓާ އެޑްރިއާ ބޮޑު ބައި މީގެ އެތަކެއް މިލިއަން އަހަރު ކުރިން ވަނީ ކަނޑު އަޑީގައި ކަމަށް ދިރާސާއިން ދައްކަ އެވެ. ކުރިން ދުނިޔެ އޮންނަނީ އެއް ކޮންޓިނެންޓެއްގެ ގޮތުގަ އެވެ. ވަކި ކޮންޓިނެންޓްތައް އުފެދުނީ ބާރު ގަދަ އަލިފާން ފަރުބަދަތަކެއް ކައިރި ކައިރީގައި ގޮވައި ދުނިޔެއަށް އައި ބިން ހެލުމާއި ސުނާމީތަކުގެ ސަބަބުންނެވެ. މި ގުދުރަތީ ކާރިސާގެ ސަބަބުން އެއް ކޮންޓިނެންޓަކަށް އޮތް ދުނިޔެ ބައިބަޔަކަށް ބެހުނެވެ. އެއާއެކު ގްރޭޑް އެޑްރިއާ ވެސް ބައިބައިވެ އެކި ސަރަހައްދުތަކެއް ބެހިގެން ދިޔައީ އެވެ. ދިރާސާގައި އާންމުކޮށްފައިވާ މައުލޫމާތުގައި ވާގޮތުގައި ޔޫރަޕުގެ 30 ގައުމަކުން ވަނީ ގްރޭޓް އެޑްރިއާ އާ ޖިއްގްރަފީގޮތުން އެއްކަހަލަ ސިފަތަކެއް ފެނިފަ އެވެ.\nއެ ދިރާސާގައި އިތުރަށް ވާގޮތުގައި ގްރޭޓް އެޑްރިއާގެ ކޮންޓިނެންޓެއްގެ ގޮތުގައި އުފެދެން ފެށީ މީގެ 240 މިލިއަން އަހަރު ކުރިންނެވެ. އޭރު ގްރޭޓާ އެޑްރިއާއަކީ އުތުރު އެފްރިކާގެ ބައެކެވެ. މިއީ ގެއްލިފައިވާ ކޮންޓިނެންޓެއް ފެނުނު ދެވަނަ ފަހަރު އެވެ. މީގެ ކުރިން 2017 ވަނަ އަހަރު ޒިލޭންޑިއާ ނަމަކަށް ކިޔާ ކޮންޓިނެންޓެއް ސައިންސްވެރިން ވަނީ ހޯދާފަ އެވެ. އެ ކޮންޓިނެޓް ހޯދާފައިވަނީ ނިއުޒިލޭންޑާ ބޭރުން ކަނޑުގެ އަޑިންނެވެ.


Minister Waheed Addu Ashaai Fuvamulakah Vadaigannavanee - Vaguthu\nމިނިސްޓަރު އަލީ ވަހީދު އައްޑުއަށާއި ފުވައްމުލަކަށް ވަޑައިގަންނަވަނީ\nޓުއަރިޒަމް މިނިސްޓަރު އަލީ ވަހީދު، އައްޑޫ ސިޓީ އަށާއި، ފުވައްމުލަކަށް ވަޑައިގަތުމަށް ނިންމައިފިއެވެ.\nޓުއަރިޒަމް މިނިސްޓްރީން މިއަދު ވިދާޅުވީ، މިނިސްޓަރ އަލީ ވަހީދުގެ މި ދަތުރުފުޅަކީ މީހުން ދިރިއުޅޭ ރަށްތަކުގައި ފަތުރުވެރިކަން ކުރިއެރުވުމަށް ހުރި ގޮންޖެހުންތަކާއި ދަތިތައް ހައްލު ކުރުމަށް އަތޮޅު ކައުންސިލްތަކާއި، ރަށު ކައުންސިލްތަކުގެ އިތުރުން، އެފަދަ ވިޔަފާރިތައް ކުރަމުން އަންނަ ސްޓޭކްހޯލްޑަރުންނާއި، ބައްދަލުކުރެއްވުމަށްޓަކައި ކުރައްވާ ދަތުރުފުޅެއް ކަމަށެވެ.\nއަދި މި ދަތުރުފުޅަކީ މިނިސްޓަރ ސިލްސިލާކޮށް ފެށުމަށް ނިންމާފައިވާ ދަތުރުފުޅެއްކަމަށްވެސް އެ މިނިސްޓްރީން ވިދާޅުވިއެވެ. އަދި މި ދަތުރުފުޅުގައި ފަތުރުވެރިކަމާއި ގުޅުން ހުރި ތަންތަނަށް މިނިސްޓަރ ޒިޔާރަތް ކުރައްވާ ގޮތަށް ހަމަޖެހިފައިވެއެވެ.\nމިނިސްޓަރުގެ މި ދަތުރުފުޅު އޮތީ މި މަހުގެ 10 ވަނަ ދުވަހުން ފެށިގެން 12 ވަނަ ދުވަހުގެ ނިޔަލަށެވެ. މި ދަތުރުފުޅުގައި މިނިސްޓަރގެ އަރިހުގައު ފަތުރުވެރިކަމާއި ގުޅުން ހުރި ދާއިރާތަކުގެ ވެރިން ބައިވެރިވެވަޑައިގަންނަވާނެއެވެ.\nރާއްޖޭގެ އެކި ސަރަހައްދުތައް ފަތުުރުވެރިކަމުގެ ވަކިވަކި ޑިސްޓިނޭޝަންތަކެއްގެ ގޮތުގައި ތަރައްގީކޮށް ޕްރޮމޯޓްކޮށް ކުރިއެރުވުމަކީ ސަރުކާރުގެ އަމާޒަކަށްވާއިރު، މި ދަތުރުފުޅުގައި އެކަމާއި ގުޅޭ މަޝްވަރާތައް ކުރުމަށް ވަނީ ނިންމާފައެވެ.


Kuru Muhdhathehgge Thereygai Arabi Bas Dhaskohdhey Course Eh Avid College In Fashanee ކުރުމުއްދަތެއްގެ ތެރޭގައި އަރަބި ބަސް ދަސްކޮށްދޭ ކޯހެއް އެވިޑް ކޮލެޖުން ފަށަނީ – Huvadhoo News Kuru Muhdhathehgge Thereygai Arabi Bas Dhaskohdhey Course Eh Avid College In Fashanee Huvadhoo News\nކުރުމުއްދަތެއްގެ ތެރޭގައި އަރަބި ބަސް ދަސްކޮށްދޭ ކޯހެއް އެވިޑް ކޮލެޖުން ކުރިޔަށް ގެންދަން ތައްޔާރުވެއްޖެއެވެ.\nއޮމާން އަށް ނިސްބަތްވާ މުދައްރިސުން ކިޔަވައިދޭ މިކޯހަކީ 25 ދުވަހުގެ ކޯހެކެވެ. އަދި މި ކޯސް ފުރިހަމަ ކުރާ ފަރާތްތަކަށް އޮމާންގެ އަލްޚަލިލް އަރަބިކް ލާނިންގ ގެ ޚާއްސަ ސެޓްފިކެޓް ލިބޭނެ ކަމަށް އެވިޑް ކޮލެޖުން ބުނެއެވެ.\nމި ފެށޭ ފެބްރުއަރީ މަހުގެ 20 ވަނަ ދުވަހު ފެށޭ މި ކޯހުގައި އަރަބި ބަހުން އެއްވެސް ވަރަކަށް ނޭނގޭ ބޭފުޅުންނަށާއި، އަރަބި ބަހުގެ ހަމަތަަކާއި އުސޫލުތައް އުނގެނެން ބޭނުންވާ ބޭފުޅުންނަށް ދެ ގޮތަކަށް ކިޔަވައިދޭނެއެވެ.\nއޮންލައިން ކޮށް ކުރިއަށްދާ މި އަރަބި ކޯހުގެ ފީ އަކީ 130 ޑޮލަރު (2004.06 ދިވެހި ރުފިޔާ) އެވެ.\nމިކޯހުގައި ބައިވެރިވުމުގެ ފުރުސަތު މިހާރު ހުޅުވާލާފައިވާއިރު، ކޯހުގައި ބައިވެރިވުމަށް އޮންލައިން ކޮށް ފޯމު ހުށަހެޅޭނެއެވެ. އެގޮތުން އޮންލައިން ކޮށް މި ކޯހުގައި ރެޖިސްޓްރީ ވާން ބޭނުންފުޅުވާނަމަ (ލިންކް) އިން ފޯމު ފުރިހަމަ ކުރުމަށްފަހު ހުށަހެޅުމަށް އެވިޑް ކޮލެޖުން އެދެއެވެ.\nއެވިޑް ކޮލެޖަކީ ރާއްޖޭގައި ފުޅާ ދާއިރާއެއްގައި ތައުލީމު ފޯރުކޮށްދެމުންނަ ކޮލެޖެކެވެ. މި ކޮލެޖުގެ ކެމްޕަހެއް ދާދި ފަހުން ވަނީ ހުވަދު އަތޮޅު ގައި ވެސް ހުޅުވާފައެވެ. އެގޮތުން ހުވަދު އަތޮޅު ދެކުނުބުރީ ތިނަދޫގައި ހުންނަ އެވިޑް ކޮލެޖު ތިނަދޫ ކެމްޕަހުންވެސް ގިނަ ދަރިވަރުން ތަކެއް ދަނީ މަތީ ތަޢުލީމު ހާސިލު ކުރަމުންނެވެ.


އެ މީހަކަށް ނޭނގި ޕާޓީއަށް އެއްވެސް މީހަކު ނުވައްދަން: ޕީއެންސީ\n1 ހަފްތާ ކުރިން ސިޔާސީ މުހައްމަދު އުސާމް\nޕީއެންސީގެ ފައުންޑަރު އަބްދުލްރަހީމް އަބްދުﷲ ނޫސްވެރިންނާ ކުރެއްވި ބައްދަލުވުމެއްގެ ތެރެއިން / ފައިލް ފޮޓޯ: އާމިނަތު ނުހާ | ދަޕްރެސް\nކުރީގެ ރައީސް އަބްދުﷲ ޔާމީން އިސްވެ ހުންނަވާ އުފައްދަވާ ޕީޕަލްސް ނޭޝަނަލް ކޮންގްރެސް (ޕީއެންސީ) އިން އިލެކްޝަންސް ކޮމިޝަން (އީސީ) އަށް ހުށަހެޅި ފޯމުތަކުގެ ތެރޭގައި އެއްވެސް މީހަކަށް ނޭނގި އެ މީހެއްގެ ނަމުގައި ފުރާފައި އޮތް ފޯމެއް ނޯންނާނެ ކަމަށް އެ ޕާޓީން ބުނެފިއެވެ.\nޕީއެންސީގެ ފައުންޑަރު އަދި ރައްޔިތުންގެ މަޖިލީހުގެ ފޮނަދޫ ދާއިރާގެ މެންބަރު އަބްދުލްރަހީމް އަބްދުﷲ ވިދާޅުވީ އެއްވެސް މީގެއްގެ ނުރުހުމުގައި ޕީއެންސީއަށް އެއްވެސް މީހަކު ލައްވާ ސޮއި ކޮށްފައެއް ނުވާނެއެވެ. އަދި ވިދާޅުވީ މީހުންނަށް ނޭނގި އެ މީހުންގެ ނަމުގައި ފުރާފައެއް ވެސް ނުވާނެ ކަމަށެވެ.\n"ޕީއެންސީއަށް ފޯމު ފުރުއްވި ބޭފުޅުން އެ ކަން ކުރައްވާފައި ވަނީ ހިތުން ރުހުމުން ޕީއެންސީއާ ގުޅެން ބޭނުންވެގެން." އަދުރޭ ވިދާޅުވިއެވެ.\nއަދުރޭ މިހެން ވިދާޅުވިއިރު، އީސީގެ ރައީސް އަހުމަދު ޝަރީފު މިއަދު ވިދާޅުވީ މީހުންނަށް ނޭނގި ޕީއެންސީއަށް މީހުން ވައްދަމުންދާ ކަމުގެ ޝަކުވާތައް އެ ކޮމިޝަނަށް ލިބެމުންދާ ކަމަށެވެ. އަދި އެ މައްސަލަ ބަލަމުންދާ ކަމަށާއި، ޕީއެންސީން ހުށަހެޅި ފޯމުތަކުގެ ސައްހަކަން ބަލަމުންދާނެ ކަމަށް ވިދާޅުވިއެވެ.\nޕީއެންސީ އުފައްދަވަން އަދުރޭ ވަނީ އިއްޔެގެ ވަގުތެއްގައި 4000 މެންބަރުންގެ ސޮއި ހިމެނޭ ފޯމުތައް އީސީއަށް ހުށަހަޅުއްވާފައެވެ. ސިޔާސީ ޕާޓީތަކުގެ ދަފުތަރުގައި ޕީއެންސީ ރަޖިސްޓްރީ ވާނީ އެ ފޯމުތަކުގެ ސައްހަކަން އީސީން ކަށަވަރު ކުރުމަށްފަހު، ރަޖިސްޓްރީ ކުރާ ޖަލްސާ ބާއްވަން އީސީން ހުއްދަ ދިނުމުންނެވެ.\nސިޔާސީ ޕާޓީތަކުގެ ގާނޫނުގައިވާ ގޮތުން، ސިޔާސީ ޕާޓީތަކުގެ ދަފުތަރުގައި ޕާޓީއެއް ރަޖިސްޓްރީ ކުރެވޭނީ މަދުވެގެން 3000 މެންބަރުން އެ ޕާޓީއަކަށް ހަމަ ކުރެވުމުންނެވެ.


ފުލުހުންގެ ބެލުމުގެ ދަށުގައި ހުރި ބައިސްކަލަކާއި އެހެނިހެން ބައެއް ތަކެތީގެ ވެރިފަރާތް ހޯދަނީ\nހޯމަ ،2 އޯގަސްޓް 2021 / 14:05\nއެކި މައްސަލަތަކުގައި ފުލުހުންގެ ބެލުމުގެ ދަށަށް ގެނެސްފައިވާ ބައެއް ތަކެތީގެ ވެރިފަރާތް ހޯދުމުގެ މަސައްކަތް ފުލުހުންދަނީ ކުރަމުންނެވެ.\nމި ތަކެއްޗަކީ ހޮވައިގެންގެނެސް ފުލުހުންނާ ހަވާލުކޮށްފައިވާ ތަކެއްޗާއި މާލޭގެ އެކި ސަރަހައްދުތަކުން ތުހުމަތު ކުރެވިގެން ހުއްޓުވައި ސުވާލުކުރި ބައެއް މީހުންގެ އަތުން ފެނިފައިވާ ތަކެއްޗެވެ. އަދި އެ ތަކެތީގެ ވެރިފަރާތް އެ މީހުންނަށް ބުނެދެވިފައި ނުވާތީ އެ ތަކެތި ވަނީ ފުލުހުންގެ ބެލުމުގެ ދަށަށް ގެނެސްފައެވެ.\nއެގޮތުން ފުލުހުންގެ ބެލުމުގެ ދަށުގައި ހުރި ތަކެއްޗަކީ:\nޖުލައި 19 ވަނަ ދުވަހު ޓީޖެޓީ ތެރެއިން ވައްކަމުގެ ތުހުމަތުގައި ފުލުހުންގެ ބެލުމުގެދަށަށް ގެނައި މީހެއްގެ އަތުން ފެނިފައިވާ ވަގަށްނަގާފައިވާކަމަށް ޓޯސްޓަރަކާއި ދެ ތަޅު. އިންސިޑެންޓް ނަންބަރ 492544\nޖުލައި 23 ވަނަ ދުވަހު، ބުރުޒުމަގާއި އިއްޒުއްދީންމަގު ގުޅުނުހިސާބުން އާންމު ފަރާތަކުން ހޮވައިގެން ގެނެސް ފުލުހުންނާ ހަވާލުކޮށްފައިވާ ރަން ކެވެލިއެއް. އިންސިޑެންޓް ނަންބަރ 493417\nޖުލައި 23 ވަނަ ދުވަހު، ބިދޭސީން އުޅޭ ގެސްޓުހައުސް އަކުން ފެނިފައިވާ ވަގަށް ނަގާފައިވާކަމަށް ބެލެވޭ ޖިގްސޯ އަކާއި ބުރުމާއެއް. އިންސިޑެންޓް ނަންބަރ 492900\nޖުލައި 28 ވަނަ ދުވަހު ރަށްދެބައިމަގުން ވައްކަމުގެ ތުހުމަތުގައި ފުލުހުންގެ ބެލުމުގެ ދަށަށް ގެނައި މީހެއްގެ އަތުން ފެނިފައިވާ ވަގަށް ނަގާފައިވާ ކަމަށް ބެލެވޭ ފުޓުބޯޅަ ބޫޓެއް. އިންސިޑެންޓް ނަންބަރ 493316\nޖުލައި 29 ވަނަ ދުވަހު، އާބުރުޒުމަގު ހަވީރީހިނގުން ކަންމަތިން ވައްކަމުގެ ތުހުމަތުގައި ފުލުހުންގެ ބެލުމުގެ ދަށަށް ގެނައި މީހެއްގެ އަތުން ފެނިފައިވާ ވަގަށް ނަގާފައިވާ ކަމަށް ބެލެވޭ ދެ ކޭސް މައިލޯ. އިންސިޑެންޓް ނަންބަރ 493465\nޖުލައި 30 ވަނަ ދުވަހު ނޯތު ހާބަރުން ވައްކަމުގެ ތުހުމަތުގައި ފުލުހުންގެ ބެލުމުގެދަށަށް ގެނައި މީހެއްގެ އަތުން ފެނިފައިވާ ވަގަށްނަގާފައިވާކަމަށް ބެލެވޭ ބައިސްކަލެއް. އިންސިޑެންޓް ނަންބަރ 493522\nޖުލައި 31 ވަނަ ދުވަހު ޓެކްސީއެއްގައި ހަނދާންނެތި ބެހެއްޓިފައިހުރި ފޮއްޓެއް. އިންސިޑެންޓް ނަންބަރ 493610\nމި ތަކެތީގެ ވެރިފަރާތުން، ފުލުހުންގެ ޖެނެރަލް އިންވެސްޓިގޭޝަން ޑިޕާޓްމަންޓުގެ ނަންބަރު 9631696 އަށް ގުޅުއްވައި އިންސިޑެންޓް ނަންބަރާއެކު މައުލޫމާތު ހިއްސާކުރެއްވުން އެދެމެވެ. އަދި ކާކުކަން އެނގޭނެ ލިޔުމަކާއެކު ޝަހީދު ހުސައިން އާދަމް ބިލްޑިންގަށް ހާޒިރުވެ ތަކެއްޗާ ހަވާލުވެލެއްވުން އެދެމެވެ.\nމިފަދަ ކަންކަމުގައި ރައްޔިތުންގެ ފަރާތުން ފުލުހުންނަށް ލިބެމުންދާ އެއްބާރުލުން ފާހަގަކޮށް ޝުކުރު ދަންނަވަމެވެ.\nޗީފް އިންސްޕެކްޓަރ އޮފް ޕޮލިސް އިސްމާޢީލް ނަދީމްގެ އާއިލާއަށް ފުލުހުންގެ ތައުޒިޔާ އާދިއްތަ ،24 އޮކްޓޯބަރ 2021\nއިންވެސްޓިގޭޝަން ސްކިލްސް ޑިވެލޮޕްމަންޓް ޕްރޮގްރާމް ނިންމުމުގެ ރަސްމިއްޔާތު ބާއްވައިފި އާދިއްތަ ،24 އޮކްޓޯބަރ 2021\nމަސްތުވާތަކެތީގެ ދެ އޮޕަރޭޝަނެއްގައި ގިނަ އަދަދެއްގެ މަސްތުވާތަކެތި ހޯދައިފި އާދިއްތަ ،24 އޮކްޓޯބަރ 2021\nރައްޔިތުން ހޭލުންތެރި ކުރުވުމުގެ ޕްރޮގްރާމްތަކެއް ގއ. ނިލަންދޫގައި ކުރިއަށް ގެންގޮސްފި އާދިއްތަ ،24 އޮކްޓޯބަރ 2021\nޓެކްސީ ޑްރައިވަރުން ތަމްރީނުކުރުމަށާއި ހޭލުންތެރިކުރުމަށް ހިންގި ޕްރޮގްރާމް ނިންމާލައިފި އާދިއްތަ ،24 އޮކްޓޯބަރ 2021\nކޮމަންޑޫ ސްކޫލް ދަރިވަރުންނަށް ކުޅިވަރު ހަރަކާތްތަކެއް ކުރިއަށް ގެންގޮސްފި ހުކުރު ،22 އޮކްޓޯބަރ 2021\nފުލުހުންގެ ބެލުމުގެ ދަށުގައިހުރި ބައެއް ތަކެތީގެ ވެރިފަރާތް ހޯދަނީ ބުރާސްފަތި ،21 އޮކްޓޯބަރ 2021\nކްރައިމް ސީން އިންވެސްޓިގޭޝަންގެ ޓީމް ލީޑަރުންނަށް ސެމިނަރއެއް ފަށައިފި ބުރާސްފަތި ،21 އޮކްޓޯބަރ 2021


vnews - Verikan kuraa party ge 29 officialun jalah, Spain ge boduvazeeru hoonu fenah\nރިޝްވަތުގެ ކުށްސާބިތުވެ ވެރިކަންކުރާ ޕާޓީގެ 29 އޮފިޝަލަކު ޖަލަށް، ސްޕެއިންގެ ބޮޑުވަޒީރު ހޫނުފެނަށް\nސްޕެއިންގެ ބޮޑުވަޒީރު މަރިއާނޯ ރަޖޯއި - ފޮޓޯ: އޭ.އެފް.ޕީ\nރިޝްވަތާއި، ޚިޔާނާތާއި، މަނީ ލޯންޑަރިންއާއި، ކޮރަޕްޝަންގެ ކުށް ސާބިތުވެ، ސްޕެއިންގައި ވެރިކަންކުރާ ޕީޕަލްސް ޕާޓީގެ ކުރީގެ 29 އޮފިޝަލެއް ޖަލަށްލުމަށް ސްޕެއިންގެ ނޭޝަނަލް ކޯޓުން ހުކުމްކުރުމާ ގުޅިގެން ބޮޑުވަޒީރު މަރިއާނޯ ރަޖޯއިއާ ދެކޮޅަށް އިތުބާރުނެތްކަމުގެ މައްސަލަ ހުށަހެޅި، ބޮޑުވަޒީރު ހޫނުފެނަށް ވެއްޓިއްޖެއެވެ.\nސްޕެއިންގެ ނޭޝަނަލް ކޯޓުން އިއްޔެ ހުކުމުގައި، ވެރިކަންކުރާ ޕީޕަލްސް ޕާޓީއަށް ނިސްބަތްވާ، ސަރުކާރުގެ ކުރީގެ އޮފިޝަލުން ތަކަކަށް ރިޝްވަތު ދިނުމުގެ ބޮޑު ވިއުގައެއް އޮތްކަން ހާމަކޮށްފައި ވެއެވެ. މިއީ 1999 ވަނަ އަހަރާއި 2005 ވަނަ އަހަރާ ދެމެދު ސަރުކާރުގެ ކޮންޓްރެކްޓްތައް ދިނުމުގައި ހިންގާފައިވާ ކޮރަޕްޝަން ކަމަށްވެސް ހުކުމުގައި ބުނެފައި ވެއެވެ.\nސްޕެއިން ފުލުހުން ހިންގި ވަރުގަދަ އަދި ފުޅާ ތަހްގީގަށްފަހު ކޯޓުން ޝަރީއަތްކޮށް އިއްޔެ ހުކުމް އިއްވާފައި ވާއިރު، ވެރިކަންކުރާ ޕީޕަލްސް ޕާޓީގެ 29 އޮފިޝަލުން ޖުމްލަ 351 އަހަރަށް ޖަލަށްލުމަށް ހުކުމްކޮށްފައި ވެއެވެ.\nމިމައްސަލައިގެ ޝަރީއަތަށް ސީދާ ވެރިކަންކުރާ ޕާޓީ ހުށަހެޅިފައެއް ނުވެއެވެ. އެހެން ނަމަވެސް، އެ ޕާޓީގެ އޮފިޝަލުންގެ ތެރޭގައި ހިންގާފައިވާ ރިޝްވަތުގެ އަމަލުތަކުގެ ސަބަބުން ޕާޓީއަށް އޭގެ މަންފާ ކޮށްފައިވާކަން ސާބިތުވާކަމަށް ކޯޓުން ކަނޑައަޅާފައި ވެއެވެ. އަދި ވެރިކަންކުރާ ޕާޓީން 290،000 އެމެރިކާ ޑޮލަރު ދައުލަތަށް ދެއްކުމަށްވެސް ކޯޓުން އަމުރުކޮށްފައި ވެއެވެ.\nޕީޕަލްސް ޕާޓީން ބުނެފައިވަނީ، ކޯޓުގެ ހުކުމް އިސްތިއުނާފް ކުރާނޭ ކަމަށެވެ.\nކޯޓުގެ ހުކުމާ ގުޅިގެން ބޮޑުވަޒީރު މަރިއާނޯ ރަޖޯއިގެ އިތުރުބާރު ނެތްކަމުގެ މައްސަލަ ފެންމަތިކުރީ ސްޕެއިންގެ އެންމެބޮޑު އިދިކޮޅު ސޯޝަލިސްޓް ޕާޓީންނެވެ. ނަމަވެސް، މިމައްސަލާގައި ވޯޓަށް އަހާނީ ކޮންއިރަކު ކަމެއް އަދި ކަނޑަޅާފައެއް ނުވެއެވެ.\nއިތުބާރުނެތްކަމުގެ މައްސަލަ ހުށަހެޅުމުން ސްޕެއިންގެ ބޮޑުވަޒީރު މަރިއާނޯ ރަޖޯއިވަނީ ވަރަށް ބޮޑަށް ކޯފާއިސްކުރައްވައި އެކަމަށް ރައްދު ދެއްވާފައެވެ. އޭނާ ވިދާޅުވީ، ސޯޝަލިސްޓް ޕާޓީގެ ލީޑަރު ޕެޑްރޯ ސަންޗޭޒް އުޅުއްވަނީ ކޮންމެފަދަ އަގެއްދީފައި ނަމަވެސް ވެރިކަމަށް ވަޑައިގަތުމަށް ކަމަށެވެ. ހަމަ އެއާއެކު، އިތުބާރުނެތްކަމުގެ މައްސަލައިގެ ސަބަބުން ސްޕެއިންގެ ރަނގަޅުވަމުން އަންނަ އިގްތިސާދަށް ގެއްލުންލިބި ގައުމުގައި އޮތް ހަމަޖެހުންވެސް ނެތިގެން ހިނގައިދާނެ ކަމުގެ އިންޒާރު ދެއްވާފައި ވެއެވެ.\nސޯޝަލިސްޓް ލީޑަރ ޕެޑްރޯ ސަންޗޭޒް ވިދާޅުވީ، ކޯޓުން އިއްވި ހުކުމުގެ ސަބަބުން ސްޕެއިންގެ ހައިބަތު ޚަރާބުވެފައިވާ ކަމަށެވެ. އޭގެ ޒިންމާ އުފުލަންޖެހެނީ އެންމެ މީހެއް ކަމަށާއި، އެމީހާގެ ނަމަކީ މަރިއާނޯ ރަޖޯއި ކަމަށެވެ.\nސްޕެއިންގެ ޕާލަމެންޓްގައި 350 ގޮނޑި ހިމެނޭއިރު، ބޮޑުވަޒީރުގެ އިތުބާރުނެތްކަމަށް ފާސްކުރަން 176 މެމްބަރުންގެ ތާއީދު ބޭނުންވާނެއެވެ. އެކަމަކު، އިދިކޮޅު ޕާޓީތަކުގެ މެދުގައި ޚިޔާލުތަފާތުވުންތައް ބޮޑުކަމުން މިއީ ކުރަން ވަރަށް އުނދަގޫ ކަމެއް ކަމަށް ސްޕެއިންގެ މީޑިއާއިން ބުނެއެވެ.\nބޮޑުވަޒީރު މަރިއާނޯ ރަޖޯއިގެ އިތުބާރުނެތްކަމަށް ފާސްކުރަން ސޯޝަލިސްޓް ޕާޓީއަށް، އިދިކޮޅު ޕޮޑެމޯސް ޕާޓީގެ ތާއީދު ބޭނުންވާނެއެވެ. ޕޮޑެމޯސްއިން މިހާރުވެސްވަނީ ބޮޑުވަޒީރުގެ އިތުބާރުނެތްކަމުގެ ވޯޓަކަށް ގޮވާލާފައެވެ. ހަމަ އެއާއެކު، އިދިކޮޅު ކުދި ގިނަ ޕާޓީތަކުންވެސްވަނީ އިތުބާރުނެތްކަމުގެ ވޯޓެއް ނެގުމަށް ގޮވާލާފައެވެ. އެ ޕާޓީތަކުގެ ތެރޭގައި ކެޓެލޯނިއާގައި ވެރިކަންކުރާ ކޯލިޝަންވެސް ހިމެނެއެވެ.\nބޮޑުވަޒީރު މަރިއާނޯ ރަޖޯއިގެ ސަރުކާރުގައި ބައިވެރިވާ ކޯލިޝަންގެ އެންމެބޮޑު ޕާޓްނަރ، ސިއުޑަޑަނޯސް ޕާޓީންވަނީ އިތުބާރުނެތްކަމުގެ ވޯޓެއް ނެގުމާ ދެކޮޅު ހަދާފައެވެ. އެޕާޓީން ގޮވާލާފައިވަނީ އަވަސް އިންތިޚާބަކަށް ދިއުމަށެވެ. އެހެންނަމަވެސް ބޮޑުވަޒީރު ރަޖޯއިވަނީ ވަގުތުން އެކަމާ ދެކޮޅު ހައްދަވާފައެވެ.


Dho?! Jumayyil aai Majudhaage Singapore photo album\nމަޖުދާ އާއި ޖުމައްޔިލްގެ ސިންގަޕޫރް ފޮޓޯ އަލްބަމް\nޖުމައްޔިލް ނިމާލާއި މަރިޔަމް މަޖުދާ އަކީ ދިވެހި ސިނަމާގެ މި ޖީލުގެ ޔޫސުފް ޝަފީއު (ޔޫއްޕެ) އާއި ނިއުމާ މުހައްމަދު ކަމަށް އެއް ބަޔަކު ނިންމައި، ތައްގަނޑުޖެހިތާ ފަސް ވަރަކަށް އަހަރު ވެއްޖެ އެވެ. މި ދެމީހުންގެ އޮން-ސްކްރީން ކެމިސްޓްރީ އެހާ ވެސް ދިމާވެ އެވެ.\nމި ދެމީހުންގެ ކެމިސްޓްރީ މިފަހަރު ފެންނާނީ ސިންގަޕޫރްގެ "މަގުތަކުންނެވެ".\nޑާކްރެއިން އެންޓަޓެއިންމަންޓްގެ ތިން ފިލްމެއް އެކުގައި ކުޅުމަށް ފަހު، މިހާރު އެމީހުންނާ އެކު އިތުރު ފިލްމެއްގެ މަސައްކަތް މި ޖޯޑު އަންނަނީ ކުރަމުންނެވެ. އެއީ މި ނިމުނު ނޮވެމްބަރު މަހު ސިންގަޕޫރްގައި ޝޫޓިން ފެށި "ނޮވެމްބަރ" އެވެ. މި ވެސް ލޯބީގެ ފިލްމެކެވެ.\nޝޫޓިންގެ މަންޒަރުތައް ގަވާއިދުން ޑާކްރެއިންގެ ސޯޝަލް މީޑިއާ ޕޭޖުތަކުން ފެނެ އެވެ. މި ފޮޓޯތައް ބަލައިފައި ވެސް މި ޖޯޑަށް ހިތްދޫވެފައި ތިބި ފޭނުން ކެއްމަދުވާނެކަން ޔަގީނެވެ.\nA post shared by Darkrainentertainment (@darkrainentertainment) on Nov 20, 2019 at 8:57am PST\nފިލްމުގެ ކާސްޓާއި ކްރޫ ސިންގަޕޫރް އެއާޕޯޓްގައި. މިއީ އެމީހުން ޝޫޓިން އަށް ފުރި ދުވަސް. ޖުމައްޔިލް އާއި މަޖުދާ އެކު އެ ފެންނަނީ ފިލްމުގެ ޑައިރެކްޓަރު އަލީ ޝިފާއު (ޗިއްޕެ) އާއި ކެމެރާމަން އަހްމަދު ޝިނާން.\nA post shared by Darkrainentertainment (@darkrainentertainment) on Nov 20, 2019 at 10:33pm PST\nފިލްމުގެ ކްރޫ ސިންގަޕޫރުގައި. ޖުމައްޔިލްއާ މަޖުދާގެ އިތުރުން ފިލްމުގެ ޑައިރެކްޓަރު ޗިއްޕެ، ޕްރޮޑިއުސަރު މުހައްމަދު އަލީ (މޮގާ) އަދި މޭކަޕް އާޓިސްޓް ސޭންޑީ، މި ފޮޓޯގައި އެބަ ތިބި. މި ފިލްމުގައި ހާއްސަ ފެނިލުމަކުން ފެންނާނެ ކުރީގެ ފިލްމީ ތަރި އިސްމާއިލް ވަޖީހު ވެސް އެބަހުރި.\nA post shared by Darkrainentertainment (@darkrainentertainment) on Nov 29, 2019 at 8:36am PST\nސިންގަޕޫރަށް ދާ ޓޫރިސްޓުންގެ މެދުގައި ވަރަށް މަގުބޫލު ތަނެއް ކަމަށްވާ ސިންގަޕޯ ރިވާ ކްރޫސްގައި ފިލްމުގެ މަންޒަރެއް ނަގަން ޖުމައްޔިލްއާ މަޖުދާ ހިނގާލައިފައި އަންނަނީ.\nA post shared by Darkrainentertainment (@darkrainentertainment) on Dec 1, 2019 at 1:34am PST\nފިލްމުގެ މަންޒަރުތަކެއް ސިންގަޕޫރްގެ ޗައިނާ ޓައުންގައި ނަގަނީ. މިއީ މިއަދު ނަގާފައިވާ މަންޒަރުތަކެއް.\nA post shared by Darkrainentertainment (@darkrainentertainment) on Nov 22, 2019 at 5:59am PST\nފިލްމުގެ ޝޫޓިންއަކަށް ފަހު ޖުމައްޔިލް އާއި މަޖުދާ އަދި ޑައިރެކްޓަރު ޗިއްޕެ ފޮޓޯއަކަށް މަޑުކޮށްލައިގެން.\nއިސްމާއިލް ވަޖީހު އާއި އޭނާގެ ދަރިފުޅު ވެސް މި ފިލްމުގައި\nމީގެ ކުރިން ވެސް ޑާކްރެއިންގެ ދެ ފިލްމަކުން ވެސް ހާއްސަ ފެނިލުމަކުން ވަޖީހު ފެނުނެވެ. އެއީ އެމީހުންގެ ކޮމެޑީ "މާމުއި" އަދި ރޮމޭންޓިކް ކޮމެޑީ "މިއީ ލޯތްބަކީ" އިންނެވެ. މިފަހަރު މި ފިލްމުގައި ވަޖީހާ އެކު އޭނާގެ ފިރިހެން ދަރިފުޅު ތަރީޝް އިސްމާއިލް ވެސް ފެންނާނެ އެވެ.\nA post shared by Darkrainentertainment (@darkrainentertainment) on Nov 23, 2019 at 1:52am PST\nޖުމައްޔިލް އަދި މަޖުދާއާއެކު ވަޖީހުގެ ދަރިފުޅު ތަރީޝް. އަދި ސިންގަޕޫރްގެ އެކްޓްރެސް ޝެރޮން. މި ދެމީހުން ވެސް މި ފިލްމުން ފެންނާނެ.\nA post shared by Darkrainentertainment (@darkrainentertainment) on Nov 22, 2019 at 10:00pm PST\nޖުމައްޔިލް އާއި މަޖުދާއާ އެކު ކުރީގެ ފިލްމީ ތަރި އިސްމާއިލް ވަޖީހް ފިލްމު ޝޫޓިންގައި. މިއީ ޝޫޓިންގެ ތިން ވަނަ ދުވަސް.\nހާއްސަ ފެނިލުންތަކުން އަދިވެސް އިތުރު މީހުން\nސިންގަޕޫރްގައި މަންޒަރުތައް ނަގަން ފެށުމުގެ ކުރިން މާލެ އާއި ލ. އަތޮޅު އަދި ކ. ތުލުސްދޫގައި ވެސް މި ފިލްމުގެ މަންޒަރުތަކެއް ނެގި އެވެ. އެ ޝޫޓިންތަކުން ވެސް މި ފިލްމުގައި ހާއްސަ ފެނިލުންތަކުން ފެންނާނެ ބައެއް މީހުން ވަނީ ފެނިފަ އެވެ.\nއޭގެ ތެރޭގައި ލަވަކިޔުންތެރިޔާ މޭނާ ހައްސާނާއި ޝަލަބީ އިބްރާހިމާއި ދިވެހި ބަހުގެ އުސްތާޒް އަބްދުﷲ ސޯދިގް (ސޯދުބެ) ގެ އިތުރުން ޓީވީ ހޯސްޓް މޫސާ ވަސީމް ވެސް ހިމެނެ އެވެ.\nA post shared by Darkrainentertainment (@darkrainentertainment) on Nov 18, 2019 at 10:18am PST\nދިވެހި ބަހުގެ އުސްތާޒް އަބްދުﷲ ސޯދިގް (ސޯދުބެ) އާއެކު ފިލްމުގެ ޑައިރެކްޓަރު ޗިއްޕެ، ޕްރޮޑިއުސަރު މޮގާ، ވާހަކަ އަދި ސްކްރީންޕްލޭ ލިޔުނު އައިޝަތު ފުއާދު ތައުފީގް އަދި މޫސާ ވަސީމް.\nA post shared by Darkrainentertainment (@darkrainentertainment) on Nov 17, 2019 at 12:24am PST\nވެލާނާ އިންޓަނޭޝަނަލް އެއާޕޯޓްގައި ފިލްމުގެ މަންޒަރުތައް ނެގި ދުވަހު ޖުމައްޔިލް އާއި މަޖުދާއާ އެކު ޝަލަބީ. ޝަލަބީ ވެސް މި ފިލްމުގައި ހާއްސަ ފެނިލުމަކުން ފެންނާނެ.\nA post shared by Darkrainentertainment (@darkrainentertainment) on Nov 17, 2019 at 12:20am PST\nވެލާނާ އިންޓަނޭޝަނަލް އެއާޕޯޓްގައި ފިލްމުގެ މަންޒަރުތައް ނެގި ދުވަހު މަޖުދާއާ އެކު މޭނާ ހައްސާން. މޭނާ ހައްސާން ވެސް މި ފިލްމުގައި ހާއްސަ ފެނިލުމަކުން ފެންނާނެ.\nA post shared by Darkrainentertainment (@darkrainentertainment) on Nov 16, 2019 at 6:59am PST\nފިލްމުގެ ކާސްޓާ ކްރޫ ވެލާނާ އިންޓަނޭޝަނަލް އެއާޕޯޓްގައި މަންޒަރުތަކެއް ނެގި ދުވަހު. ފިލްމުގައި ހާއްސަ ފެނިލުންތަކުން ފެންނާނެ މޫސާ ވަސީމް އާއި ޝަލަބީ އިބްރާހިމް އަދި މޭނާ ހައްސާން ވެސް މި ފޮޓޯގައި އެބަ ތިބި.\nމިއީ ސިންގަޕޫރްގައި ޝޫޓްކުރާ ދެ ވަނަ ދިވެހި ފިލްމެވެ. ކުރިން ޝޫޓްކުރީ މީގެ އަހަރުތަކެއް ކުރިން ފަރިވާ ސްޓޫޑިއޯ އިން ގެނެސްދިން ފިލްމު "ދެ ފިރި" އެވެ. "ނޮވެމްބާ" ރިލީޒްކުރާނެ ތާރީހެއް އަދި އިއުލާނެއް ނުކުރެ އެވެ. ފިލްމު ގެނެސްދޭ ތައްޔާރު ވަނީ އަންނަ އަހަރަށެވެ.\nދިވެހި ފިލްމް ޑާކް ރެއިން އެންޓަޓެއިންމެންޓް


Space Parade molhee hevvaalan!\nސްޕޭސް ޕެރޭޑް މޮޅީ ހެއްވާލަން!\nސްޕޭސް ޕެރޭޑްގެ އިޔާޝް އަދި ޖިނާދު\nސްމާޓް ފޯނާއެކު އެންމެ ހިނދު ކޮޅަކުވެސް ފޫހިވެފައި ހުންނާކަށް ނުޖެހެ އެވެ. ކޮންމެވެސް އެކައްޗަކުން ހެއްވާ މަޖާ އަދި ވީޑިއޯ ކްލިޕެއް ބަލައިލުމުގު ފުރުސަތު އެބަ އޮތެވެ. މިގޮތަށް ވެސް ބަލާލަން ލޯކަލް ކޮންޓެންޓް ކޮންމެވެސް ވަރަކަށް ލިބޭތީ ސަޅިއެވެ. ސަބަބަކީ އަހަރުމެނާ ގުޅޭ އަހަރުމެންގެ ސަގާފަތްތަކާއި މުޖުތަމައާ ގުޅޭ ޖޯކާއެކު ތަފާތު އެކި ވީޑިއޯ ކްލިޕް ބަލައިލެވޭތީ އެވެ. ކުރީގެ "ބަަހަބަރާ"އި "ފުލޯކް ދަ އިންޓަރނޭޝަަނަލް" ފަދަ ހެއްވާ މަަޖާ ޝޯތަކަކީ ގިނަ ދިވެހިންގެ ފެވަރިޓެކެވެ. އުފެއްދުންތެރި އަދި ވަރަށް ޒަމާނީ ހިޔާލުތަކުގެ މައްޗަށް އުފެއްދި އެ ޝޯތަކުން ދިވެހި ސިޓިންގ ރޫމްތައް ހެއްވާލި އެވެ. ލޮލުން ކަރުނަ އަންނަ ވަރަށްވެސް މެެއެވެ. އެ ލެވެލަށް މިފަހަކަށް އައިސް ހެއްވާ ޝޯތަކެއް ނުއުފެއްދެ އެވެ.\nއެހެންނަމަވެސް ޒުވާން ހުނަރު އުފެދި ތަރައްގީވަމުން ވެސް އާދެ އެވެ.\nހިތާނީ ޕާޓީއެއްގައި އަޅުވާލަން އަހުމަދު އިޔާޝް (އިޔާ) އަދި އެކުވެރިއެއް ކަމުގައިވާ ކަރަމް އުފެއްދި ކުޑަ ވީޑިއޯކޮޅެއް ކަމުދިޔައީ ބަލަން ގޮސް ތިބި މީހުނަށެވެ. އެއަށް ލިބުނު ލިބުނު ތަރުހީބާއި އެކު "ސްޕޭސް ޕެރޭޑް" ނަމުގައި ޔޫޓިއުބް ޗެނަލެއް މީގެ 11 އަހަރު ކުރިން އުފަން ކުރި އެވެ.\nއިޔާ ބުނާ ގޮތުން ނަމަ "ސްޕޭސް ޕެރޭޑް" އަކީ ރައްޓެހިންގެ މެދުގައި އުފެދިގެން އައި ކަމެކެވެ. އަދި ޔޫޓިއުބް ޗެނަލް ހެދުމަށް ނިންމާ ނަމެއް ކިޔުމަށް ވިސްނީ ސްޕޭސް ޝިޕެއްގައި ދުނިޔެއަށް އައިސް ދޭ މޮޅު ހިޔާލުތަކެއް ގޮތުގައި ދައްކަން ވެގެނެވެ.\n"ސްޕޭސް ޕެރޭޑްގައި އުޅޭ އެއްމެނަކީ ވެސް ވަރަށް ބޮޑަށް ފިލްމު ބަލާ، އެކްޝަން ފިލްމަށް ލޯބި ކުރާ ބައެއް އެކްޝަނާއެކު ކޮމެޑީ ސްޓައިލް ކަމުދޭ. ޖެކީ ޗަންގެ ފިލްމު ކަހަލަ ފިލްމްތައް ބަލާ ހަދާ،" އޭނާ ބުންޏެވެ.\nސްޕޭސް ޕެރޭޑްގެ އިޔާ އެންޑް ޖިނާދު\nއިޔާ ބުނި ގޮތުގައި އެ މީހުން ފުރަތަމަ ނެރުނީ ފިލްމެއްގެ ޓްރެއިލާއެއް ގޮތަށް ދައްކާ ވީޑިއޯކޮޅެކެވެ. އެއީ "އިންޑަސްޓްރީ" ނަން ދީފައިވާ ފޭކް ފިލްމެއްގެ ޓްރެއިލާއެކެވެ. އެކަމަކު ވަރަށް ގިނަ ބަޔަކަށް އެ ކަމުދިޔަ އެވެ. އެހެންވެ އޭގެ ފަހުން އެކި ވީޑިއޯތައް ހަދަމުން ދިޔަ އެވެ. އެގޮތުން "މިރުސްލީ" އާއި "އެކްސްޕްރެސް ޑެލިވަރީ" އާއި "ސްޕީޑް ވޯކާ" ނަމުގައި އަޕްލޯޑް ކޮށްފައިވާ ވީޑިއޯތައް ދިވެހިންގެ މެދުގައި މަގުބޫލުވި އެވެ.\nއެތައް ހާސް ބަޔަކު އެ ވީޑިއޯތައް ބަލާފައި ވެެއެވެ. އެ ވީޑިއޯތަކުން ތަފާތު ކޮންމެވެސް މޮޅު ގޮތަކަށް މީހާ ހެއްވާލާ އެވެ. އަދި މަަޖާ އާއްމުކޮށް ނުފެންނަ ކަހަލަ ކޮންސެޕްޓަކަށް ތައްޔާރުކޮށްފައިވާ އެ ވީޑިއޯތަކަކީ ބައެއް ފަހަރު އަމިއްލަ ތަޖުރިބާއިން ގެނެސްދޭ ކަން ކަމަށް ވެސް އިޔާ ބުންޏެވެ.\nއޭނާ ބުނި ގޮތުގައި އާޓިފިޝަލް ބީޗް ކައިރީ ކެފޭއެއްގައި ސީރިއަސް ވާހަކައެއް ދައްކަން ގޮސް އުޅެނިކޮށް އެ ސަރަހައްދުން ލަވަޖަހާ އަޑު ގަދަ ކަމުން ކުރެވުނު އެކްސްޕީރިއަންސާއެކު 2019 ގައި "ދަ ޓޯކް" އުފެއްދި އެވެ. ފަސް މިނެއްޓެއްހާ އިރުގެ އެ ވީޑިއޯކޮޅުން ދައްކައި ދެނީ ދެ އެކުވެރިއެކެވެ. އެކަކު ރައްޓެހިވެގެން އުޅެ ރުޅިވާ އަންހެން ކުއްޖާއާއި އަނެކަކު ރައްޓެހިވެ އެވެ. އަދި އެވާހަކަ ދައްކަން ރަހުމަތްތެރިޔާ ގެއަށްގޮސް ޓެރެސްގައި ވާހަކަ ދައްކަން ފަށާއިރަށް ލަވަ ޖަހާ އަޑު އިވެއެވެ. އަދި ލަވަޖެހުމާއެކު އަޑު ބާރުކަމުން ނަށަމުން ވާހަކަ ދައްކަންޖެހެ އެވެ. ތަފާތު ހެއްވާ ގޮތަކަށް ވަރަށް ސީރިއަސް ވާހަކަ ދައްކާ މި ވީޑިއޯ ބެލުންތެރިންނަށް ވަރަށް ކަމުދިޔަ އެވެ.\n"ދަ ޓޯކް" ވީޑިއޯ އަކީ އަމިއްލަ ތަޖުރިބާ އިން އިންސްޕަޔަރ ވެގެން ހަދާފައިވާ ވީޑިއޯއެއް\nސްޕޭސް ޕެރޭޑްގެ ގިނަ ވީޑިއޯތަކުން އަހުމަދު އަތީކް ފެނެ އެވެ. ސީރިއަސް ރޯލާއި މަޖާ ރޯލް ތަކުގައި ވެސް އޭނާގެ ބޮޑު ދައުރެއް އޮވެއެވެ. އަތީކް ބުނާ ގޮތުގައި އެންމެ ކުޅެން އުނދަގޫވި އެއް ވީޑިއޯއަކަށް ވާނީ ވިލިމާލޭގައި ދުވެގެން ހެދި "ސްކްއަޑް ގޯލްސް" އެވެ. އެ ވީޑިއޯ ހަދާފައި ވަނީ މުޅި ވިލިމާލޭގައި ކަހަލަ ގޮތަކަށް ދުވެގެނެވެ. ސްޕޭސް ޕެރޭޑްގެ ހުރިހާ ވީޑިއޯއަކީ ވެސް އެއް ދުވަހުގެ ޝޫޓިން އެވެ.\nއިޔާ ބުނާ ގޮތުގައި ފަސް މިނެޓުގެ ވީޑިއޯއަކަށް ވެސް ބައިވެރި މަސައްކަތްތަކެއް ކުރަންެޖެެހެ އެވެ. ލިޔެ، ކޮރިއޯގްރަފީ ހަދައި ރިހާސްކޮށް ޝޫޓިންއާ ހަމައަށް ދާއިރު ވެސް ބުރުއެއްލާ ފައިޓް ސީންތަކުގައި ބައެއް ފަހަރަށް އަނިޔާ ވެއެވެ.\nއިޔާޝް، އަތީކް އަދި ޖިނާދު ޝޫޓެއްގައި\nސްޕޭސް ޕެރޭޑް ވީޑިއޯއަކަށް ކާސްޓް ހޯދަން ގޮވާލުމުން އެމީހުންނާއި ގުޅުނު އިބްރާހިމް ޖިނާދު ދިޔައީ ތަފާތު ހުނަރެއް ހިފައިގެނެވެ. އެކްޓް ކުުރުމުގެ އިތުރުން އޭނާއަކީ ވީޑިއޯތަކަށް ބޭނުން ކުރާ އެކި އެކި ޕްރޮޕްސް އަސްލާއި އެއްގޮތަށް ކުރުމަށް މަސައްކަތް ކުރާ މީހެކެވެ.\n"ފައިޓު ސީން ތަކުގައި އެއްޗެހި ތަޅައިގެން ދާ ކަހަލަ މަންޒަރު ދައްކަން ބޭނުން ކުރާ ޝުގާ ގްލާސް ފަދަ ތަކެތި ރާއްޖެއިން ފަސޭހައިން ނުލިބޭ. ލިބޭ އެއްޗެހިވެސް އަގު ބޮޑު. އެހެންވެ ބައެއް ޕްރޮޕްސްތަކަކީ އަމިއްލައަށް އޭތި އަަސްލާއި އެއްގޮތްކަން ދައްކަން އުފައްދަން ޖެހޭ އެއްޗެހި."\nމި މަސައްކަތުގައި ޖިނާދުގެ އާޓު ހުނަރު ދައްކާލާއިރު ފާހަގަ ކޮށްލެވެނީ އޭނާ އުފެއްދި ބެޓްމޭން މާސްކާއި އިސްތިހާރެއްގައި ބޭނުންކުރަން ހެދި ވެސްޓާއި ޝީލްޑެވެ.\nއަތީކް އާއި ޖިނާދު އިސްތިހާރެއްގެ މަސައްކަތުގައި\nސްޕޭސް ޕެރޭޑުން ބުނާގޮތުގައި އެމީހުންނަށް އިސްތިހާރު ތައް ހެދުމުގެ ފުރުސަތުވަނީ ފަހިވެފަ އެވެ. ފުޅާކޮށް ވިޔަފާރި ކުރާ ފަރާތްތަކުގެ ބައެއް އިޝްތިހާރުތައް އުފެއްދުމަށް ފުރުސަތު ފަހިވިއިރު އެ އިޝްތިހާރު ތަކަކީ އާއްމުންން ވެސް އޭގެ ވާހަކަ ދައްކާ އަދި ތަފާތު ކަމަށް ފާހަގަވެފައިވާ އިޝްތިހާރު ތަކެވެ.\nސްޕޭސް ޕެރޭޑް އިން އެންމެ ފަހުން އުފެއްދީ ޕިއްޒާ އިޝްތިހާރަކީ ވަރަށް ގިނަ ބަޔަކަށް ކަމުދިޔަ އިޝްތިހާރެއް. ދައްކައިދެނީ ޒޮމްބީ އެކޮޕެލިކްސެއްގައި ވެސް ޕިއްޒާ ޑެލިވެރީއެއް ކުރާ މަންޒަރެވެ. ދެވަނަ ވީޑިއޯ އަކީ ސިމްބޮލިކް ރިކޯޑް ކިޔާފައި އޮތް ލަވައަކަށް ރެޕް ކުރާ ގޮތައް އެކްޓްކޮށްފައިވާ ވީޑިއޯއެކެވެ،\nއެއް ދުވަހުން އަނެއް ދުވަހަށް ސްޕޭސް ޕެރޭޑްގެ ކްލައިންޓުން އިތުރުވެފައި ވާތީ މި ޒުވާނުން ތިބީ އުފަލުންނެވެ. އެ މީހުން ބޭނުން ވަނީ އެއްމެންނަށް ވެސް މަޖާ ތަފާތު ޔުނީކް ސްޓައިލެއް އުފައްދާށެވެ.\n"ފިލްމެއް ހެދޭނެ ކަމުގައި ޔަގީންކަން އެބައޮތް. މިހާރު އެންމެ ބޭނުމީ ފިލްމެއްގައި މަސައްކަތް ކުރުމުގެ ފުރުސަތު. އަދި އާ އިތުރު ވީޑިއޯތައް އުފައްދަން މަސައްކަތް ކުރަމުން މި އަންނަނީ މިހާރުވެސް. ވަރަށް ގިނަ ކަންކަން ދަސްވެއްޖެ މިވީ އަހަރުތަކުގެ ތެރޭގައި. ވަރަށް ގިނަ މީހުން އަހާ އަބަދުވެސް ދެން ކޮންއިރަކުންތޯ އާ ވީޑިއޯއެް ފެންނާނީ. އެހެންވެ ދިވެހިން މި ސްޓައިލްވެސް ބަލައިގެންފި ކަން އިނގޭ"\n"ބީވީމާ" ގެ ޓީޒާ ފެބްރުއަރީއަށް


Masthuvaathakethi Nagan dhiya dhivehi dhoni ves hifahattaifi\nމަސްތުވާތަކެތި ނަގަން ދިޔަ ދިވެހި ދޯނި ހިފަހައްޓައިފި\nސިފައިން ހިފެހެއްޓި ބޯޓް -- | ފޮޓޯ: އެމްއެންޑީއެފް\nމަސްތުވާތަކެއްޗާއެކު ބޭރުގެ ބޯޓެއް ސިފައިން ހިފަހައްޓާފައި ވަނިކޮށް، އޭގައި ހުރި މަސްތުވާތަކެތި ބަލައި ދިޔަ ދިވެހި ދޯނިވެސް ހިފަހައްޓާފައިވާ ކަމަށް އެމްއެންޑީއެފުން ބުނެފި އެވެ.\nއެމްއެންޑީއެފުން ބުނީ ކޯސްޓްގާޑާއި މޯލްޑިވްސް ޕޮލިސް ސާވިސް ގުޅިގެން ހިންގި އޮޕަރޭޝަނެއްގައި މިމަހު ފަސް ވަނަ ދުވަހުގެ ރޭ ބޭރުގެ ބޯޓެއް ގިނަ އަދަދެއްގެ މަސްތުވާތަކެއްޗާއެކު ހިފަހައްޓާފައިވާ ކަމަށެވެ. - އެބޯޓްގައި 150 ކިލޯގެ މަސްތުވާތަކެތި ހުރިކަމަށް އިންޑިއާގެ ނޫސްތަކުގައި ވަނީ ރިޕޯޓްކޮށްފައެވެ. ނަމަވެސް ސިފައިންނާ ފުލުހުން އަތުލައިގަނެވުނު މަސްތުވާތަކެތީގެ އަދަދާއި ގުޅޭގޮތުން އެއްޗެއް ނުބުނެ އެވެ. -\nމި ބޯޓު ހިފެހެއްޓީ ހއ. ތުރާކުނުގެ ހުޅަނގު އުތުރުން ގާތްގަނޑަކަށް 172 މޭލު ބޭރުން، ރާއްޖޭގެ ހާއްސަ އިގްދިސޯދީ ކަނޑުގެ ސަރަހައްދުންނެވެ. އެ ބޯޓު ރާއްޖެއާ ކައިރި ސަރަހައްދެއްގައި މަސްތުވާތަކެތި ހިފައިގެން އުޅޭކަމުގެ މައުލޫމާތު ކޯސްޓްގާޑާ ހިއްސާ ކޮށްފައިވަނީ އިންޑިއަން ކޯސްޓްގާޑުން، މި މަހުގެ އެއްވަނަ ދުވަހު އެވެ.\nބޭރުގެ އުޅަނދުން މަސްތުވާތަކެތި ނެގުމަށްޓަކައި ރާއްޖޭގެ އުޅަނދެއް ވެސް ހަރަކާތްތެރިވާކަމުގެ މައުލޫމާތު ލިބުމާ ގުޅިގެން ކޯސްޓްގާޑާއި ޕޮލިހުން ހިންގި އޮޕަރޭޝަންގައި، ބޭރުގެ ބޯޓާއި، ރާއްޖޭގެ އުޅަނދެއްކަމުގައިވާ "ހެދޭކުރި -7" ނަމަކަށް ކިޔާ މަސްވެރިކަންކުރާ ދޯންޏެއްވެސް އެސަރަހައްދުން އެމްއެންޑީއެފް ކޯސްޓްގާޑުގެ ބެލުމުގެ ދަށަށް ވަނީ ގެނެސްފައެވެ.\nމި ދެ އުޅަނދު މާލެ ގެނައުމަށް އެމްއެންޑީއެފް ކޯސްޓްގާޑާއި ފުލުހުން ދަނީ މަސައްކަތް ކުރަމުންނެވެ.\nއެމްއެންޑީއެފުން ބުނީ ބޭރުގެ މި އުޅަނދަކީ ކޮން ގައުމަކަށް ނިސްބަތްވާ އުޅަނދެއްކަން އަންގައިދޭ ލިޔެކިޔުމެއް އަދި ފެނިފައި ނުވާ ކަމަށެވެ. އަދި ގިނަ އަދަދެއްގެ މަސްތުވާތަކެތި ކަމަށް ޝައްކުކުރެވޭ ބަންދުކޮށްފައިވާ ސާމާނު ފެނިފައިވާ ކަމަށެވެ.\nއެމްއެންޑީއެފް ކޯސްޓްގާޑުގެ ބެލެމުގެ ދަށަށް ގެނެވުނު ބޯޓަކީ، އީރާނުގެ ދިދަ ނަގައިގެން ދުއްވަމުން ދިޔަ ބޯޓެކެވެ. މި ބޯޓު އަތުލައިގަތްއިރު، އެ ބޯޓްގައި ހަ ފަޅުވެރިން ތިއްބެވެ. އަދި، ރާއްޖޭގެ އުޅަނދުގައި ދެ ދިވެހިންނާއި ދެ ބިދޭސީން ތިއްބެވެ.\nމޯލްޑިވްސް ޕޮލިސް ސާވިސް އެމްއެންޑީއެފް\nމާލޭ ގެއެއްގައި އަލިފާނުގެ ހާދިސާއެއް ހިނގައިފި\nފުލުސް ލޯންޗެއް އަންދާލައިފި\nރަންދެލި ރިސޯޓުގެ ވިލާއެއް ރޯވެ އަނދައިފި\nހާލަތަށް މިތިބީ ފުރިހަމައަށް ތައްޔާރުވެ: ސަލާމަތީ ބާރުތައް


BML in Hanimaadhoo School ge Library Tharaggee Koffi - AO News\nބީއެމްއެލް އިން ހަނިމާދޫ ސްކޫލުގެ ލައިބްރަރީ ތަރައްގީކޮށްފި\nބޭންކް އޮފް މޯލްޑިވްސް (ބީއެމްއެލް) އިން ހަނިމާދޫ ސްކޫލުގެ ލައިބްރަރީ ތަރައްގީކޮށްފިއެވެ.\nއެ ބޭންކުގެ ކޮމިއުނިޓީ ފަންޑުގެ އެހީގައި މި ލައިބްރަރީ ތަރައްގީ ކޮށްފައިވާ އިރު، މިއީ ހަނިމާދޫ ޒުވާނުންގެ ޖަމިއްޔާގެ ފަރާތުން ހިންގި މަޝްރޫއެކެވެ.\nމި މަޝްރޫއުގެ ދަށުން، ލައިބްރައީއަށް ބޭނުންވާ އިތުރު ފޮތްހަރުގަނޑު ހިމަނައި، ސެން ކްލާސް ދަރިވަރުންނަށް ފޮތް ކިޔުމަށް ޚާއްސަ ކޯނަރ އެއް ވަނީ ގާއިމުކޮށްފައެވެ. އަދި ގޮނޑި، މޭޒު ފަދަ ފަރުނީޗަރު ވެސް ވަނީ ހޯދައިދީފައެވެ.\nހަނިމާދޫ ސްކޫލަށް އާންމުން ވެސް ވަނީ ގިނަ ފޮތްތަކެއް ހަދިޔާކޮށްފައެވެ. އެގޮތުން 700 އަށް ވުރެ ގިނަ ފޮތް އެ ސްކޫލްގެ ލައިބްރަރީ ގައި މިހާރު ހުރޮއިރު، އޭގެ ތެރެއިން 450 އަށް ވުރެ ގިނަ ފޮތަކީ ކޮމިއުނިޓީ ފަންޑުގެ އެހީގައި ގަނެފައިވާ ފޮތްތަކެވެ.\nހަނިމާދޫ ޒުވާނުންގެ ޖަމިއްޔާގެ ރައީސް ޙުސައިން ވަހީދު ވިދާޅުވީ، ސްކޫލްގެ ލައިބްރަރީ އިތުރަށް ތަރައްގީކުރަން ބޭނުންވީ ސްކޫލު ލައިބްރަރީ ބޭނުންކުރާ ދަރިވަރުން އިތުރުވަމުން ދިޔުމާއި އެ ކުދިންނަށް އެކަށޭނެ މާހައުލެއް ގާއިމްކޮށްދިނުމުގެ މަގްސަދުގައި ކަމަށެވެ.\n“އާ ފޮތްތަކާއި އިތުރު ގޮނޑި މޭޒު އަދި ސެން ކްލާސް ކުދިންނަށް ހާއްސަ ކޯނަރއެއް ހިމަނައި ލައިބްރަރީއަށް މި ގެނެވުނު ބަދަލާއެކު ފޮތްކިޔުމަށާއި ފިލާވަޅުތައް ދަސްކުރުމަށް އިތުރު ކުދިން ޝައުގުވެރިވާނެ މާހައުލެއް މިވަނީ ގާއިމްވެފަ.” ވަހީދު ވިދާޅުވިއެވެ.\nމީގެ އިތުރުން އޭނާ ވަނީ މި ފުރުސަތުގައި ޖަމިއްޔާގެ މެންބަރުންނަށާއި އެހެނިހެން ގޮތްގޮތުން މި ޕްރޮޖެކްޓަށް އެހީވެދެއްވި އެންމެހާ ފަރާތްތަކަށް ޝުކުރު ދަންނަވާފައެވެ.\nބީއެމްއެލް ކޮމިއުނިޓީ ފަންޑަކީ އާންމު ފަރުދުންނާއި ޖަމިއްޔާތަކުން ހިންގާ، މުޖުތަމައަށް ފައިދާކުރާނެ ފަދަ ޕްރޮޖެކްޓުތަކަށް އެހީތެރިވުމުގެ ގޮތުން ތައާރަފު ކޮށްފައިވާ ފަންޑެކެވެ. މި ފަންޑަށް ހުށަހަޅާ ޕްރޮޕޯސަލްތަކަކީ ހިލޭ ސާބަހަށް ކުރާ މަސައްކަތްތަކަށާއި ތަޢުލީމާއި ކުޅިވަރު ހަރަކާތްތަކާއި ތިމާވެށި ހިމާޔަތްކުރުން ފަދަ ކަންކަމަށް އަމާޒުކޮށްގެން ހުށަހެޅޭ ޕްރޮޕޯސަލްތަކެކެވެ.


Covid ge haalathu: : Raahje tharutheebu kuranjehey vaguthu miothee jehifai!\nރިސޯޓެއް؛ ރާއްޖޭގެ އިގުތިސާދު ބިނާވެފައިވަނީ ޓޫރިޒަމަށް--\nކޮވިޑްގެ ހާލަތު: ރާއްޖެ ތަރުތީބު ކުރަންޖެހޭ ވަގުތު މިއޮތީ ޖެހިފައި!\n29 އޯގަސްޓް 2020 - 06:44:32\nމުޅި ދުނިޔެއަށް ކުރިމަތިވެފައިވާ ކޮވިޑްގެ ނުރައްކާތެރި ބަލިމަޑުކަމާއި، އަދި އެއާއި ގުޅިގެން ވިޔަފާރިތައް ހުއްޓި، ކުރިމަތިވެފައިވާ އިގްތިސާދީ ތަދުމަޑުކަމުގެ ތެރޭގައި ދިވެހިރާއްޖެވެސް މިދަނީ ވަރަށް ނުރައްކާތެރި އަދި ނިކަމެތި ދުވަސްތަކެއް ތަހައްމަލު ކުރަމުންނެވެ. ކޮވިޑުގެ ހާލަތުން އަރައިގަތުމަށް އާ ފިޔަވަޅުތަކެއް އަޅަން ޖެހޭ\nދުނިޔޭގެ ގިނަ އެހެނިހެން ގައުމުތަކާއި ހިލާފަށް ރާއްޖެއަކީ ފަތުރުވެރިކަމަށް އެންމެ ބޮޑަށް ބަރޯސާވެފައިވާ އެއް ގައުމެވެ. މިހެންކަމުން ފަތުރުވެރިކަން ހުއްޓުމާއިއެކު މުޅި ގައުމަށް ވަންނަމުންދިޔަ ބޭރުފައިސާ މިވަނީ މުޅިންހެން ވަނުން ހުއްޓިފައެވެ. މިއާއިއެކު، ފަތުރުވެރިކަމުގެ ސިނާއަތާއި ގުޅިފައިވާ ވަރަށް ބައިވަރު ކުދި ވިޔަފާރިތައްވެސް މިވަނީ ހުއްޓުމަކަށް އައިސް އެތައް ބައެއްގެ ވަޒީފާތައް ގެއްލިފައެވެ.\nމާޗްމަހުގެ ފަހުކޮޅު އެއާޕޯޓް ބަންދުކުރެވި، އަދި ރާއްޖޭގެ ހުރިހާ ރިސޯޓަކާއި ގެސްޓްހައުސް ހޮޓާތައް އެކީ ބަންދު ކުރަންޖެހުމާ އެކު ކުރިމަތިވި ނުތަނަވަސްކަމާއި، ވަޒީފާ ގެއްލުމުގެ މައްސަލައަށް ކޮންމެވެސް މިންވަރެއްގެ އެހީތެރިކަމެއް ބޭންކުތައް މެދުވެރިކޮށް، އަދި ސަރުކާރުން ސީދާ ބަޖެޓުން ދޫކުރި ލޯނުތަކާއި، އެލަވަންސްތަކުން ލިބިގެންދިޔައެވެ.\nއޭޕްރީލް މަހުގެ މެދުތެރެއިން މާލެ ސަރަހައްދު ފުރަބަންދަކަށް ގޮސް، ސިއްހީ ކަންކަން އަދި ހާލަތާއިގުޅޭ އެހެނިހެން ކަންކަން ނެޝަނަލް އިމަޖެންސީ އޮޕަރޭޝަން ސެންޓަރުން (އެންއީއޯސީ) ވަނީ މެނޭޖްކުރަން ފަށައި، ކޮންމެ ދުވަހަކު އެތައް ފަހަރަކު ރައްޔިތުންނަށް މައުލޫމާތާއި އިރުޝާދުތައް ދީފައެވެ. މިއާއިއެކު، ބަލިޖެހޭ މީހުންގެ ނިސްބަތް ދަށްކުރެވި، އަދި ވަކި ހިސާބަކުން އެންއީއޯސީ ގެ އޮޕަރޭޝަންތައް ކުޑަކޮށް، ހެލްތު މިނިސްޓްރީގެ ދަށުން އެޗްއީއޯސީ ގެ ނަމުގައި މަސައްކަތްތައް ކުރިއަށް ގެންދިއުމަށް ނިންމުނެވެ. ޖުލައި މަހާއިއެކު، މާލެ ސަރަހައްދު އެކީ ހުޅުވާލެވިގެން ދިޔައިރު، ފަތުރުވެރިކަން ހުޅުވާލުމަށްޓަކައި ދިޔައީ ތައްޔާރީތައް ވަމުންނެވެ.\nވިސްނަންޖެހޭ އަނެއްކަމަކީ، ދެނެއް މުޅި ދުނިޔެވެސް، އަދި ރާއްޖެވެސް ކުރީގެ ނޯމަލްއަކަށް ނުދާނެކަމެވެ. ނިއު ނޯމަލްއަކީ ދާއިމީ ނިއު ނޯމަލްއެކެވެ. ދެން އަޅުގަޑުމެންގެ ކަންކަން ޖެހޭނީ އާ ގޮތަކަށް ދާއިމަށް ކުރަމުން ގެންދާށެވެ. ދިރިއުޅޭ ތަނާއި ދޭތެރޭވެސް ވިސްނަންޖެހެއެވެ. އެއްތަނެއްގައި ގިނަ ބަޔަކު އުޅުން ހުއްޓުމަކަށް ގެނެސް، މާލޭ ސަރަހައްދުގެ ތޮއްޖެހުން ކުޑަކުރަން ފަށަންވީ މިހާރުއެވެ. އުތުރާއި ދެކުނުގައި ސިއްހީ ވަސީލަތްތައް ގާއިމްކުރަން ޕްލޭންކުރަންވީ މިވަގުތެވެ. ރާއްޖޭގެ އެކި ކަންކޮޅުތަކަށް ތަރައްގީ ފަތުރާލާ ވާހަކަ ދައްކަންވީ މިވަގުތެވެ. ދެންވެސް ލިބޭ ލޯނަކުން ބުރިޖް އަޅަންވީ މާލޭ ސަރަހައްދަކު ނޫނެވެ. މީހުން އާބާދުކުރަންވީ އިތުރު ސަރަހައްދުތަކުގައެވެ.\nމިހާލަތަށް ދިޔައިރު، ފަތުރުވެރިން އެމީހުންގެ ލޮކްޑައުންތަކުން ސަލާމަތްވެ، ހަމަ ނޭވާއެއް ލުމަށްޓަކައި ޗުއްޓީ ހޭދަކޮށްލަން ރާއްޖެއަށް އަންނަން ބަލާއިރު، ރާއްޖޭގައި މިވަނީ ކޮވިޑްގެ ހާލަތު ނިސްބަތުން ވަރަށް ގޯސްކޮށެވެ. އެންމެ ފަހުން، ފަތުރުވެރިކަން ވެސް ރަނގަޅަށް ފަށައިނުގަނެވި، އާމްދަނީ ނުލިބި، އަދި ނުވިތާކަށް، ބަލިވާ މީހުން ގިނަވާ ވަރަކަށް ސިއްހީ ޚިދުމަތަށް ކުރަންޖެހޭ ހަރަދުތައްވެސް މިދަނީ އިތުރުވަމުންނެވެ. އަދި ވަޒީފާ ގެއްލިފައިވާ މީހުންނާއި، އާމްދަނީ ހުއްޓިފައިވާ މީހުންނަށް އެހީތެރިވުމަށް ކުރަންޖެހޭ ހަރަދުތައްވެސް ދާނީ އިތުރުވަމުންނެވެ.\nމިހާ ހިސާބުން، ހާލަތު އެންމެ ގޯސްވެއްޖެނަމަ، ރާއްޖޭގެ ކަންކަން އޮންނާނޭ ގޮތުގެ ތަސައްވުރަކާއި މެދު ވިސްނާލެވިފައިވޭތޯއެވެ؟ ސިއްހީ މާހިރުން އެންމެ ފަހުން ފާޅުކޮށްފައިވާ ކަންބޮޑުވުންތަކަށް ބަލާއިރު، މިހާރު ބަލި ފެތުރެމުންދާ ރޭޓަށް ބަލާއިރު، ހޮސްޕިޓަލުތަކުގެ އެނދުތައް ދަނީ ފުރެމުންނެވެ. ސިއްހީ ފަރުވާދޭ މީހުންގެ ނިސްބަތުން ބަލި މީހުންދަނީ އިތުރުވަމުންނެވެ. ހާއްސަ އެހީތެރިކަމަށް ބޭނުންވާ، އައިސީޔޫއަށް ލާންޖެހޭ މީހުންގެ އަދަދު ދަނީ އިތުރުވަމުންނެވެ. ވެންޓިލޭޓަރުގެ އެހީދޭންޖެހޭ މީހުންގެ އަދަދު ދަނީ ގިނަވަމުންނެވެ. އަދި މަރުވާ މީހުންގެ ނިސްބަތްވެސް ދަނީ އިތުރުވަމުންނެވެ. މިއާ އެކު، ފުރަތަމަ ފަރުވާދޭނީ ކާކަށްތޯ ކަނޑައަޅަންޖެހޭ ހާލަތަކަށްވެސް ކަންކަން ހިނގައިދާނެކަމަށް އެބަ އިންޒާރު ދެވެއެވެ. ކަންކަން މިހާލަތަށް ގޮސްފިނަމަ، އެންމެ ނުރައްކާތެރި ހާލަތަކަށް ވާނީ މަގުމައްޗަށް މީހުން މަރުވެގެން ވެއްޓިފައި ތިބޭ މަންޒަރުތޯއެވެ؟\nއަތުގައި ކާނެ އެއްޗެއް ނެތި މަގުމަތީގައި ސަލާންޖަހަންޖެހޭ މީހުން އިތުރުވުންތޯއެވެ؟ އަދި އިގްތިސާދީ ހީނަރުކަމުގެ ސަބަބުން އިޖްތިމާއީ ހަމަނުޖެހުން ބޮޑުވެ، ވައްކަމާއި އެހެނިހެން އިތުރު ކުށްތައް އިތުރުވެގެން ދިއުންތޯއެވެ؟ ތަންތައް ލޫޓުވައި، މުޅި ގައުމުގައި ހަމަނުޖެހުން އިތުރުވެގެން ދިއުންތޯއެވެ؟ ކޮންމެ ގޮތެއް ހަދައިގެން ނަމަވެސް މިފަދަ ހާލަތަކަށް ގައުމު ވެއްޓިގެން ނުދިއުމަށް މަސައްކަތް ކުރަން އެބަޖެހެއެވެ. އެންމެ ކުރިން ފަށައިގަތް ގޮތަށް، ބަލި ކޮންޓްރޯލް ކުރުމަށް ކުރެވެން ހުރި ހުރިހާ ކަމެއް ކުރަން އެބަޖެހެއެވެ. އެއީ އަލުން ފުރަބަންދަކަށް ގޮސްގެން ނަމަވެސް، އަދި ދެން ހުރި ފިޔަވަޅެއް އަޅައިގެން ނަމަވެހެވެ.\nނަގަންޖެހޭ ލޯނެއް ނަގައިގެން ނަމަވެސް، ހޯދަންޖެހޭ އެހީތެރިކަމެއް ހޯދައިގެން ނަމަވެސް، ސިއްހީ ހިދުމަތްތައް ވަރުގަދަކޮށް ބަލި ކޮންޓްރޯލް ކުރަމުންދާއިރު، އެހީތެރިކަން ބޭނުންވާ ރައްޔިތުންނަށް ފައިސާގެ އެހީ ސަރުކާރުން ހަމަޖައްސައިދޭންޖެހެއެވެ. ހުރިހާ ވިޔަފާރިއެއް ހުޅުވައިގެން، ކުރީގެ ނޯމަލްއަށް ރުޖޫއަވާން އަދި ކައިރިވެސް ނުވެއެވެ. އެއަށްވުރެ ހާލަތު މާ ނުރައްކަލެވެ.\nފުޑް ސެކިއުރިޓީ، ނުވަތަ ކާބޯތަކެއްޗަށް ނުޖެހޭނެ ގޮތަކަށް އަމިއްލައަށް ކޮންމެވެސް މިންވަރެއް ގައުމުގައި އުފެއްދުމަށް ވިސްނަންވީ މިވަގުތެވެ. މިގޮތުން ކޮންމެ ރަށެއްގައިވެސް ކޮންމެވެސް މިންވަރަކަށް ދަނޑުވެރިކަން ކުރުމަށް ވިސްނަންވީ މިވަގުތެވެ. ފަތުރުވެރިކަމުގެ އިތުރުން އެހެން ސިނާއަތްތައް ތަރައްގީކުރަން ވިސްނަންވީވެސް މިވަގުތެވެ. ގައުމުގައި ސިޔާސީ ހަމަޖެހުމާއި، އެކުވެރިކަން ގާއިމްކުރަންވީ މިވަގުތެވެ. ވެރިންގެ ލީޑަޝިޕް ދައްކަންވީ މިވަގުތެވެ. ވައްކަމާއި ކޮރަޕްޝަން ނައްތާލައި، ރައްޔިތުންނަށް އިހުލާސްތެރިކަމާއިއެކު ވެރިކަން ހިންގަންވީ މިވަގުތެވެ.\nކޮވިޑްގެ ނުރައްކާތެރިކަން އަޅުގަނޑުމެންނާއި ބައްދަލުކުރިއިރު، ގައުމުގެ ހިންގުމުގެ ނިޒާމާއި، އިގްތިސާދު ހިންގުމުގެ އުސޫލްތަކާއި، އަދި އިޖްތިމާއީ އަދާލަތު ފަދަ ކަންކަން ހުރީ އެންމެ ރަނގަޅަކަށް ނޫނެވެ. ގައުމުގެ ދުޅަހެޔޮކަން، އިގްތިސާދުގެ ދުޅަހެޔޮކަން ހުރީ އެންމެ ރަނގަޅަކަށް ނޫނެވެ. މިހެންކަމުން އަޅަންޖެހިފައިވާ ވޭން ބޮޑެވެ. އެހެންނަމަވެސް، ކޮވިޑަކީ ދުޅަހެޔޮކަން ވަރުގަދަ ކުރުމަށް ލިބޭ ފުރުސަތެކެވެ. ކަންކަން ހަމަ މަގަށް އަޅުވަން ލިބޭ އިންޒާރެކެވެ. މި ފުރުސަތުގެ ބޭނުން ރަނގަޅު ގޮތުގައި ހިފިއްޖެނަމަ، ކޮވިޑުން އަރައިގަންނައިރު ރާއްޖެ އަލުން ފަށައިގަންނާނީ އިތުރު ވަރުގަދަކަމާއި ދުޅަހެޔޮކަމާއިއެކުގައެވެ.\nފަތުރުވެރިންފަތުރުވެރިކަންކޮވިޑް-19ސިއްހަތުސިއްހީ ދާއިރާސަރުކާރުސަރުކާރުގެ އާމްދަނީމަޖިލިސް\nއަލްޒައިމާސްގެ އަލާމާތްތައް ދެނެގަންނާނީ ކިހިނެއް؟


Siyamge kunfunin China Exim Bank ah dhakkan jehey faisaa dhakkaifi - vNews.mv\nސިޔާމްގެ ކުންފުނިން ޗައިނާ އެގްޒިމް ބޭންކަށް ދައްކަންޖެހޭ ފައިސާ ދައްކައިފި\nމަރްޔަމް ލީން 06 August 2020, 16:55\nމަޝްހޫރު ވިޔަފާރިވެރިޔާ އަދި ރައްޔިތުންގެ މަޖިލީހުގެ ދ. މީދޫ ދާއިރާގެ މެމްބަރު، އަހުމަދު ސިޔާމް މުހައްމަދުގެ ކުންފުންޏަކަށް ސަރުކާރުން ދިން ސޮވެރިން ގެރެންޓީއަކާއެކު، ޗައިނާގެ އެގްޒިމް ބޭންކުން ދޫކުރި ލޯނަށް ޖަނަވަރީ 2020 ގެ ނިޔަލަށް ދައްކަންޖެހޭ ފައިސާ ދައްކާފައިވާކަމަށް ފިނޭންސް މިނިސްޓްރީން ބުނެފިއެވެ.\nފިނޭންސް މިނިސްޓްރީން މިކަން ހާމަކޮށްފައިވަނީ، "އަޙްމަދު ސިޔާމް ހޯލްޑިންްސް" (އޭއެސްއެޗް) އަށް ދައުލަތުން ގެރެންޓީ ދީފައިވާ ލޯނަށް އެކުންފުނިން ފައިސާ ދައްކަމުން ނުދާކަމަށް ބުނެ، އެމައްސަލަ މަޖިލީހަށްވެސް ހުށަހަޅާފައިވަނިކޮށެވެ. އަދި އެކަމާ ގުޅޭގޮތުން ފިނޭންސް މިނިސްޓަރު އިބްރާހިމް އަމީރާ ސުވާލުކުރުމަށް ރައްޔިތުންގެ މަޖިލީހުން ނޯޓިސް ފޮނުވާފައިވަނިކޮށެވެ.\nފިނޭންސް މިނިސްޓްރީން މިއަދު ނެރުނު ބަޔާނެއްގައި ބުނެފައިވަނީ، މިއަހަރުގެ ޖުލައިމަހުގެ 21 ގެ ކުރިން އަހްމަދު ސިޔާމް ހޯލްޑިންގްސް އިން ޗައިނާގެ އެގްޒިމް ބޭންކަށް ދައްކަންޖެހޭ ލޯނުގެ ޕްރިންސިޕަލް، އިންޓްރެސްޓް އަދި އެހެނިހެން ފީއަށްވާ ފައިސާ ދައްކާފައިނުވާތީ ބޭންކުން ވަނީ ސޮވެރިން ގެރެންޓީ ދޫކުރި ފަރާތުގެ ހައިސިއްޔަތުން އެފައިސާ ދެއްކުމަށް ޖުލައިމަހުގެ 22 ވަނަ ދުވަހު ސަރުކާރަށް އަންގާފައިވާ ކަމަށެވެ.\nއެ އެންގުމާއި އެއްގޮތަށް، ލޯނު އަނބުރާ ދެއްކުމަށް ބޭނުންވާ ފައިސާ، އަހްމަދު ސިޔާމް ހޯލްޑިންސް ޕްރައިވެޓް ލިމިޓެޑުން ހަމަޖެއްސައި، އެސްކްރޯ އެކައުންޓަށް މިހާރު ޖަމާކޮށްފައިވާ ކަމަށްވެސް ފިނޭންސްއިން ވަނީ ބުނެފައެވެ. އަދި އެސްކްރޯ އެޖެންޓް މެދުވެރިކޮށް އެފައިސާ މިއަދު ޗައިނީޒް އެގްޒިމް ބޭންކަށް ދައްކާފައިވާ ކަމަށެވެ.\nސަން ސިޔާމް ރިޒޯޓް ޕްރައިވެޓް ލިމިޓެޑްއަށް ޗައިނާގެ އެގްޒިމް ބޭންކުން ދޫކުރި ،127،500،000 މިލިއަން ޑޮލަރަކީ ކުރީގެ ރައީސް އަބްދުﷲ ޔާމީންގެ ވެރިކަމުގައި ދައުލަތުން ސޮވެރިން ގެރެންޓީ ދީގެން ދޫކުރި ލޯނެކެވެ.\nމިއީ އަމިއްލަ ފަރާތަކަށް މިގޮތަށް ސަރުކާރުން ސޮވެރިން ގެރެންޓީއެއް ދިން ފުރަތަމަ ފަހަރެވެ.\nފިނޭންސް މިނިސްޓްރީން ބުނީ، މިސަރުކާރުން ސޮވްރިން ގެރެންޓީ ދޫކުރާނީ ސަރުކާރު ހިއްސާވާ ކުންފުނިތަކުގެ ތެރެއިން، ރައްޔިތުންގެ މަސްލަހަތު ހިމެނޭ ބޮޑެތި މަޝްރޫއުތައް ހިންގާ ކުންފުނިތަކުން ނަގާ ލޯނުތަކުގެ ތެރެއިން ކޮންމެހެން ސޮވެރިން ގެރަންޓީ ބޭނުންވާ ލޯނުތަކަށް އެކަނި ކަމަށެވެ. އިސްކަންދެނީ ދިވެހި ދައުލަތް ސޮވެރިން ޑިފޯލްޓްއަކަށް ނުދާނެ ގޮތަށް ކަންކަން ތަރުތީބު ކުރުމަށް ކަމަށެވެ.


Madih Ismail kuhli gothakah niyaavejje\nދިވެހި ކުޅިވަރުގެ ދާއިރާގެ ހިދުމަތްތެރިއެއް ކަމަށްވާ މާދިހު އިސްމާއީލް: ކުއްލި ގޮތަކަށް ވަނީ ނިޔާވެފައި —\nދިވެހި ކުޅިވަރުގެ ދާއިރާގެ ހިދުމަތްތެރިއެއް ކަމަށްވާ މާދިހު އިސްމާއީލް ކުއްލި ގޮތަކަށް ނިޔާވެއްޖެ އެވެ. ނިޔާވިއިރު އުމުރަކީ 52 އަހަރެވެ.\nމާދިހު އިސްމާއީލް ނިޔާވީ ރޭގެ ވަގުތެއްގައި އައިޖީއެމްއެޗް ހޮސްޕިޓަލްގައެވެ. އާއިލާގެ ބޭފުޅަކު ވިދާޅުވީ ރޭގެ ވަގުތެއްގައި ހޮޑުލެވި ހޭނެތުމުން ހޮސްޕިޓަލަށް ގެންގޮސް ފަރުވާ ދެމުން ދަނިކޮށް ނިޔާވީ ކަމަށެވެ. އަދި މި ވަގުތު ހޮސްޕިޓަލްގައި ކޮވިޑަށް ޓެސްޓް ކުރަމުން ގެންދާ ކަމަަށެވެ.\nމާދިހު އިސްމާއީލް އަކީ ރައްޔިތުންގެ މަޖިލީހުގެ ރ. އަތޮޅުގެ މެންބަރުކަން ދެ ފަހަރަށް ކުރެއްވެވި އަދި ސަރުކާރުގެ އިސް ބައެއް މަގާމުތައް ފުރުއްވަވައި ދައުލަތަށް ގިނަ ދުވަހު ހިދުމަތް ކުރައްވާފައިވާ އިސްމާއީލް ޒަކަރިއްޔާގެ ބޭފުޅެކެވެ. މިދިޔަ އަހަރުގެ ސެޕްޓެންބަރު 14 ވަނަ ދުވަހު ކޮވިޑް އާލާސްކަންފުޅުގައި އިސްމާއީލް ވަނީ އަވަހާރަވެފައެވެ.\nމާދިހު އިސްމާއީލް އަކީ ކުރީގެ މަޝްހޫރު ފުޓްބޯޅަ ކުޅުންތެރިޔާ ޝާހު އިސްމާއީލްގެ ބޭބެއެވެ. އަދި އެމްއެންޑީއެފްގެ އިސް ތަރުޖަމާން މޭޖާ އިބްރާހިމްގެ ކޮއްކޮ އެވެ.\nމާދިހު ވަނީ ކުޅިވަރު މުދައްރިސެއްގެ ގޮތުގައި ސުކޫލުތަކުގައި ހިދުމަތް ކުރައްވާފައެވެ. އަދި އެފްއޭއެމްގެ ބައެއް މަގާމުތަކާއި ކުޅިވަރު އެހެން ބައެއް އެސޯސިއޭޝަންގެ އެކި މަގާމުތައްވެސް ފުރުއްވާފައިވެއެވެ. އަދި ފުޓްބޯޅަ ކުލަބުތަކާއި ކްރިކެޓް ކްލަބުތަކަށްވެސް ހިދުމަތް ކުރައްވާފައިވެއެވެ. ބައިބަލާ ކުރިއަރާ އެ ކުޅިވަރުގެ ފޯރި އިތުރުކުރުމަށް ކުރެވުނު މަސައްކަތުގައިވެސް މާދިހުގެ ދައުރު ބޮޑެވެ.


Bodu badhalakaa eku footboalha season hulhuvun anna mahu 16 gai | Mihaaru\nބޮޑު ބަދަލަކާ އެކު ފުޓްބޯޅަ ސީޒަން ހުޅުވުން އަންނަ މަހު 16 ގައި\n04 ޖެނުއަރީ 2017 - 12:575comments\nބަދަލުތަކަކާ އެކު މި އަހަރުގެ ފުޓްބޯޅަ ސީޒަން އަންނަ މަހުގެ 16 ވަނަ ދުވަހު ފަށަން ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) އިން ނިންމައިިފި އެވެ.\nސީޒަން ހުޅުވަން ފެބްރުއަރީ 16 ވަނަ ދުވަހުގެ ރޭ ކުޅޭ ޗެރިޓީ ޝީލްޑް މެޗުގައި ބައްދަލުކުރާނީ މިދިޔަ ސީޒަންގެ ޕްރިމިއާ ލީގުގެ ޗެމްޕިއަން މާޒިޔާ އާއި އެފްއޭ ކަޕް ޗެމްޕިއަން ކްލަބް ވެލެންސިއާ އެވެ.\nއެހެން އަހަރުތަކާ ހިލާފަށް މިއީ ގައުމީ ޓީމުގެ ވެސް ގިނަ މެޗުތަކެއް ހުރި އަހަރަކަށްވާތީ އެފްއޭއެމް އިން ވަނީ އެކަމަށް ވިސްނުމަށް ފަހު ފުޓްބޯޅަ ކަލަންޑަރަށް ގިނަ ބަދަލުތަކެއް ގެނެސްފަ އެވެ. މި ގޮތުން އެފްއޭ ކަޕާއި މިނިވަން ޗެމްޕިއަންޝިޕް އަދި ދެ ވަނަ ޑިވިޝަން ފުޓްބޯޅަ މުބާރާތް ވެސް ވަނީ އަވަސްކޮށްފަ އެވެ.\nމިނިވަން ޗެމްޕިއަންޝިޕް މާޗު މަހުގެ 15 ގައި ފަށަން ނިންމާފައިވާއިރު، އެފްއޭ ކަޕް މާޗު މަހުގެ6ވަނަ ދުވަހު ފަށާނެ އެވެ. ދެ ވަނަ ޑިވިޝަން ފުޓްބޯޅަ މުބާރާތް ފެށުމަށް ހަމަޖެހިފައިވަނީ އޭޕްރިލް 10 ގަ އެވެ. އަދި ތިން ވަނަ ޑިވިޝަން ފަށާނީ އޮކްޓޯބަރު މަހު 16 ވަނަ ދުވަހު އެވެ.\nއެފްއޭއެމްގެ ރައީސް ބައްސާމް އަދީލް ޖަލީލް މިއަދު ވިދާޅުވީ ފުޓްބޯޅަ ކަލަންޑަރަށް މި ބަދަލުތައް ގެނައުމުގައި ގައުމީ ޓީމަށް ގިނަ މެޗުތަކެއް ދެވޭ ގޮތަށް ވަރަށް ވިސްނާފައިވާ ކަމަށެވެ.\n"ހަގީގަތުގައި މިއީ ވަރަށް ބޮޑު ބަދަލުތަކެއް. މި ބަދަލުތައް ގެނައުމުގައި އަޅުގަނޑުމެން ވިސްނިން ގައުމީ ޓީމަށް ވީހާވެސް ފަސޭހަ ގޮތްތަކެއް ހޯދަން. އެއީ އޭޝިއަން ކަޕް ކޮލިފައިންގެ އިތުރުން ސާފް ޗެމްޕިއަންޝިޕް ވެސް އޮތް އަހަރަކަށްވާތީ،" ބައްސާމް ވިދާޅުވި އެވެ.\nމުބާރާތްތަކުގެ ފޯމެޓަށް ގިނަ ބަދަލުތަކެއް\nފުރަތަަމަ ޑިވިޝަންގެ ކްލަބްތަކުގައި ކުޅެވޭ ލީގަކީ މާލޭ ލީގެވެ. މާލޭ ލީގުގެ ދެ ބުރު ކުޅުމަށް ފަހު ގަދަ ހަތަރެއް ހޮވޭނީ ޕްރިމިއާ ލީގަށެވެ. އަނެއް ހަތަރު ޓީމު ދާނީ މާލޭ ލީގު ކޮލިފައިން އަށެވެ. މާލޭ ލީގު ކޮލިފައިން އަކީ ކުރީގެ ރެލިގޭޝަން ޕްލޭއޮފެވެ. މާލޭ ލީގުގެ ކޮލިފައިންގައި ވާދަކުރާނީ ދެ ވަނަ ޑިވިޝަންގެ ޗެމްޕިއަނާއި ރަނަރަޕާއި މާލޭ ލީގުގެ ގަދަ ހަތަރަކުން ފުރުސަތު ނުލިބޭ ޓީމުތަކެވެ.\nމާލޭ ލީގު ކޮލިފައިންގައި ހަ ޓީމުގެ މެދުގައި ކުޅެވޭނީ އެއް ބުރެވެ. އޭގެއިން ގަދަ ހަތަރެއްގައި ނިންމާ ހަތަރު ޓީމަށް ޖެހިގެން އަންނަ އަހަރުގެ މާލޭ ލީގުން ފުރުސަތު ލިބޭނެ އެވެ.\nމިނިވަން ޗެމްޕިއަންޝިޕް ފޯމެޓަށް ވެސް މި ފަހަރު ވަނީ ބަދަލު ގެނެވިފަ އެވެ. މި ފަހަރުގެ މުބާރާތް ކުރިޔަށްދާނީ ދެ ބުރަކަށެވެ. އެއީ އަތޮޅު ޓީމުތަކުގެ މެދުގައި ކުޅެވޭ ބުރާއި ހުރިހާ ޒޯން ޗެމްޕިއަނުންގެ މެދުގައި މާލޭގައި ކުޅެވޭ ލީގު ބުރެވެ.\nއެފްއޭއެމް ހައުސްގައި މިއަދު ބޭއްވި ނޫސްވެރިންގެ ބައްދަލުވުމުގެ ތެރެއިން އެފްއޭއެމް ރައީސް ބައްސާމް (މ) ވާހަކަ ދައްކަވަނީ.-- ފޮޓޯ: ނިޝާން އަލީ/ މިހާރު\nމިއަހަރުން ފެށިގެން ޕްރިމިއާ ލީގު ކުރިޔަށްދާނީ ވަކި މުބާރާތެއްގެ ގޮތުގަ އެވެ. އެއީ ފުރަތަމަ ޑިވިޝަންގެ ކްލަބްތަކުގެ މެދުގައި ކުޅޭ މާލޭ ލީގުގެ ގަދަ ހަތަރަކާއި މިިނިވަން ޗެމްޕިއަންޝިޕްގެ ގަދަ ހަތަރު ޓީމު ހިމަނައިގެން ކުޅޭ އަށް ޓީމުގެ ލީގެކެވެ. ޕްރިމިއާ ލީގު ކުރިޔަށްދާނީ ވެސް ދެ ބުރަކަށެވެ. ޕްރިމިއާ ލީގު ފެށުމަށް ނިންމާފައިވަނީ ޖުލައި 28 ގަ އެވެ.\nމާލޭ ލީގު ކޮލިފައިން އޮގަސްޓް 1 ވަނަ ދުވަހު ފަށާއިރު، ޕްރެޒިޑެންޓްސް ކަޕް ފަށާނީ ނޮވެމްބަރު 24 ވަނަ ދުވަހު އެވެ. ސީޒަން ނިމޭނީ ޑިސެމްބަރު މަހުގެ4ވަނަ ދުވަހު ކުޅޭ ޕްރެޒިޑެންޓްސް ކަޕް ފައިނަލް މެޗުންނެވެ.\nކަލަންޑަރަށް މި ގެނައި ބަދަލުތަކާ އެކު އޭއެފްސީ ކަޕްގައި ވާދަކުރާ ރާއްޖޭގެ ދެ ޓީމު ކަމަށްވާ މާޒިޔާ އާއި ވެލެންސިއާ އަށް ފަސޭހަތަކެއް ވެގެންދާނެ އެވެ. އެއީ އެ މުބާރާތަށް ތައްޔާރުވުމަށް ރަނގަޅު މެޗުތަކެއް ލިބޭނެތީ އެވެ.\nބައްސާމް ވިދާޅުވީ ކަލަންޑަރު އެކުލަވާލުމުގައި ފީފާ އިން ގައުމީ ޓީމުތަކަށްދޭ ދުވަސްތަކުގައި ގައުމީ ޓީމަށް ހުސްކޮށްލުމަށް ވަރަށް ބޮޑަށް ވިސްނާފައިވާނެ ކަމަށެވެ.\n"ހަގީގަތުގައި ކަލަންޑަރަށް މި ވަރުގެ ބަދަލެއް ގެނައީ ފީފާ ޑޭސް އަށް ތައްޔާރުވެ ގައުމީ ޓީމުގެ މުހިއްމު އަހަރަކަށްވާތީ ގައުމީ ޓީމަށް ހާއްސަ ސަމާލުކަމެއް ދޭން ބޭނުންވާތީ،" ބައްސާމް ވިދާޅުވި އެވެ.\nއޭޝިއަން ކަޕްގެ ގުރުލުން އޮންނާނީ މި މަހު 18 ވަނަ ދުވަހު އެވެ. ރާއްޖެއާ ކޮލިފައިންގައި ވާދަކުރަން ޖެހޭ ޓީމުތައް އެނގޭނީ އޭރުންނެވެ. އެ މުބާރާތުގެ އިތުރުން ޖުލައި 15 ވަނަ ދުވަހު ފަށާ އޭއެފްސީ 23 އަހަރުން ދަށުގެ މުބާރާތުގެ ކޮލިފައިން ވެސް މި އަހަރު އޮންނާނެ އެވެ.\nސާފް ޗެމްޕިއަންޝިޕް އޮންނާނީ މި އަހަރު ޑިސެމްބަރު މަހު އެވެ.\nފުޓްބޯޅަ ކަލަންޑަރު 2017\nމާލޭ ލީގު: (ދެ ބުރު) ފެބްރުއަރީ 24 އިން ޖޫން 20 އަށް\nމިނިވަން ޗެމްޕިއަންޝިޕް: (ދެ ބުރު) މާޗް 15\nއެފްއޭ ކަޕް: މާޗް6އިން ޖުލައި 8\nމާލޭ ލީގު ޕްލޭއޮފް: އޮގަސްޓް 1 އިން އޮގަސްޓް 23 އަށް\nދިވެހި ޕްރިމިއާ ލީގު: ޖުލައި 28 އިން ނޮވެމްބަރު 18 އަށް\nޕްރެޒިޑެންޓްސް ކަޕް: ނޮވެމްބަރު 24 އިން ޑިސެމްބަރު4އަށް\nއެފްއޭއެމާއި ކުންފުނިތައް ގުޅިގެން ބޮޑު އެހީއެއް!


Emme Molhee Ronaldo tha? Messi tha?\nމެސީ (ކ) އާއި ކްރިސްޓިއާނޯ ރޮނާލްޑޯ\nމޮޅީ ކްރިސްޓިއާނޯ ރޮނާލްޑޯތަ؟ ނޫނީ ލަޔޮނަލް މެސީތަ؟. މިއީ ދުނިޔޭގެ ފުޓްބޯޅައިގެ އެންމެ ބޮޑު ބަހުސެވެ. ކުޑަކުދިންނާއި އަންހެންވެރިންނާއި ހަރުމުސްކުޅިންގެ މެދުގައި ވެސް ނިމުމެއްނެތި ކުރިއަށްދާ އެންމެ ހޫނު ބަހުސެވެ. ސޯޝަލް މީޑިޔާ ފުރިފައި އޮތީ މި ދެ ކުޅުންތެރިންގެ ވާހަކަތަކާއި ޖޯކުޖެހުންތަކާއި ތައުރީފުތަކުންނެވެ. މިހެންވެ މި ރިޕޯޓްގައި މި ބަލާލަނީ މެސީ ނުވަތަ ރޮނާލްޑޯ އިހްތިޔާރުކުރުމުގައި ގިނަ މީހުންގެ އަމަލުކުރާ ގޮތަށެވެ.\nފީފާގެ ކުރީގެ ރައީސް ސެޕް ބްލެޓާ ގާތުގައި މީގެ ތިން އަހަރު ކުރިން ނޫސްވެރިއަކު މެސީ އާއި ރޮނާލްޑޯއާ ބެހޭ ގޮތުން ސުވާލުކުރި އެވެ. ބެލެޓާ ދެއްވި ޖަވާބުން މައްސަލަަ ވަރަށް ގޯސްވި އެވެ. އެ އަހަރުގެ ދުނިޔޭގެ މޮޅު ކުޅުންތެރިޔާގެ ހޮވުމުގެ ހަފުލާ އަށް ނުދާނެ ކަމުގެ އިޝާރާތެއް ވެސް ރޮނާލްޑޯދިނެވެ. އެއީ އޭގެ ކުރީ ހަތަރު އަހަރު ވެސް މެސީ އަށް މޮޅު ކުޅުންތެރިޔާގެ މަގާމު ލިބިފައިވާތީވެ، އެއީ ބްލެޓާގެ ނުފޫޒުން ހިނގާ ކަމެއް ކަމަށް ކޮންމެވެސް ވަރަށް ގަބޫލުކޮށްގެންނެވެ.\nމެސީ އާއި ބެލްޓާ (މ) އަދި ކްރިސްޓިއާނޯ ރޮނާލްޑޯ\n"މެސީ އަކީ ކޮންމެ މަންމަ އަކާއި ބައްޕަ އަކު ވެސް އެމީހެއްގެ ގެއަށް ގެންދަން ބޭނުންވާ ފަދަ ކުއްޖެއް. އޭނާ ވަރަށް ހަލުވި. ރަނގަޅަށް ކުޅޭނެ. މާކަންތައް ބޮޑުނުކުރާނެ. މިހެންވެ އޭނާ އަށް ގިނަ ވޯޓު ލިބެނީ. ރޮނާލްޑޯ އަކީ މިއާ މުޅިން ތަފާތު މީހެއް. އޭނާ އަކީ ދަނޑުމަތީގައި އާދަޔާ ހިލާފު ކޮމާންޑަރެއް. އެކަހަލަ ކުޅުންތެރިން ތިބުމަކީ ފުޓްބޯޅަ އަށް ރަނގަޅެއް. އަހަރެން ނުބުނާނަން މޮޅީ މިވެނި ކުޅުންތެރިއެކޭ. ދެމީހުން ވެސް މޮޅު. އަހަރެން ބޮޑަށް ގަޔާވަނީ މެސީއާ،" ބްލެޓާ ވިދާޅުވި އެވެ.\nއޭނާގެ މި ވާހަކަތަކާ ގުޅިގެން ކުރިމަތިވި ފާޑުކިއުންތަކާހުރެ މަސްރަހު އަމާންކުރުމަށް ބްލެޓާ ފަހުން ވާހަކަ ދެއްކި އެވެ. ވިދާޅުވީ ވޯލްޑް ކަޕް 2014ގެ މޮޅު ކުޅުންތެރިޔާގެ މަގާމު މެސީ އަށް ލިބުމުން އެކަމާ ހައިރާންވި ކަމަށެވެ.\nމަރަޑޯނާ އާއި ރޮނާލްޑޯ (މ) އަދި ޕެލޭ\n1970އާ ހަމައަށް ތެރޭގައި އެންމެ މޮޅު މީހަކީ ބްރެޒިލްގެ ޕެލޭ އެވެ. އޭގެ ފަހުން އާޖެންޓީނާގެ ޑިއެގޯ މަރަޑޯނާ އެވެ. އެއަށްފަހު ބްރެޒިލްގެ މަޝްހޫރު ރޮނާލްޑޯ ރަސްކަންކުރި ދުވަސްވަރެއް ވެސް ދިޔަ އެވެ. އެކަމަކު މެސީ އާއި ކްރިސްޓިއާނޯ ރޮނާލްޑޯގެ ބަހުސަކީ މާފޯރިގަދަ ބަހުސެކެވެ.\nގިނަ ބަޔަކު މިތަނުން މޮޅު ކުޅުންތެރިޔާ ކަނޑައަޅަނީ ކުޅޭ ކުޅުމާއި ޖަހާ ގޯލަށް ވެސް ބަލާފަ އެވެ. ޓީމު މޮޅުކޮށްދޭ މިންވަރާއި ކުލަބާއި ގައުމީ ޓީމުގައި ހޯދާ ކާމިޔާބީ އަށް ވެސް ބަލައިގެންނެވެ. ބުރުސޫރައަށް ވެސް ބަލަ އެވެ.\nމެސީ ވަނީ ދުނިޔޭގެ މޮޅު ކުޅުންތެރިޔާގެ މަގާމު ފަސް ފަހަރު ހޯދާފަ އެވެ. ހަތަރު ފަހަރު ޗެމްޕިއަންސް ލީގު ކާމިޔާބުކޮށްފަ އެވެ. ބާސެލޯނާގެ ތާރީހުގައި އެންމެ ގިނަ ގޯލު ޖެހީ ވެސް އޭނާ އެވެ. ގައުމީ ޓީމުގައި މެސީ ހޯދާފައިވަނީ އޮލިމްޕިކްސް އާއި ޔޫތު ވޯލްޑް ކަޕެވެެ. ދުނިޔޭގެ އެންމެ ބޮޑު މުބާރާތް ވޯލްޑް ކަޕް ފައިނަލުގައި 2014 ވަނަ އަހަރު ކުޅެފައިވާއިރު އެ މުބާރާތުގެ މޮޅު ކުޅުންތެރިއަކީ ވެސް އޭނާ އެވެ. ކޮޕާ އެމެރިކާ ފައިނަލުގައި ތިން ފަހަރު ކުޅެ ނާކާމިޔާބުވީ އެވެ. މިހެންވެ އެންމެ ފަހުން ގައުމީ ޓީމަށް ކުޅުން ވެސް ހުއްޓާލީ އެވެ.\nމިއާ ހިލާފަށް ރޮނާލްޑޯ ވަނީ މޮޅު ކުޅުންތެރިޔާގެ މަގާމު ތިން ފަހަރު ހޯދައިފަ އެވެ. ޗެމްޕިއަންސް ލީގު ހޯދީ ވެސް ތިން ފަހަރު އެވެ. ރެއާލްގެ އެންމެ ގިނަ ގޯލު ޖެހި ކުޅުންތެރިއަކީ ވެސް އޭނާ އެވެ. ގައުމީ ޓީމުގައި ޔޫރޯ ފައިނަލުގައި ދެ ފަހަރު ކުޅެ މި އަހަރުގެ މުބާރާތުގެ ތަށި ހޯދި އެވެ.\nޔޫރޯ ކާމިޔާބު ކުރުމަށްފަހު ރޮނާލްޑޯ (ކ) ތައްޓާއެކު\nމިހިސާބުން 28 އަހަރުގެ މެސީ އާއި 31 އަހަރުގެ ރޮނާލްޑޯގެ ބަހުސްގައި ރޮނާލްޑޯ ކުރި ހޯދައިފި ކަމަށް ގިނަ ދިވެހިން ވެސް ބަލަން ފަށައިފި އެވެ. އެކަމަކު ސުވާލަކީ މި ދެ ކުޅުންތެރިންނަށް މީހުން ސަޕޯޓް މިކުރަނީ ކިހިނެތް، ކޮން ގޮތަކަށް ބަލާފައި ހެއްޔެވެ؟\nރެއާލް މެޑްރިޑާއި ބާސެލޯނާ އަކީ ދުނިޔޭގައި އެންމެ ބޮޑަށް ޖެހިފައި އޮތް ދެ ކުލަބެވެ. އެއްކުލަބެއްގައި ހުރެފައި އަނެއް ކުލަބަކަށް ކުޅުންތެރިއަކު ހިނގައްޖެނަމަ ގިނަ ފަހަރުތަކުގައި ކޮންމެވެސް އެއްބަޔަކަށް އެއީ ދާއިމީ ހަތުރަކެވެ. މިހެންވެ ރެއާލް މެޑްރިޑް ދެކެ ރުޅި އަންނަ ނުވަތަ އެކުލަބަށް ސަޕޯޓް ނުކުރާ ގިނަ މީހުންގެ އެއްވަނަ ހޮވުމަކީ މެސީ އެވެ. ހަމަމިފަދައިން ބާސެލޯނާ ދެކެ ހިތްހަމަނުޖެހޭ ގިނަ މީހުންނަކީ ރޮނާލްޑޯގެ ސަޕޯޓަރުންނެވެ.\nއާޖެންޓީނާގެ ހުރިހާ ސަޕޯޓަރުން ކަހަލަ ގޮތަކަށް ތާއީދު ކުރާނީ މެސީ އަށެވެ. ޕޯޗުގަލްގެ ސަޕޯޓަރުންނަށް ރޮނާލްޑޯ ވަރެއްނެތެވެ. މެންޗެސްޓާ ޔުނައިޓެޑުގެ ހާޑްކޯ ސަޕޯޓަރުންގެ އެއްވަނަ ހޮވުމަކީ ވެސް ރޮނާލްޑޯ އެވެ. އެއީ އޭނާ އެކުލަބަށް ގިނަ ކާމިޔާބުތަކެއް ހޯދާދީފައިވާތީ އެވެ. އާޖެންޓީނާގެ އެންމެ ބޮޑު ވާދަވެރިއަކީ ބްރެޒިލް ކަމަށްވުމުން އެ ގައުމުގެ ގިނަ ބަޔަކު ރޮނާލްޑޯ އަށް ތާއީދު ކުރުން އެކަށީގެންވެ އެވެ. އެކަމަކު ބްރެޒިލްގައި ވެސް ރެއާލް މެޑްރިޑާއި ބާސެލޯނާގެ ވާދަވެރިކަމާހުރެ އެމީހެއްގެ ޓީމުގެ ކުޅުންތެރިޔާ އަށް އިސްކަންދެވެ އެވެ.\n(ކ-ވ) މެސީ، ރޮމާރިއޯ، ރޮނާލްޑީނިއޯ، ނޭމާ، ރޮނާލްޑޯ އަދި ރިވާލްޑޯ\nބްރެޒިލް ކަޓައިފިނަމަ ނޭމާ އާޖެންޓީނާ މޮޅުވާން އެދެނީ މެސީ އަށްޓަކަ އެވެ. ޕެލޭ އާއި ރިވާލްޑޯ އަދި ރޮމާރިއޯ ފަދަ ކުޅުންތެރިން މެސީ އަށް ތާއީދު ކުރަނީ ބާސެލޯނާ ކުޅެ އެކުލަބަށް ތާއީދު ކުރާތީ އެވެ. ރޮބާޓޯ ކާލޮސް އާއި ކަކާ އަދި މާސެލޯ އަށް ކްރިސްޓިއާނޯ ރޮނާލްޑޯ އަށް ވޯޓުދެވެނީ އެމީހުން ރެއާލް އަށް ކުޅެފައިވާތީ އެވެ. މެންޗެސްޓާ ޔުނައިޓެޑުގެ ކޯޗު ހޯސޭ މޮރީނިއޯ ރޮނާލްޑޯ އަށް ވޯޓުދެނީ ރެެއާލް މެޑްރިޑުގައި ރޮނާލްޑޯ އަށް ކޯޗުކޮށްދީފައިވުމާއި އޭނާއެކޭ އެއްފަދައިން ޕޯޗުގަލްގެ ރައްޔިތަކަށްވާތީ އެވެ. އެކަމަކު މޮރީނިއޯ އަބަދުވެސް މެސީ އަށް ތައުރީފު ކުރެ އެވެ. އޭނާ ގަބޫލުކުރާ ގޮތުގައި ދުނިޔެ ދެކެފައިވާ އެންމެ މޮޅު ތިން ކުޅުންތެރިންނަކީ މެސީ އާއި މަރަޑޯނާ އަދި ޕެލޭ އެވެ.\nމެންޗެސްޓާ ސިޓީގެ ކޯޗު ޕެޕް ގާޑިއޯލާ ކްރިސްޓިއާނޯ ރޮނާލްޑޯއާ ސަލާމް ވެސް ނުކޮށްދޫކޮށްލި އެވެ. ގާޑިއޯލާ އަކީ މެސީގެ ކުރީގެ ކޯޗު އަދި ބާސެލޯނާގެ ކުރީގެ ކެޕްޓަނެވެ.\nދުނިޔޭގެ މަޝްހޫރު ގިނަ ކުޅުންތެރިންނާއި ކޯޗުންގެ ވިސްމުމަކީ ވެސް މިއީ އެވެ. ޔުނައިޓެޑަށް ރޮނާލްޑޯއާއެކު ކުޅުނު ގިނަ ކުޅުންތެރިން ތާއީދު ކުރަނީ އޭނާ އަށެވެ. އެކަމަކު ޔުނައިޓެޑާ އަބަދުވެސް އެންމެ ވާދަވެރި ލިވަޕޫލްގެ ކުރީގެ ކެޕްޓަން ސްޓީވަން ޖެރާޑަށް މި ސުވާލު އަމާޒުކޮށްފިނަމަ އޭނާ ވޯޓު ދީފައިވަނީ މެސީ އަށެވެ.\nކްރިސްޓިއާނޯ ރޮނާލްޑޯ އާއި ޖެރާޑް (މ) އަދި މެސީ\nޔޫރޯ ފުޓްބޯޅަ މުބާރާތް ރޮނާލްޑޯ ކާމިޔާބުކުރުމުން ދުނިޔޭގެ ތަރިން މިހާރު ވަނީ މި ދެ ކުޅުންތެރިންގެ ދިފާއުގައި އަލުން ވާހަކަ ދައްކަން ފަށައިފަ އެވެ. ރެއާލް މެޑްރިޑުގެ ކޯޗު ޒައިނުއްދީން ޒިދާންގެ ނަޒަރުގައި މޮޅީ ރޮނާލްޑޯ އެވެ. ހަމަމިފަދައިން ރެއާލްގެ ކުޅުންތެރިންނާއި އޭނާއާއެކު މެޑްރިޑަށް ކުޅުނު ގިނަ ކުޅުންތެރިން ވެސް ތިބީ ރޮނާލްޑޯ ކުރިއަށް ނެރެގެންނެވެ.\nމިއާ ހިލާފަށް ބާސެލޯނާގައި މެސީއާއެކު ކުޅުނު ކުޅުންތެރިން ވަނީ ރޮނާލްޑޯ ޔޫރޯ ކާމިޔާބު ކުރި ނަމަވެސް މެސީއަށްވުރެ ކުރި ހޯދޭނެ ކުޅުންތެރިއަކު މިއުޑުދަށުގައި ނެތް ކަމަށް ބުނަން ފަށައިފަ އެވެ. މިވާހަކަ ފުރަތަމަ ދެއްކީ ބާސެލޯނާގެ ކުރީގެ ކެޕްޓަން ޒަވީ އެވެ. އޭގެ ކުރިން ބްރެޒިލްގެ ރޮނާލްޑީނިއޯ ވެސް ވަނީ އެންމެ މޮޅީ މެސީ ކަމަށް ބުނެފަ އެވެ.\nނަމަވެސް މެންޗެސްޓާ ޔުނައިޓެޑުގައި ރޮނާލްޑޯ މޮޅު ކުޅުންތެރިއަކަށް ހަދައިދިން އެކުލަބުގެ ކުރީގެ ކޯޗު ސާ އެލެކްސް ފާގަސަން ވަނީ މިޖީލުގެ ކުޅުންތެރިންގެ ތެރޭގައި ރޮނާލްޑޯއާ އަޅާކިޔާލެވޭނެ މީހަކު ނެތް ކަމަށް ބުނެފަ އެވެ. ފާގަސަން ވަނީ ޔޫރޯ ތަށި އުފުލާލުމަށްފަހު ރޮނާލްޑޯ ސްޓޭޖުން ފައިބަންދެން އެތައް އިރަކު އޭނާގެ އިންތިޒާރުގައި ހުރެފަ އެވެ. އެއަށްފަހު ދެ މީހުން ކޮނޑާކޮނޑުޖައްސައި ސަލާމްކުރި އެވެ.\nބްރެޒިލްގެ ރޮނާލްޑޯ އާއި މެސީ (ކ)\nރޮނާލްޑޯ އާއި މެސީގެ ވާދަވެރިކަމުގައި މޮޅު މީހަކު ކަނޑައަޅަން މިފަދަ ގޮތަކަށް ކަންތައްތައް އޮތްއިރު މީގެ ތެރެއިން ވަކި މީހަކު ނަގަން އުނދަގޫވެފައިވާ ކުޅުންތެރިން ވެސް އެބަތިއްބެވެ. މީގެ ތެރެއިން އެއް ކުޅުންތެރިއަކީ ބްރެޒިލްގެ ރޮނާލްޑޯ އެވެ. ދުނިޔޭގެ މޮޅު ކުޅުންތެރިޔާގެ މަގާމު ތިން ފަހަރު ހޯދައި ވޯލްޑް ކަޕް ދެ ފަހަރު ކާމިޔާބުކޮށްފައިވާ ރޮނާލްޑޯ އަކީ ބާސެލޯނާ އަދި ރެއާލް މެޑްރިޑުގެ ވެސް ލެޖެންޑެކެވެ. ދެ ބައިމީހުން ވެސް އޭނާ ބަލައިގަނެ އެވެ.\nމިހެންވެ މިހާތަނަށް މެސީ އާއި ކްރިސްޓިއާނޯ ރޮނާލްޑޯއާއި ބެހޭ ގޮތުން ސުވާލުކުރި ގިނަ ފަހަރުތަކުގައި އޭނާ ދީފައިވަނީ ވަކި ފަރާތަކަށް ނުޖެހޭ ޖަވާބެކެވެ. ނަމަވެސް މަދު ފަހަރުތަކުގައި މެސީ ކޮޅަށް ބުރަވާ ރާގުގައި ވާހަކަ ދައްކާފައިވެ އެވެ. ފަހަރުގައި އޭނާގެ ނަމުން ކްރިސްޓިއާނޯ ރޮނާލްޑޯ އަށް މުހާތަބު ކުރާތީ ތޯއްޗެވެ؟\nކްރިސްޓިއާނޯ ރޮނާލްޑޯ އާއި ކުޑަމޫސަ (މ) އަދި މެސީ\nރާއްޖެއިން މިފަދަ ކުޅުންތެރިއަކަށް އަޅުގަނޑަށް ފެނުނީ ވެލެންސިއާ އާއި ނިއުރޭޑިއަންޓް އަދި ކުރީގެ ގައުމީ ކެޕްޓަން މޫސާ މަނިކު (ކުޑަމޫސަ) އެވެ. ކޯޗެއްގެ ގޮތުގައި ހުރަ އަށް ގިނަ ކާމިޔާބުތަކެއް ހޯދައިން ހުސްވި ގަރުނުގެ އެންމެ މޮޅު ފުޓްބޯޅަ ކުޅުންތެރިޔާއަށް މި ސުވާލު ތަކުރާރުކޮށް އަމާޒުކުރުމުން ބުނީ ވަކި މީހަކު ނުނަގާނެ ކަމަށާއި ތަފާތު ސްޓައިލެއްގެ ދެ ކުޅުންތެރިންނަށް ވެފައި ދެމީހުން ވެސް މޮޅު ކަމަށެވެ.\nބާސެލޯނާ ކްރިސްޓިއާނާ ރޮނާލްޑޯ މެސީ


އިނގިރޭސިވިލާތުގެ އިޤްތިޞާދު ހަމައަކަށް އެޅެން ގިނަ ދުވަސްތަކެއް ނަގާނެ އިނގިރޭސިވިލާތުގެ އިޤްތިޞާދު ހަމައަކަށް އެޅެން ގިނަ ދުވަސްތަކެއް ނަގާނެ\nއިނގިރޭސިވިލާތުގެ ލަންޑަން / އެޤައުމުގެ އިޤްތިޞާދަށް ވަނީ ބޮޑު ހީނަރުކަމެއް ކުރިމަތިވެފައި\nކޯވިޑްއާ ގުޅިގެން އިނގިރޭސިވިލާތުގެ އިޤްތިޞާދަށް ކުރިމަތިވެފައިވާ ހީނަރުކަމުން އަރައިގަތުމަށް ގިނަ ދުވަސްތަކެއް ނަގާނެކަމަށް އެޤައުމުގެ ސެންޓްރަލް ބެންކުން ހާމަކޮށްފިއެވެ.\nބެންކް އޮފް އިންގްލެންޑުން ބުނާގޮތުން އިނގިރޭސިވިލާތުގެ އިޤްތިޞާދު ހަމައަކަށް އެޅޭނެކަމަށް ކުރިން ލަފާކުރި މުއްދަތަށްވުރެ ގިނަ ދުވަސްތަކެއް އެކަމަށް ނަގާނެއެވެ. އަދި މިގޮތަށް ލަފާކުރެވެނީ ކޯވިޑްގެ ދެވަނަ ރާޅެއް ޔޫރަޕްގައި ނަގަމުންދިއުމާއި، ވަޒީފާ ނެތް މީހުންގެ އަދަދު އިތުރުވަމުންދާތީކަމަށް ބެންކް އޮފް އިންގްލެންޑުން ބުނެއެވެ.\nއިނގިރޭސިވިލާތުގެ ސެންޓްރަލް ބެންކުން ލަފާކުރާ ގޮތުގައި އިނގިރޭސިވިލާތުގެ ޖީޑީޕީ ނުވަތަ ޤައުމީ އުފެއްދުންތެރިކަން މިއަހަރު 9.5 އިންސައްތަ އަޑި އަޅާލާނެއެވެ. މިއީ މިދިޔަ 99 އަހަރުތެރޭގައި މިހާ ދަށަށް އެޤައުމުގެ އިޤްތިޞާދު ދިޔަ ފުރަތަމަ ފަހަރެވެ. ސެންޓްރަލް ބެންކުން ކުރިން ލަފާކުރީ ޖީޑީޕީ 14 އިންސައްތަ ދަށަށް ދާނެކަމަށެވެ. އެގޮތަށް އެކަން ހިނގިނަމަ، އެއީ މިދިޔަ 300 އަހަރުތެރޭގައިވެސް ކުރިމަތިނުވާވަރުގެ ގެއްލުމަކަށްވާނެއެވެ.\nއިނގިރޭސިވިލާތުގެ އިޤްތިޞާދު އަޑިއަޅާލާނެކަމަށް ކުރިން ލަފާކުރި މިންވަރަށް އަޑިއަޅާނުލިޔަސް، އިޤްތިޞާދީ ހީނަރުކަމުން އަރައިގަތުން ކުރިއަށްދާނީ ވަރަށް ލަސް ދުވެއްޔެއްގައިކަމަށް އެޤައުމުގެ ސެންޓްރަލް ބެންކުން ބުނެއެވެ.\nތަޖުރިބާކާރުން ލަފާކުރާ ގޮތުގައި ކޯވިޑްގެ ކުރިން އިނގިރޭސިވިލާތުގެ އިޤްތިޞާދު އޮތް ހާލަތަށް އަލުން ރުޖޫޢަވާނީ 2021 ވަނަ އަހަރު ނިމޭހާ ތާނގައެވެ.


މައި ކަޕް 2019: ދިއްދޫގެ ހީވެސްނުވޭ ސްޕޯޓްސް ކުލަބު ކުއާޓަރއަށް — Ihavandhoo.com\nމައި ކަޕް 2019: ދިއްދޫގެ ހީވެސްނުވޭ ސްޕޯޓްސް ކުލަބު ކުއާޓަރއަށް\nހީވެސްނުވޭ ސްޕޯޓްސް ކުލަބު. ފޮޓޯ: އިއްޓެގުރަފީ\nގްރޫޕް 2ގެ ފަހު މެޗުގައި އިއްޔެ ހަވީރު މާރަންދޫ ޔޫތު ސޮސައިޓީ އަދި ދިއްދޫ ހީވެސްނުވޭ ސްޕޯޓްސް ކުލަބު ބައްދަލުކުރި މެޗު 1-1 ން އެއްވަރުވެ ގްރޫޕްގެ ދެވަނަ ޓީމުގެ ގޮތުގައި ހީވެސް ނުވޭ ސްޕޯޓްސް ކުލަބު ކުއާޓަރ ފައިނަލުން ޖާގަ ހޯދައިފިއެވެ.\nމި ގްރޫޕްގައި ހިމެނޭ އެންވީކޭ ކުޅުނު3މެޗު ކާމިޔާބުކޮށް9ޕޮއިންޓާއެކު ގްރޫޕްގެ 1 ވަނަ ޓީމުގެ ގޮތުގައި ކުއާޓަރ ފައިނަލުން ޖާގަ ހޯދައިފައިވާއިރު ހީވެސް ނުވޭ ސްޕޯޓްސް ކުލަބު، މާރަންދޫ ޔޫތު ސޮސައިޓީ އަދި ޖޭއޭ މަނަފަރަށް ލިބިފައިވަނީ2ޕޮއިންޓެވެ.\nހީވެސް ނުވޭ ސްޕޯޓްސް ކުލަބަށް ގްރޫޕްގެ2ވަނަ ޓީމުގެ ގޮތުގައި ކުއާޓަރއިން ޖާގައެއް ކަށަވަރުވީ ގޯލު ތަފާތުން ކުރިހޯދައިގެންނެވެ. އެޓީމަށް ގެއްލުން 1 ގޯލު އޮތްއިރު މާރަންދޫ ޔޫތު ސޮސައިޓީ އަދި ޖޭއޭ މަނަފަރަށް ގެއްލުން ގޯލުގެ ގޮތުގައި3ގޯލު އެބައޮތެވެ.\nޑިސެމްބަރ 14 ވަނަ ދުވަހުގެ ރޭ ކުޅެވޭ ކުއާޓަރ ފައިނަލް މެޗުގައި އެންވީކޭ އަދި އެފްސީ ބޮޑުމަގު ބައްދަލުކުރާއިރު ޑިސެމްބަރ 15 ވަނަ ދުވަހުގެ ރެއަށް ޝެޑިއުލް ކުރެވިފައިވާ ކުއާޓަރ ފައިނަލް މެޗުގައި ހީވެސް ނުވޭ ސްޕޯޓްސް ކުލަބާ ދެކޮޅަށް ނިކުންނާނީ ގްރޫޕް 3ގެ ދެވަނަ ޓީމެވެ.


2 Mas Dhuvahah Fahu Majilis Jalsaa Thah Fashaifi - Vaguthu\nކޮވިޑްގެ ފައްސިއަށް މަޑުޖެހުމެއް، ވެކްސިން ޖެހުން ބާރަށް ކުރިއަށް -3ގަޑިއިރު ކުރިން\nދެމަހަށް ފަހު މަޖިލިސް ޖަލްސާތައް ފަށައިފި\n2 އަހަރު ކުރިން ( އޮކްޓޯބަރ 28, 2018 )\nދެމަސް ދުވަހުގެ މެދުކެނޑުމަކަށް ފަހު މިއަދު ރައްޔިތުން މަޖިލީހުގެ ޖަލްސާތައް ފަށައިފިއެވެ.\nމަޖިލީހުގެ މިއަދުގެ ޖަލްސާގައި އިދިކޮޅު މެންބަރުންނާއި ސަރުކާރަށް ތާއިދު ކުރައްވާ މެންބަރުން ވެސް ދަނީ ބައިވެރިވެ ވަޑައިގަންނަވަމުންނެވެ. މިއަދުގެ ޖަލްސާގައި ބައިވެރިވެ ވަޑައިގަންނަވާ މެންބަރުންގެ ތެރޭގައި އިންތިޚާބީ ރައީސް އިބްރާހިމް މުހައްމަދު ސޯލިހް (އިބޫ) އާއި އިންތިޚާބީ ނައިބު ރައީސް ފައިސަލް ނަސީމް ވެސް ހިމެނެއެވެ.\nއިދިކޮޅު މެންބަރުން މިއަދު މަޖިލީހުގެ ޖަލްސާގައި ބައިވެރިވެ ވަޑައިގަންނަވަމުން ގެންދަވަނީ އެބޭފުޅުން މަޖިލީހުގެ ޖަލްސާގައި ބައިވެރިވެ ވަޑައިނުގަންނަވާތާ ދޮޅު އަހަރެއްހާ ދުވަހަށް ފަހު އެވެ.\nމިއަދުގެ ޖަލްސާއަށް އެޖެންޑާކޮށްފައި ހުރި ކަންކަމުގެ ތެރޭގައި އެންޓި ޑިފެކްޝަން ގާނޫނާއި އަބުރުގެ ގާނޫނު އުވާލުމުގެ ބިލާއި ކުރީގެ ރައީސް މުހައްމަދު ނަޝީދު މިނިވަން ކުރުމާ ގުޅޭ ގަރާރު ހިމެނެ އެވެ. އަދި އިންތިޚާބީ ރައީސް، އެމްޑީޕީ ޕާލަމެންޓްރީ ގްރޫޕްގެ ލީޑަރު އިބްރާހިމް މުހައްމަދު ސޯލިހް (އިބޫ) ވެރިކަމުގެ ހުވާ ކުރައްވާނެ ދުވަހަކާ މެދު ގޮތެއް ނިންމުމަށް ވެސް އެޖެންޑާކޮށްފައިވެ އެވެ.\nމިއަދުގެ ޖަލްސާގެ ރިޔާސަތު ބަލަހައްޓަވަމުން ގެންދަވަނީ މަޖިލީހުގެ ނައިބު ރައީސް ރީކޯ މޫސަ މަނިކު އެވެ.\nމި އަހަރުގެ ތެރޭގައި ބޭއްވި މަޖިލިހުގެ ޖަލްސާތަކުގެ ތެރެއިން ފުރަތަމަ ދައުރުގައި 11 ޖަލްސާ އަދި ދެވަނަ ދައުރުގައި 13 ޖަލްސާއާ އެކު، ބާއްވާފައިވަނީ ޖުމްލަ 24 ޖަލްސާ އެވެ. އެހެންވެ، މި އަހަރަކީ އެންމެ މަދުން މެމްބަރުން މަސައްކަތް ކުރެއްވި އެއް އަހަރަށް ވާނެ އެވެ.\nމަޖިލީހުގެ ދައުރުން ބޭރު ޖަލްސާއެއް ބާއްވަން ނަޝީދު ހުށަހަޅުއްވައިފި\nއިންކުއަރީ ރިޕޯޓް ސެކިއުރިޓީ ކައުންސިލާ ހިއްސާކޮށްފި\nއޮކްޓޯބަރ 28, 2018 11:26\nއެމީހުންނަށް ލާރިލިބެއެއް ބަރާބަރަށް ދެން ކީއްކުރަން މަޖިލީހުގެ ޖަލްސާ ބާއްވަނީ. މިމީހުންގެ ހާލަތުހުންނަގޮތް އަދިވެސް ބުނާނެ ރައްޔިތުންނަށްޓަކައޭ އަހަރެމެން މަސައްކަތް ކުރަނީ. ބޯހަލާކު


މަޖިލިސް އިންތިހާބުގެ ކެމްޕެއިން ހަބަރުތައް އުނގޫފާރު ޑޮޓް ކޮމް އިން ގެނެސްދެނީ – Ungoofaaru\nބަނޑޭރިގަނޑު/ޙަބަރު/މަޖިލިސް އިންތިހާބުގެ ކެމްޕެއިން ހަބަރުތައް އުނގޫފާރު ޑޮޓް ކޮމް އިން ގެނެސްދެނީ\nމަޖިލިސް އިންތިހާބުގެ ކެމްޕެއިން ހަބަރުތައް އުނގޫފާރު ޑޮޓް ކޮމް އިން ގެނެސްދެނީ\nމުނާޒު މުޙައްމަދު 18 ޑިސެމްބަރ 2018\n0 97 މިނެޓެއް ނުވަނިސް ކިޔާލެވޭ\nއެމްޑީޕީގެ ގައުމީ މަޖިލިސް ބައްދަލުވުމެއްގައި މިހާރުގެ ރައީސުލް ޖުމުހޫރިއްޔާ ވާހަކަފުޅު ދައްކަވަނީ / ފޮޓޯ މީސްމީޑިއާ\nކުރިއަށް އޮތް ރައްޔިތުންގެ މަޖިލީހުގެ އިންތިހާބުގައި ވާދަކުރާ ކެނޑިޑޭޓުންގެ ކެމްޕެއިން ހަބަރުތައް އުނގޫފާރު ޑޮޓް ކޮމް އިން ގެނެސްދޭ ގޮތައް ނިންމައިފިއެވެ. މިގޮތައް ނިންމީ ހޯމަދުވަހުގެރޭ ބޭއްވި އުފާގެ ބައްދަލުވުމެއްގައެވެ.\nމިބައްދަލުވުމުގައި އުފާއިން ވަނީ ކެމްޕެއިން ހަބަރުތައް ވިޔަފާރި އުސޫލުން ގެނެސްދޭނެ ގޮތްތަކާއި މިންގަނޑުތަށް ކަނޑައަޅާފައެވެ.\nއުފާއިން މިގޮތައް މިނިންމީ މަޖިލިސް އިންތިހާބުގައި ވާދަކުރުމަށް ނިންމާފައިވާ ކެނޑިޑޭޓުންގެ ފަރާތުން އުނގޫފާރު ޑޮޓް ކޮމް ގައި އެބޭފުޅުންގެ ކެމްޕެއިން ހަބަރުތައް ގެނެސްދިނުމަށް ހުށައަޅަމުންދާތީއެވެ.\nކުރިއަށް އޮތް ރައްޔިތުންގެ މަޖިލީސް އިންތިހާބުގައި ވާދަކުރާ ކެނޑިޑޭޓުންގެ ތެރެއިން އުނގޫފާރު ޑޮޓްކޮމްގައި ކެމްޕެއިން އިޝްތިހާރު ކުރުމަށް ބޭނުންވާ ފަރާތްތަކުން މިއަދުންފެށިގެން އެފުރުސަތު ވަނީ ހުޅުވާލާފައެވެ. މިކަމަށް އެދިލައްވާ ފަރާތްތަކުން 7915615 އިބްރާހީމް ޒަޔާން އާއި ގުޅުއްވައިގެން ކުރިއަށް ގެންދިއުންއެދެމެވެ.\nދަންޑަހެލް ކަޕްގެ ފައިނަލް މެޗު ޝަރަފްވެރި ކޮށްދެއްވާނީ ދިވެހި ޤައުމީ ކޯޗު


Sajidhaigaa Kurevidhaane Dhua Thakeh ސަޖިދައިގައި ކުރެވިދާނެ ދުޢާތަކެއް – Ilm Sajidhaigaa Kurevidhaane Dhua Thakeh\nސަޖިދައިގައި ކުރެވިދާނެ ދުޢާތަކެއް\nއަޅުގަނޑުމެން މުސްލިމުން ކޮންމެ ދުވަހެއްގައި މަދުވެގެން ފަސް ނަމާދު ކުރަމުއެވެ. އަދި ސުންނަތް ނަމާދުތައް ކުރާނަމަ އެއަށް ވުރެ ގިނަވެގެންދެއެވެ. މިސާލަކަށް ރަވާތިބު ސުންނަތުގެ 12 ރަކުޢަތާއި، ޟުހާ ނަމާދާއި، ދަމު ނަމާދު އަދި ވިތުރި ފަދަ ނަމާދުތައްވެސް ކުރަމުއެވެ. ކޮންމެ ރަކުޢަތެއްގައި ދެ ސަޖިދަ ކުރާނެއެވެ.\nސަޖިދަ ކުރުމުގައި ބައެއްފަހަރު އަބަދު އެއް ދުޢާ ކިޔައި ކިޔައި ފޫހިވުން ނުވަތަ އެއްގޯސް ވުން ނުވަތަ އެކަމަށް މާބޮޑު ފަރުވާލެއް ނުދެވޭ ހިސާބަށް ދެއެވެ. މިކަމަށް ޙައްލެއް ގެނައުމަށްޓަކައި ދެ ކަމެއް ކޮށްލެވިދާނެއެވެ. އެއް ގޮތަކީ ސަޖިދައިގައި ކިޔާ ދުޢާގެ މާނަ ދަސްކޮށްލުމެވެ. ދެވަނަ ކަމަކީ ސަޖިދައިގައި ކިޔުމަށް ވާރިދުވެގެން އައިސްފައިވާ އެހެން ދުޢާ އެއް ކިޔައި ދުޢާ ތަފާތު ކޮށްލުމެވެ.\nސަޖިދައިގައި ކިޔުމަށް ވާރިދުވެ އައިސްފައިވަނީ އެންމެ ދުޢާ އެއް ނޫނެވެ. އެތައް ދުޢާއެއް ވާރިދުވެގެން ބަޔާންވެ އައިސްފައި އެބަ ހުއްޓެވެ. އޭގެން ދެތިން ދުޢާ ދަސްކޮށްލައި އެކި ފަހަރު އެކި ދުޢާ ކިޔާލުމަކީ ނަމާދުގައި ޚުޝޫޢަތްތެރިވުމަށް އެހީވެދޭނެ ކަމެކެވެ. ސަޖިދަކުރާއިރު ތިބާއަށް ފޫހިވުން ނުވަތަ އެފަދަ އިހުސާސުން މީހާ ދުރުކޮށްދޭނެކަމެކެވެ.\nނަމާދުގައި ސަޖިދަކުރުމަކީ އަޅުގަނޑުމެން އަބަދުމެ ކުރާ އެއްޗަކަށް ވުމުން، އާދައަކަށް ވެގެންގޮސް އޭގައި ކިޔޭ ނުކިޔޭ ނުވިސްނި ދެން ހަމަކޮށްލާ އެއްޗެއްގެ ގޮތުގައި ސަޖިދަ ނަހަދަމާތޯ އެވެ. ރަސޫލާ ﷺ ގެ އަރިހުން އަޅުގަނޑުމެންނަށް ސަޖިދައިގައި ކިޔުމަށް ވާރިދުވެގެން އައިސްފައިވާ ބައެއް ދުޢާތައް އަޅުގަނޑު މި ލިޔުމުގައި ހިމަނާލާނަމެވެ.\nسُبْـحانَ رَبِّـيَ الأَعْلـى (އަބޫ ދާވޫދު 871)\nމާނައީ: “މި އަޅާ ހައްދަވައި ބޮޑުކުރެއްވި، މަތިވެރި ރަސްކަލާނގެ ހުސްޠާހިރު ވަންތަކަމާއެވެ!”\nމިހެން ތިން ފަހަރު ކިޔުން، މީގެ މާނަ ދަސްކޮށްލާށެވެ. މިއީ އަޅުގަނޑުމެން ގިނަ މީހުން އަބަދުވެސް ކިޔައި އުޅޭ ދުޢާއެވެ.\nسُبـّوحٌ قُـدّوس، رَبُّ الملائِكَـةِ وَالـرُّوح (މުސްލިމް 533/1)\nމާނައީ: “އެކަލާނގެއީ ހުރިހާ އުނިސިފަތަކަކުން ހުސްދުރުވެވޮޑިގެންވާ ރަސްކަލާނގެއެވެ. ހުރިހާ ޢައިބަކުން ހުސްޠާހިރުވެވޮޑިގެންވާ ރަސްކަލާނގެއެވެ. އެކަލާނގެއީ މަލާއިކުތުންނާއި، ޖިބްރީލުގެ ވެރި ރަސްކަލާނގެއެވެ.”\nاللّهُـمَّ اغْفِـرْ لي ذَنْـبي كُلَّـه ، دِقَّـهُ وَجِلَّـه ، وَأَوَّلَـهُ وَآخِـرَه وَعَلانِيَّتَـهُ وَسِـرَّه (މުސްލިމް 483 (350/1))\nމާނައީ: “އޭ ހައްދަވައި ބޮޑުކުރެއްވި ރަސްކަލާކޮ! މި އަޅާގެ ހުރިހާ ފާފައެއް ފުއްސަވާނދޭވެ! އޭގެ ކުދިފާފަތަކާއި ބޮޑެތިފާފަތަކެވެ. އަދި ފުރަތަމަ ފާފައާއި އެންމެފަހުގެ ފާފައެވެ. ފާޅުވެގެންވާ ފާފައާއި ސިއްރުވެ ވަންހަނާވެގެންވާ ފާފައެވެ.”\nاللّهُـمَّ إِنِّـي أَعـوذُ بِرِضـاكَ مِنْ سَخَطِـك ، وَبِمعـافاتِـكَ مِنْ عُقوبَـتِك ، وَأَعـوذُ بِكَ مِنْـك ، لا أُحْصـي ثَنـاءً عَلَـيْك ، أَنْـتَ كَمـا أَثْنَـيْتَ عَلـى نَفْسـِك(މުސްލިމް 486 (352/1))\nމާނައީ: “އޭ ހައްދަވައި ބޮޑުކުރެއްވި ރަސްކަލާކޮ! ހަމަކަށަވަރުން މި އަޅާ އިބަ ﷲ ގެ ރުހިވޮޑިގަތުމުގެ ސިފަފުޅު މެދުވެރިކޮށް، އިބަ ﷲ ގެ ކޯފާއިން ރައްކާތެރިކޮށްދެއްވުމަށް އެދިދަންނަވަމެވެ. އަދި އިބަ ﷲ ގެ ޢަފޫކުރެއްވުމުގެ ސިފަފުޅު މެދުވެރިކޮށް، އިބަ ﷲ ގެ ޢުޤޫބާތުން ރައްކާތެރިކޮށްދެއްވުމަށް އެދިދަންނަވަމެވެ. އަދި އިބަ ﷲ ގެ ޙަޟްރަތުންވާ ނުރުހުމަކުން ނުވަތަ ޢަޒާބުން ރައްކާތެރިކޮށްދެއްވުމަށް އެދި އިބަ ﷲ ގެ ޙަޟްރަތަށް ދަންނަވަމެވެ. އިބަ ﷲ އަށް ދަންނަވަންޖެހޭ ތަޢުރީފާއި ޘަނާ މި އަޅާއަށް އަދަދުނުކުރުވޭހައި ގިނައެވެ. އިބަ ﷲ އީ އިބަ ﷲ ގެ އަމިއްލަ ޒާތުފުޅަށް ޘަނާ ވަޙީކުރެއްވި ފަދައިން ޘަނާ ލިބިވޮޑިގެންވާ އިލާހެވެ.”\nއަދި މި ނޫނަސް ބައެއް އިތުރު ދުޢާތަށް އައިސްފައިވެއެވެ. މީގެން ދުޢާ އެއް ނުވަތަ މި ދުޢާތައް ދަސްކޮށްލައިގެން ތިބާގެ ނަމާދުގައި ޚުޝޫޢަތްތެރިކަން އިތުރު ކުރުމަށް މަސައްކަތް ކޮށްލައްވާށެވެ.\nMuhammadhu Naeem Adam five rose\nMi libunee varah agu bodu filaavalheh. V vakin haassa koh sunnai namaadhu gina kurumah ithuru hivvareh kuri erumeh. vara varah shukran mi fadha ithuru darus thakah ummeedu kuran


ސާފް ޗެމްޕިއަންޝިޕްގައި ރާއްޖެ އާއި ނޭޕާލް ބައްދަލުކުރި މެޗުގެ ތެރެއިން -- ފޮޓޯ: އުރީދޫ\nމިފަހަރުގެ ސާފް ޗެމްޕިއަންޝިޕަށް ފަރުމާ ކޮށްފައިވާ ޖާޒީ ވިއްކުމުގެ ހުއްދަ ނެތް ފަރާތް ތަކުން އެ ޖާޒީ ނުވިއްކުމަށް ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) އިން އިލްތިމާސް ކޮށްފި އެވެ.\nރޭ ދަންވަރު އެފްއޭއެމް އިން ނެރުނު ބަޔާނެއްގައި ބުނެފައިވާ ގޮތުން މިފަހަރުގެ ސާފް ޗެމްޕިއަންޝިޕަށް ފަރުމާ ކޮށްފައިވާ ޖާޒީ ހުއްދަ ނެތް ފަރާތް ތަކަކުން ދަނީ ވިއްކަމުންނެވެ. އަދި މިއީ އެއްބަސްވުމެއްގެ ދަށުން ވަކި ބަޔަކަށް އެކްސްކްލޫސިވް ރައިޓްސް ދީގެން ވިއްކަން ހުއްދަ ދީފައިވާ ޖާޒީއެއްކަން ފާހަގަ ކުރަމުން، ހުއްދަ ނެތް ފަރާތް ތަކުން ޖާޒީ ވިއްކުން ހުއްޓާލަން އަންގާފައިވެ އެވެ.\nމިއީ ކޮޕީރައިޓާއި، އެއާއި ގުޅޭ އެހެނިހެން ހައްގު ތަކުގެ ގާނޫނުގެ 10 ވަނަ މާއްދާގެ (ހ) ގައި ބަޔާންކުރާ ހަމަތަކާއި ހިލާފު ކަމެއްކަން ފާހަގަ ކުރަމުން، ހުއްދަ ނެތި ޖާޒީ ވިއްކާ ފަރާތް ތަކަށް ގާނޫނީ ގޮތުން ފިޔަވަޅު އަޅާނެ ކަމަށް ވެސް މި ބަޔާނުގައިވެ އެވެ.\nމިފަހަރުގެ ސާފް ޗެމްޕިއަންޝިޕް ޖާޒީ ފަރުމާ ކޮށްފައި ވަނީ ގައުމީ ޓީމުގެ ކިޓް ޕާޓްނަރު އައިލެންޑް އެޕެރެލްސް އިންނެވެ. މިއީ ގައުމީ ޓީމުގެ ޖާޒީ ފަރުމާ ކުރަން ރާއްޖޭގެ ބަޔަކާއި ހަވާލުކުރި ފުރަތަމަ ފަހަރެވެ.\nފަހުގެ ތާރީހެއްގައި ގައުމީ ޓީމުގެ ރަސްމީ ޖާޒީގެ ކުލަ ރަތް ނޫން އެހެން ކުލައަކުން ހަދާފައި ވަނީ މިފަހަރު އެވެ. މިފަހަރުގެ މުބާރާތުގައި ރާއްޖޭގެ ހޯމް ކުލައަކީ ހުދެވެ. ރަތް އަދި ފެހި ކުލައިގެ ޖާޒީ ބޭނުން ކޮށްފައި ވަނީ އަވޭ ކިޓަކަށެވެ.


Copa America gai Brazil baarah kuriah\nމެޗުން މޮޅުވެ ބްރެޒިލް ޓީމުގެ ކުޅުންތެރިން އުފާ ފާޅު ކުރަނީ\nއެއްވެސް މެޗަކުން ބަލި ނުވެ ކޮޕާ އެމެރިކާގައި ބްރެޒިލްގެ މިސްރާބު ހުރީ ބާރަށް ކުރިއަށެވެ.\nބްރެޒިލްގެ އޮލިމްޕިކް ސްޓޭޑިއަމްގައި ޗިލީއާއި ބައްދަލުކޮށް ރޭ ފަތިހު ކުޅުނު ކުއާޓާ ފައިނަލުން ބްރެޒިލް މޮޅުވީ 1-0 އްގެ ނަތީޖާ އަކުންނެވެ. މި މެޗުން ބްރެޒިލް މޮޅުވި ނަމަވެސް ގިނަ ވަގުތު ބޯޅަ ހިފަހައްޓައިގެން ކުޅުނީ ޗިލީ ޓީމުންނެވެ. ބްރެޒިލް އިން ކުޅުނީ އެމީހުންގެ އާންމު އުސޫލުން ގިނައިރު ބޯޅަ ހިފެހެއްޓުމުގެ ބަދަލުގައި، އަވަސް ކުޅުމެއް ކުޅެ އިދިކޮޅު ގޯލަށް ނުރައްކާ ކުރުމަށެވެ.\nފުރަތަމަ ޙާފު ނިމުނީ އެއްވެސް ޓީމަކަށް ގޯލެއް ނުޖެހި 0-0 އިން އެއްވަރު ވެގެންނެވެ. ދެޓީމަށް ވެސް ގޯލު ޖަހަން ރަނގަޅު ފުރުސަތު ތަކެއް ލިބުނު ނަމަވެސް އޭގެ ބޭނުން ހިފިފައެއް ނުވެ އެވެ. އެގޮތުން ނޭމާ ނަގައިދިން ހުރަސް ރޮބާޓޯ ފިރިމީނިއޯގެ ފަޔަށް ރަނގަޅަށް ނާރާ ދިޔައިރު، އޭރިއާ ބޭރުން ޑެނީލޯ ފޮނުވާލި ބާރު ހަމަލާ ދިޔައީ ޗިލީ ގޯލުގެ މަތީ ދަނޑި ކައިރިން ބޭރަށެވެ. އަދި ކައުންޓާ އެޓޭކުގައި ވަރަށް ހުސްކޮށް އަރާ ޗިލީގެ އެކުއާޑޯ ވާގަސް ގޯލުގެ ތިރީ ކަނަށް ފޮނުވާލި ބޯޅަ ބްރެޒިލްގެ ކީޕަރު އެޑާސަން މޮރާއިސް ވަނީ ދިފާއު ކޮށްފަ އެވެ. މި މެޗުގައި އެޑާސަންގެ ފަރާތުން ވަނީ މޮޅު ކުޅުމެއް ފެނިފަ އެވެ.\nމެޗުގެ ދެވަނަ ހާފު ފެށި ދެވަނަ މިނެޓުގައި ބްރެޒިލްއަށް ލީޑު ހޯދައި ދިނީ ލުކަސް ޕަކޭޓާ އެވެ. މި ގޯލަކީ ފައިގެ ބޭރު ފަރާތުން ނޭމާ ޖައްސާލި ޕާހެއް ކީޕަރާއި ވަރަށް ކައިރީގައި ހުރެފައި ނުހަނު ބާރަށް ގޯލުގެ ތެރެއަށް ފޮނުވާލައިގެން ލުކަސް ކާމިޔާބު ކުރި ގޯލެކެވެ.\nއޭގެ ދެމިނެޓު ފަހުން ޗިލީގެ ޔުގީނިއޯ މެނާއަށް ގެބްރިއަލް ޖީސަސް ކުރި ނުރައްކާތެރި ފައުލާއި އެކު އޭނާއަށް ވަނީ ރަތް ކާޑު ދައްކާ ދަނޑުން ފޮނުވާލާފަ އެވެ. މަތިމަތިން އައި ބޯޅައެއް މެނާ ބޮލުން ޖަހަން އުޅެނިކޮށް ޖީސަސް ވަނީ ފުންމައިގެން އަރާ މެނާގެ ކޮނޑުގައި ފައިން ޖަހާފަ އެވެ.\nއޭގެ ފަހުން ނަތީޖާ ހަމަ ކުރުމަށް ޗިލީގެ އެރިކް އަށް ރަނގަޅު ފުރުސަތެއް ލިބުނެވެ. ނަމަވެސް ޕެނަލްޓީ އޭރިއާ ކައިރިން އޭނާ ފޮނުވާލި ހިލޭ ޖެހުން ދިޔައީ ގޯލާއި އަމާޒު ނުވެ މާ މަތިންނެވެ. އޭގެ ފަހުން މަތިން ހުރަސް ވެގެން އައި ބޯޅައެއް ޗިލީގެ ބަދަލު ކުޅުންތެރިއެއްގެ ގޮތުގައި ނިކުން ބެން ބޮލުން ޖަހާ ގޯލަށް ފޮނުވާލި ނަމަވެސް ބްރެޒިލްގެ ކީޕަރު އެޑާސަން ވަނީ ހުށިޔާރު ކަމާއި އެކު ދިފާއު ކޮށްފަ އެވެ.\nހަމަހަމަ ކުޅުމެއް ފެނިގެން ދިޔަ މި މެޗުން މޮޅުވެ ބްރެޒިލް ވަނީ މުބާރާތުގެ ސެމީ ފައިނަލަށް ދަތުރު ކޮށްފަ އެވެ.\nމުބާރާތުގައި ރޭ ކުޅުނު އަނެއް ކުއާޓާ ފައިނަލުން ޕެރޫ މޮޅުވީ 3-3 އިން ޕެރެގުއޭ އާއި އެއްވަރުވެ ޕެނަލްޓީ ޖަހައިގެންނެވެ. ފޯރިގަދަ މި މެޗުގައި ފުރަތަމަ ގޯލު ޖަހައި ކުރި ހޯދީ ޕެރެގުއޭގެ ގުސްޓާވޯ ގޮމެޒް އެވެ. ނަމަވެސް އޭގެ އިރުކޮޅެއް ފަހުން އޭނާ އަތުން ބައިކޮޅަށް ވަން ގޯލާއި އެކު ޕެރޫ ވަނީ ނަތީޖާ ހަމަ ކޮށްފަ އެވެ. ފުރަތަމަ ހާފު ނިމުމުގެ ކުރިން ގުސްޓާވޯ ކުރި ފައުލަކާއި ގުޅިގެން އޭނާ އަށް ވަނި ރަތް ކާޑު ދައްކާ ދަނޑުން ފޮނުވާލާފަ އެވެ.\nޕެރޫއިން ކުޅުން ރަނގަޅުކޮށް ދެވަނަ ހާފު ނިމެން ދިޔައީ 3-2 ކުން ޕެރޫ މޮޅުކޮށެވެ. ނަމަވެސް މެޗުގެ 90 ވަނަ މިނެޓުގައި ގެބްރިއެލް އަވަލޮސް ވަނީ ގޯލެއް ޖަހައި ޕެރެގުއޭ އަށް ނަތީޖާ ހަމަ ކޮށްދީފަ އެވެ. އިތުރު ވަގުތުގެ ދެހާފުގައި ނަތީޖާ ނުނެރެވުމުން ޕެރޫ މޮޅުވީ ޕެނަލްޓީ ޖަހައިގެންނެވެ. މި ނަތީޖާ އާއި އެކު ޕެރޫ ސެމީ ފައިނަލުން ޖާގަ ހޯދިއިރު ޕެރެގުއާއީ ވަނީ މުބާރާތާއި އަލްވަދާއު ކިޔަން ޖެހިފަ އެެވެ.\nބްރެޒިލް ޕެރޫ ޗިލީ + ކޯޕާ އެމެރިކާ


ތާރީޚީ އިލްމުވެރިޔާ ނަދުވީ އަވަހާރަވެއްޖެ\nދިވެހިރާއްޖޭގެ ފަހުގެ ހަޔާތް ދުށް އެންމެ ވަރުގަދަ އެއް ތާރީޚީ އިލްމުވެރިޔާ މ. މޫންޑްރޮޕްސް، މުހައްމަދު ވަހީދު (ނަދުވީ) މިއަދު އަވަހާރަވެއްޖެ އެވެ.\nނަޝީދު: ހައްގުތަކަށް އަޑުއުފުލުމުގެ ތެރެއިން ވެރިކަމަށް\nމިއީ ނޮވެމްބަރު3ގެ ހަމަލާއަށް 25 އަހަރު ފުރުމާ ގުޅިގެން، 2013 ގައި، އަޅުގަނޑު އޭރުގެ "ހަވީރު" ނޫހަށް ލިއެދިން ރިޕޯޓެކެވެ. މިއަދު މި ރިޕޯޓް "މިހާރު"ގައި މި ޖަހަނީ ކިއުންތެރިންނަށް މި ހަމަލާގެ ހަނދާންތައް، އެދުވަހުގެ މުހިންމު އެއް ބަތަލުގެ ނަޒަރުން ގެނެސްދިނުމަށެވެ. --މޫސާ ލަތީފު\nޖުމްހޫރިއްޔަތަށް 50، އެކަމަކު ހާއްސަ ކަމެއް ނެތް!\nރަސްކަމަކުން ޖުމްހޫރިއްޔަތަކަށް ރާއްޖެ ބަދަލުވިތާ އަންނަ މަހު 11 އަށް 50 އަހަރު ފުރޭ އިރު އެ ދުވަސް ފާހަގަކުރަން ހާއްސަ ހަރަކާތްތަކެއް ބާއްވަން ނިންމާފައިނުވާ ކަމަށް ހޯމް މިނިސްޓްރީން މިއަދު ބުނެފި އެވެ.\nOctober 06, 2018 20\nމިތުރުންގެ ހިތަށް އުއްމީދު ގެނެސްދިން ކުޑަކުޑަ ސިއްރު\nއަވަހާރަވިތާ 30 އަހަރުވީ ނަމަވެސް އެމަނިކުފާގެ އަޑުފުޅެއް ދިވެހިރާއްޖޭގެ ސިޔާސީ މައިދާނުން "ނުކެނޑެ" އެވެ. މިދާކަށްދުވަހު ގޮނޑި ގެއްލުނު ރައްޔިތުންގެ މަޖިލިސް މެމްބަރުން މަޖިލީހަށް ވަނުން މަނާކޮށްފައި އޮތުމުން ދައުރުވީ، ސިފައިން ގާޑުކޮށްގެން ސްރީ ލަންކާގެ މަޖިލިސް ބޭއްވި ދުވަހަކު ކަންވީ ގޮތް ސިފަކޮށްދެއްވައި އެމަނިކުފާނު...\nSeptember 07, 2018 21\n100 ވަނަ ރަށުން އިބޫއަށް ޕެރޭޑެއް!\nމި މަހު 23 ގައި ބާއްވާ ރިޔާސީ އިންތިހާބަށް ކެމްޕެއިން ކުރައްވާ އިދިކޮޅު ކޯލިޝަންގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު (އިބޫ)ގެ ކެމްޕެއިންގެ 100 ވަނަ ރަށް ކަމުގައިވާ ހއ. ބާރަށަށް ވަޑައިގަތުމުން ޕެރޭޑާ އެކު ހޫނު މަރުހަބާއެއް މިއަދު ދައްނަވައިފި އެވެ.\nAugust 07, 2018 52\nއެ ގުރުބާނީއަށް 10 އަހަރު! ހާލަތު ކުރީގެ މާޒީއަށް!\nސިފައިންގެ އަނިޔާ އާއި ބަޑިޖެހުމުގައި އެތައް ދިވެހިން މަރުވި ދުވަހެވެ. ޖަލުގެ އަނިޔާގެ ވާހަކަ އަކީ ހަގީގަތެއްކަން މުޅި ރާއްޖެ ހެކިވި ދުވަހެވެ. ބާރުގަދަ ސަރުކާރެއް ރޫރޫއަޅައިގެން ދިޔަ ހަމަނުޖެހުންތަކުގެ ދުވަހެވެ. ސެޕްޓެމްބަރު 19، 2003 ދިވެހިންނަށް ގެނެސްދިނީ ޖަލުގައި އޮހޮރުވާލި ދިވެހި ޒުވާނުންތަކެއްގެ ލޭގެ ހާދިސާ އެކަންޏެއް ނޫނެވެ....\nއަމީނިއްޔާގެ ޒަމާންވީ "ލޯގޯ" މޮނިއުމެންޓަކަށް\nއަމީނިއްޔާ ސްކޫލުގެ ބޭރުގައި ހަދާފައި ހުންނަ ޒަމާންވީ ލޯގޯ އެ ސްކޫލުގެ ގޯތި ތެރޭގައި ބެހެއްޓުމަށް ނިންމައިފި އެވެ.\nއިލްމަށް ލޯބި ބަންޑުންކުރެއްވި މާފަންނުގެ މުދައްރިސް\nދެ އަވަށެއްގައި ހުއްޓަސް ދެ ގެއަކަށް އެއް ނަމެއް ނުކިޔޭނެ ކަމަށް ސަރުކާރުން އެންގުމާ އެކު، މާފަންނު އެތުމާގެ އާއި މައްޗަންގޮޅީ އެތުމާގޭގެ ތެރެއިން ކޮންމެވެސް އެއް ގެއެއްގެ ނަން ބަދަލުކުރަން ޖެހުނެވެ. އެހިސާބުން ނަން ބަދަލުކުރާނެ ގެއެއް ކަނޑައަޅަން ގުރެއް ނެގި އެވެ. ނާކާމިޔާބުވެވަޑައިގަތީ މ. އެތުމާގޭ މަރްހޫމް އިބްރާހިމް...\nއެނބޫދޫ ފަޅާ ބެހޭ ޑޮކިއުމަންޓްރީއެއް ހިސްޓްރީން ހަދަނީ\nކްރޮސް ރޯޑްސްގެ ނަމުގައި ކ. އެނބޫދޫފަޅު ތަރައްގީކުރާ ތައިލެންޑްގެ ސިންގް އެސްޓޭޓުން އޭ ޕްލަސް އީ ނެޓްވޯކްސް އޭޝިއާ އާ ގުޅިގެން "މޭކިން މެގަ އިން ޕެރަޑައިސް" ގެ ނަމުގައި ހިސްޓްރީ...\nއެންމެ ފަސް ކުރެހުމުން ބްރިޖުގެ ވާހަކަ\nޒުވާން ކުރެހުންތެރިޔާ ހަލީމާ އަބްދުލް ގަފޫރު، އާންމު ނަމުން ނަމަ ފާލިން، އަކީ ސޯޝަލް މީޑިއާގައި މަޝްހޫރު ހުނަރުވެރިއެކެވެ. އިޖުތިމާއީ ކަންކަމާ ގުޅޭ ގޮތުން އޭނާ ކުރަހާ...\nJuly 02, 2018 26\nވެލެންސިއާގެ އުފާވެރި އަދި ތާރީޚު ބަދަލުކޮށްލި މާޒީ\nގަލޮޅު ދަނޑު ފުރި ބަންޑުން ދަނީ އެވެ. ކްލަބް ލޯބި ދޫކޮށް ހުރިހާ ދިވެހިން އެއް އަޑަކުން ސަޕޯޓްކުރަނީ އެވެ. ވާދަވެރިކަން ބޮޑު ސްރީ ލަންކާގެ ސައުންޑާސް އަތުން އެންމެ ކުޑަވެގެން ވެސް 3-0 އިން މޮޅުވާން ޖެހެ އެވެ. އޭރު ދެ ލަނޑު ޖަހައިފި އެވެ. ތިން ވަނަ ލަނޑު އައީ މެޗުގެ އެންމެ ފަހު ވަގުތުކޮޅެވެ. އެހާ ހިސާބުން އޭރު ރާއްޖެ ދުށް އެންމެ ފޯރިގަދަ...\nޒާހިރުގެ "އައްޑޫ ރަދުން" ނެރެފި\nއިނގިރޭސީން އިސްވެ ތިބެ 1959 ވަނަ އަހަރު އުފެއްދި ދެކުނު ދައުލަތުގެ ވެރިޔާ، އަބްދުﷲ އަފީފްގެ އިންޓަވިއުއަކަށް ރައްޔިތުންގެ މަޖިލީހުގެ ކުރީގެ ރައީސް އަހްމަދު ޒާހިރު (ސީނާ ޒާހިރު)...\nސުވައިދީބު ހާދިސާ އަފީފު ކިޔައިދިން ގޮތަށް، މިރޭ!\nމީގެ 59 އަހަރު ކުރިން، އިނގިރޭސީން އަޑީގައި ތިބެގެން އުފެއްދި ދެކުނުގެ ދައުލަތުގައި އިސްކޮށް ހުންނެވި، އަބްދުﷲ އަފީފް ދެއްވި އިންޓަވިއުއެއްގެ މައްޗަށް، ރައްޔިތުންގެ މަޖިލީހުގެ...\nދިވެހި މަސައްކަތްތެރިކަމުގެ މުބާރާތެއް ސިފައިން ބާއްވަނީ\nދިވެހިވަންތަ ތަފާތު މަސައްކަތްތައް ކުރަން ޖެހޭ މުބާރާތެއް ސިފައިންގެ މެދުގައި ބާއްވާ ގޮތަށް ނިންމައިފި އެވެ.\nދިވެހިންނަށް ވުރެ ދިވެހި ބަންގްލަދޭޝްގެ ރައްޔިތެއް!\nނާސަރީ ބުކްޝޮޕަށް ވަދެ ދިވެހި ތާރީހާ ބެހޭ ފޮތެއް، ދިވެހި ބަހާ ބެހޭ ފޮތެއް، ދިވެހި ވާހަކައެއްގެ ނަން ބުނެލުމާ އެކު މުހައްމަދު ޝަރީފުލް އިސްލާމް ހަމައެކަނި އެ ފޮތް ހުރި ތަން ދައްކާލަނީއެއް ނޫނެވެ. ބައެއް ފަހަރު ދިވެހި ލިއުންތެރިންގެ ނަން ބުނެލުމުން ވެސް އެ މީހުންގެ ފޮތްތަކާ ބެހޭ މައުލޫމާތާ އެކު ކަސްޓަމަރުންނަށް އެހީތެރިވެ އެވެ....\nދިވެހި ނޫސްވެރިކަމުގެ 75 އަހަރުގެ ފަސް ކާފު!\nދެ ވަނަ ބޮޑު ހަނގުރާމަ ފެށި ދުނިޔެ ސުންނާފަތިވެ އެތައް ބަޔަކު ބަނޑަށް ޖެހެމުންދަނީ އެވެ. މިކުޑަކުޑަ ރާއްޖެ އަށް ކަހާތަން ހިރުވައި ވެސް ނުލަ އެވެ. ކަމެއް ވެގެން އުޅޭކަން ވެސް އެނގުނީ ހަނގުރާމަ ފެށިތާ 16 ދުވަސް ފަހުން، ވޯރާވިޔަފާރިވެރިޔާ އަކުބަރުއަލީގެ ބަނގަލާ ބޯޓް "ކިސްތީފަތޭ" އިން އައި ސިޓީއަކުންނެވެ. އެހިސާބުން ރައީސް ސުމުއްވުލް...\nއެމެރިކާ މީހަކު ޑަޔާނާގެ ހަނދާންތަކާ އެކު\nމީގެ 20 އަހަރު ކުރިން އަވަހާރަވި ޕްރިންސެސް ޑަޔާނާގެ ހަނދާންތައް ރައްކާކުރުމަށް އެމެރިކާ މީހަކު އޭނާގެ ގެ މިހާރު ވަނީ ޑަޔާނާއަށް ހާއްސަ ދާރުލްއާސާރަކަށް ބަދަލުކޮށްފަ އެވެ.\nމަރިޔަމް ސައީދު: ޅެންވެރިކަމުގެ ދައުރެއްގެ ނިމުން\nކުޅަދާނަ ޅެންވެރިޔާ މ. ބަގީޗާގޭ އައްނަބީލާ މަރިޔަމް ސައީދު އަވަހާރަވުމަކީ، އެކަމަނާގެ އަސަރުންފުރިފައިވާ މަޝްހޫރު ޅެން "އަސްރު ދިޔައީ ގެއްލިގެން" ގައި ބަޔާންކުރައްވާފައި ފަދައިން، ޒަމާނެއް ގެއްލިގެން ދިއުމެވެ. ދިވެހި ޅެންވެރިކަމުގެ ބަގީޗާގެ އެންމެ ވަސްމީރު ދައުރުގެ ނިމުން އައީ އެވެ. އެކަމަނާ އަކީ ޅެންވެރިކަން އާލާކުރައްވަން...


Beynunvaahaa gothakah hilaalaakah eh party ah majilis majority eh...\nރާއްޖެ - ގާސިމް އިބުރާހިމް\nބޭނުންވާހާ ގޮތަކަށް ހިލާލާކަށް އެއްޕާޓީއަކަށް މަޖިލިސް މެޖޯރިޓީ އެއް ނުދެވޭނެ: ގާސިމް\nވަކި ޕާޓީއަކަށް މެޖޯރިޓީ ދީފިނަމަ ޖުޑީޝަރީއަށް އަތްބާނައި، މުއައްސަސާތަކަށް ނުފޫޒު ފޯރުވާނެކަމަށް ވިދާޅުވި\nކ. މާލެ 11 ފެބުރުއަރީ 2019 | ހޯމަ 08:07 3,850\nޖުމްހޫރީ ޕާޓީގެ ބާނީ ގާސިމް އިބުރާހިމް - ރާއްޖެއެމްވީ\nބޭނުންވާހާ ގޮތަކަށް ހިލާލާކަށް އެއްޕާޓީއަކަށް މަޖިލިސް މެޖޯރިޓީ އެއް ނުދެވޭނެކަމަށް ޖުމްހޫރީ ޕާޓީގެ ބާނީ ގާސިމް އިބުރާހިމް ވިދާޅުވެއްޖެއެވެ.\nއިތުރު 8 ބޭފުޅަކަށް އެޕާޓީގެ މަޖިލިސް ޓިކެޓް ދިނުމަށް އާދިއްތަ ދުވަހުގެ ރޭ ކުނޫޒުގައި ބޭއްވި ޖަލްސާގައި ވާހަކަ ދައްކަވަމުން ގާސިމް ވިދާޅުވީ، ވަކި ޕާޓީއަކަށް މެޖޯރިޓީ ދީފިނަމަ ޖުޑީޝަރީއަށް އަތްބާނައި މިނިވަން މުއައްސަސާތަކަށް ނުފޫޒު ފޯރުވާނެކަމަށެވެ.\n"އޭރުން އެވީ ތިން ބާރު އެއްބާރަށް. މިނިވަން މުއައްސަސާތަކުގެ މީހުންވެސް ބިރުން ތިބޭނީ ތުރުތުރު އަޅައަޅާ،އެތަންތަނުގެ ވެރިންވެސް އަދި ޖުޑީޝަރީވެސް" ގާސިމް ވިދާޅުވިއެވެ.\nގާސިމް ވިދާޅުވި ގޮތުގައި މިނިސްޓަރުން ވަކިކޮށް، މަގާމުތަކުން މީހުން ދުރުކޮށް، ރައީސުލްޖުމްހޫރިއްޔާ އަޒުލުކޮށް ހެދުމުގެ ބާރު މެޖޯރިޓީ އޮތްބަޔަކަށް އޮންނާނެކަމަށެވެ. އަދި އެފަދަ ހާލަތުގައި ސަރުކާރު ޒިންމާދަރުކުރުވުުމުގެ ބައި އުނިވާނެއެވެ.\nގާސިމް ވިދާޅުވީ، ވަކި ޕާޓީއެއްގެ "އެކަކު" ދެކޭ ހުވަފެނެއްގެ މައްޗަށް މުޅި ގައުމު ހިނގަން ވެއްޖެއްޔާ ރާއްޖޭގެ މިނިވަންކަމާއި، އިސްތިގުލާލުގެއްލި ބޭއިންސާފުވެ، އަނިޔާވެރިކަން ހައްދުފަހަނަ އަޅައިގެން ދާނެ ކަމަށް ވެސް ގާސިމް ވިދާޅުވި އެވެ.\nބަރުލަމާނީ ނިޒާމަށް ވަރަށް ބޮޑަށް ފާޑުވިދާޅުވަމުން ގާސިމް ވިދާޅުވީ، ހޭބުއްދި ހުރި މީހަކު ބަރުލަމާނީ ނިޒާމު ރަނގަޅު ކަމަށް ގަބޫލު ނުކުރާނެ ކަމަށެވެ. ރާއްޖެ ފަދަ ކުޑަ ގައުމެއްގައި ބަރުލަމާނީ ނިޒާމު ގާއިމް ކޮށްގެން ރައްޔިތުންނަށް ލިބޭނެ އެއްވެސް ފައިދާއެއް ނެތް ކަމަށް ގާސިމް ވިދާޅުވިއެވެ. އެގޮތުން ރިޔާސީ ނިޒާމުގައި ރައީސް އާއި މަޖިލީސް މެމްބަރުން ހޮވަނީ ސީދާ ރައްޔިތުން ކަމަށާއި ނަމަވެސް ބަރުލަމާނީ ނިޒާމަކަށް ގޮސްފި ނަމަ އެންމެ ރަށެއްގެ ރައްޔިތުންގެ ވޯޓުން ހޮވާ މަޖިލީސް މެމްބަރަކު ގައުމުގެ ވެރިކަން ކުރަން ބޮޑުވަޒީރަކަށް ވުމުގެ ފުރުސަތު އޮންނާނެ ކަމަށް ވެސް ގާސިމް ވިދާޅުވި އެވެ.\nގާސިމް މިހެން ވިދާޅުވިއިރު، މިރާއްޖެއަށް އެންމެ ރަނގަޅީ ބަރުލަމާނީ ނިޒާމުކަމަށް ކުރީގެ ރައީސް މުހައްމަދު ނަޝީދު ތަކުރާރުކޮށް ވިދާޅުވަމުން ގެންދަވައެެވެ.


BREAKING: Male in 124 meehakaa eku 136 meehaku covid ah positive vejje | ThePress\nމާލެއިން 124 މީހުންނާއެކު 136 މީހަކު ކޮވިޑަށް ޕޮޒިޓިވް ވެއްޖެ\n03 March 2021, 22:00\nމާލޭ މަގުމަތި / ފޮޓޯ: ނިމާ ހަސަން | ދަ ޕްރެސް\nމާލެ ސަރަހައްދުން ގިނަ އަދަދެއްގެ މީހުންނަށް ކޮވިޑް ޖެހި މިއަދު ކޮވިޑަށް ޕޮޒިޓިވްވި މީހުންގެ އަދަދު 136 އަށް އަރައިފިއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން އިއުލާންކުރި ތަފާސް ހިސާބުތައް ދައްކާ ގޮތުގައި މިއަދު ޕޮޒިޓިވް ވި މީހުންގެ ތެރޭގައި ހިމެނެނީ މާލެ ސަރަހައްދުން ޕޮޒިޓިވް ވި 124 މީހަކާއި، ހިންގަމުން ދާ ރިސޯޓަކުން 10 މީހަކާއި ރާއްޖެއިން ބޭރުގައި ދިރިއުޅޭ2މީހެކެވެ. އަދި މިއަދު 125 މީހަކު ބަލިން ރަނގަޅުވެފައި ވާ ކަމަށް ވެސް އެޗްޕީއޭއިން ބުނެއެވެ.\nޕޮޒިޓިވްވި މީހުންގެ ޖުމްލަ އަދަދު: 20،280\nބަލިން ރަނގަޅުވި މީހުންގެ ޖުމްލަ އަދަދު: 17،595\nކޮވިޑް އެކްޓިވް ކޭސް: 2615\nހޮސްޕިޓަލުގައި އެޑްމިޓް ކޮށްފައި ވާ މީހުންގެ އަދަދު: 187\nކޮވިޑް މަރުގެ ޖުމްލަ އަދަދު: 63\nމޮނިޓަރިންގެ ހާލަތުގައި ހުރި ތަންތަން:\nގއ. ދެއްވަދޫ ހއ. ބާރަށް، ޏ. ފުވައްމުލައް، ސ. ހުޅުދޫ އަދި މީދޫ\nކޮވިޑް ބަލީގައި މަރުވި މީހުންގެ ރެކޯޑްތަކަށް ބަލާއިރު މިދިޔަ ޑިސެމްބަރު މަހު2މީހަކު މަރުވެފައިވާއިރު ޖެނުއަރީ މަހު ވަނީ4މީހަކު މަރުވެފައެވެ. އަދި މިދިޔަ މަހު މަރުވި މީހުންގެ އަދަދު ވަނީ 10 އަށް އަރާފައެވެ. އެހެންކަމުން މިހާރު ކޮވިޑް ބަލި ޖެހިގެން މަރުވި މީހުންގެ ޖުމްލަ އަދަދަކީ 63 އެވެ. އެއީ 56 ދިވެހިންނާއި7ބިދޭސީންނެވެ.\nމި މަހުގެ ފުތަމަ މީހާ މަރުވެފައި ވަނީ މިއަދެވެ. އެ މީހާއަކީ މަރުވެފައި އޮއްވާ އައިޖީއެމްއެޗްއަށް ގެންދިޔަ ފަހުން ހެދި ކޮވިޑް ޓެސްޓުން ޕޮޒިޓިވް ވެފައިވާ މީހެކެވެ. އަދި އޭނާ ނިޔާވެފައި ވަނީ ކޮވިޑަށް ޕޮޒިޓިވް ވެގެން ކަމަށް އެޗްޕީއޭއިން ވަނީ ނިންމާފައެވެ.\nކޮވިޑުން ރައްކާތެރިވުމަށް މިހާރު ރާއްޖޭގައި އަންނަނީ އަޅާފައިވާ ފިޔަވަޅުތައް އިތުރަށް ހަރުކަށިކޮށް ވަރުގަދަ ކުރަމުންނެވެ. އެ ގޮތުން މިހާރު ގްރޭޑް 8 އިން ދަށުގެ ގްރޭޑްތަކުގެ ކުދިން ސްކޫލަށް ހާޒިރުވާން ނުޖެހޭ ގޮތަށް ހަމަޖައްސާފައިވާ އިރު އެ ގްރޭޑްތަކުގެ ކުދިންނަށް އަންނަނީ އޮންލައިނކޮށް ކިޔަވައިދެމުންނެވެ. ހަމައެއާއެކު މާލެ ސަރަހައްދުގައި ޖަމާއަތުގައި ނަމާދުކުރަން ސަފު ހަދާއިރު ގައިދުރުކަން ދަމަހައްޓަން ވަނީ އަންގާފައެވެ.\nމާލެ ސަރަަހައްދުގައި އަދިވެސް ކާފިއު ވަގުތެއްގެ ގޮތުގައި ހަމަޖައްސާފައި ވަނީ ރޭގަނޑު 11 އިން ފެށިގެން ހެނދުނު6އަކާ ދެމެދެވެ. އަދި މާލެ މަގުމަތީގައި އެއްގަމު އުޅަނދު ދުއްވުން މަނާ ވަގުތެއްގެ ގޮތުގައި ހަމަޖައްސާފައި ވަނީ ރޭގަނޑު6އިން ހެނދުނު6އާ ދެމެދެވެ.


މޮންޗެންގްލަޑްބަކް އަތުން ޑޯޓްމުންޑް މޮޅުވީ 1-0 ގެ ނަތީޖާއަކުން\nޑޯޓްމުންޑުން މި މުބާރާތް އެންމެ ފަހުން ކާމިޔާބުކުރީ 2017 ވަނަ އަހަރު\n3 މާރޗް 2021 | ބުދަ 12:34\nމޮންޗެންގްލަޑްބަކާއި ޑޯޓްމުންޑް ބައްދަލުކުރި މެޗުގެ ތެރެއިން: މި މެޗުން ޑޯޓްމުންޑް މޮޅުވީ 1-0 ން\nޖަރުމަން ކަޕުގެ ކުއާޓާ ފައިނަލުގައި އަންގާރަ ދުވަހުގެރޭ ބޮރޫޝިއާ މޮންޗެންގްލަޑްބަކް ބަލިކޮށް ސެމީ ފައިނަލުން ބޮރޫޝިއާ ޑޯޓްމުންޑް ޖާގަ ހޯދައިފިއެވެ.\nމޮންޗެންގްލަޑްބަކުގެ ދަނޑުގައި ކުޅުނު މެޗުން ޑޯޓްމުންޑް މޮޅުވީ 1-0 ގެ ނަތީޖާއަކުންނެވެ.\nފޯރިގަދަ ކުޅުމެއް ފެނިގެންދިޔަ މި މެޗުގެ ފުރަތަމަ ހާފުގައި ލަނޑެއް ނުފެނުނު ނަމަވެސް، މި ހާފުގައި ލީޑު ނަގަން އެންމެ ހުސް ފުރުސަތެއް ލިބިގެންދިޔައީ އާލިން ބްރައުޓް ހާލަންޑަށެވެ. އެކަމަކު ހުހަށް ހުރެ އޭނާ ފޮނުވާލި ހަމަލާ ދިޔައީ ގޯލާ އަމާޒުނުވެއެވެ. އަދި ދެވަނަ ހާފު ފަށައިގެން އަށްވަނަ މިނެޓުގައި ހާލަންޑް ލަނޑެއް ޖެހި ނަމަވެސް، އޭގެ ކުރިން މޮންޗެންގްލަޑްބަކުގެ ކުޅުންތެރިއަކަށް ހާލަންޑް ފައުލް ކުރުމުން ވީޑިއޯ އެސިސްޓަންޓް ރެފުރީ (ވީއޭއާރް) އިން އެ ލަނޑު ބަލައިގެންފައެއް ނުވެއެވެ.\nއެކަމަކު މެޗުގެ 66 ވަނަ މިނެޓުގައި ޑޯޓްމުންޑުން ވަނީ ލީޑު ނަގާފައެވެ. ކައުންޓަ އެޓޭކެއްގައި މާކޯ ރެއުސް ދިން ޕާހަކުން މި ލަނޑު އެ ޓީމަށް ކާމިޔާބުކޮށްދިނީ ޖޭޑަން ސަންޗޯއެވެ. މި މެޗުން ޑޯޓްމުންޑް މޮޅުވި ނަމަވެސް، އެ ޓީމުން މެޗު ނިންމާކަން ޖެހުނީ އެއް ކުޅުންތެރިއަކު މަދުކޮންނެވެ. އެއީ މެޗުގެ އިތުރު ވަގުތުގައި އެ ޓީމުގެ މަހްމޫދު ދާއޫދަށް ދެވަނަ ރީނދޫ ކާޑާއެކު ރަތް ކާޑެއް ދެއްކުމުންނެވެ.\nމޮންޗެންގްލަޑްބަކް ބަލިކޮށް ޖަރުމަން ކަޕުގެ ސެމީއަށް ޑޯޓްމުންޑް ދަތުރުކުރިއިރު، ޑޯޓްމުންޑުން މި މުބާރާތް އެންމެ ފަހުން ކާމިޔާބުކޮށްފައިވަނީ 2017 ވަނަ އަހަރެވެ. އަދި އެ ޓީމުން ވަނީ މިހާތަނަށް ހަތަރު ފަހަރު މި މުބާރާތް ކާމިޔާބުކޮށްފައެވެ.\nޖަރުމަން ކަޕް ބޮރޫޝިއާ ޑޯޓްމުންޑް


Ooredoo 5G home broadband plan thakah bodethi badhalu thakeh genesfi - vNews.mv\nއުރީދޫ 5ޖީ ހޯމް ބްރޯޑްބޭންޑް ޕްލޭންތަކަށް ބޮޑެތި ބަދަލުތަކެއް ގެނެސްފި\nމަރްޔަމް ލީން 15 September 2021, 17:18\nއުރީދޫ މޯލްޑިވްސްއިން ރާއްޖެއަށް މުޅިން އަލަށް ތައާރަފްކޮށްފައިވާ 5ޖީ ހޯމް ބްރޯޑްބޭންޑް، އެއަފައިބަރ ޕްލޭންތަކަށް ބޮޑެތި ބަދަލުތަކެއް ގެނެސްފައެވެ.\nއެގޮތުން 5ޖީ އެއާފައިބަރ2އެމްބީޕީއެސް ސްޕީޑްގައި 749 ރުފިޔާއަށް 300 ޖީބީއާއެކު ލިބޭނެއެވެ. އަދި 5ޖީ އެއާފައިބަރ2އެމްބީޕީއެސް ސްޕީޑްގައި 999 ރުފިޔާއަށް 500 ޖީބީއާއެކު ލިބޭއިރު، 5ޖީ އެއާފައިބަރ2އެމްބީޕީއެސް ސްޕީޑްގައި 1499 ރުފިޔާއަށް 750 ޖީބީއާއެކު ލިބޭނެއެވެ.\nމީގެއިތުރުން 5ޖީ އެއާފައިބަރ5އެމްބީޕީއެސް ސްޕީޑްގައި 1999 ރުފިޔާއަށް 1024 ޖީބީއާއެކު ލިބޭނެއެވެ. 5ޖީ އެއާފައިބަރ5އެމްބީޕީއެސް ސްޕީޑްގައި 2999 ރުފިޔާއަށް 1536 ޖީބީއާއެކު ލިބޭއިރު، 5ޖީ އެއާފައިބަރ5އެމްބީޕީއެސް ސްޕީޑްގައި 5999 ރުފިޔާއަށް 4000 ޖީބީއާއެކު ލިބޭނެއެވެ.\n5ޖީ އެއަރފައިބަރ އާއި އެކު ލިބިގެންދާ ހައިސްޕީޑްގެ އިތުރުން އިންޓަނެޓާއި ކަނެކްޓްކުރުމުގައި ދިމާވާ ލަސްތައްވެސް އެތައްގުނައަކަށް ކުޑަވެގެންދާނެކަމަށް އުރީދޫއިން ބުނެއެވެ. ދުރު ރަށްރަށާއި ގޭގައި މަސައްކަތް ކުރިޔަށްގެންދާ ކުދި އަދި މެދު ފަންތީގެ ވިޔަފާރިތަކަށް ފަސޭހަކަމާއެކު 5ޖީ އެއަރފައިބަރގެ ޚިދުމަތް ދިނުމުގެގޮތުން 12 މަހުގެ ކޮންޓްރެކްޓްއަކާއެކު ޑިވައިސް ޕްލޭންއެއްވެސް އުރީދޫ މޯލްޑިވްސްއިން ފޯރުކޮށްދެއެވެ.\n5ޖީ އެއަރފައިބަރ އަލަށް ނަގާ ހުރިހާ ކަސްޓަމަރުންނަށްވެސް ޑިވައިސް ނެގުމަށް އިތުރު ފަސޭހަކަމެއް ގެނެސްދޭ ޚާއްޞަ އޮފަރއަކާއިއެކު 5ޖީގެ ހަލުވި ސްޕީޑްތައް ތަޖުރިބާކޮށްލުމުގެ ފުރުސަތު މިހާރުވަނީ ފަހިވެފައެވެ.